
ВОВЕД
Отсекогаш човекот бил фасциниран од однесувањето на животните. Разбирањето на однесувањето на животните за нашите предци, особено на оние кои се користат во исхраната, било од есенцијално значење. Но, историски гледано, човекот животните главно ги набљудувал од антропоцентричка гледна точка, како пониски форми на живот кои беспомошно се вртат околу семоќните човечки суштества. За среќа, изминативе дваесетина години се повеќе се “трезниме” согледувајќи дека не сме централна фигура во вселената, туку сме само еден од бројните учесници во вселенската игра која сеуште се обидуваме да ја разбереме. Последниве десетина години, благодарение на етолозите (проучувачите на однесувањето на животните), сместени сме на вистинското место. Човекот е само еден вид животно кој поради својата бројност ја освоил планетата Земја обидувајќи се да стопанисува со неа, иако не поседува ниту вештини ниту знаење за такво нешто. 
1. ИСТОРИСКИ ПРЕГЛЕД 
Во старите цивилизации на Вавилон, Асирија или Египет луѓето воопшто не размислувале за однесувањето на животните. Во старите цивилизации, ако можеме така да ги наречеме, размислувањата биле насочени само кон тоа како да се експлоатираат животните. На пример, крупните афрички цицачи биле ловени за да служат како украс во дворовите на египетските фараони, крвожедните асирци безмилосно ловеле лавови, грчките борачи ги убивале биковите, а во римските арени, лавови кои убиваат христјани биле омилена забава за широките народни маси. 
Според историските податоци, Аристотел прв покажал интерес за "тајниот живот" на животните. Проучувајќи го однесувањето на животните на морскиот брег, овој неуморен вљубеник во природата ги набљудувал птиците при мигрирањето или пак им се восхитувал на нивните вештини во правењето гнезда. Неговата книга Историја на животните, не е најзначајното аристотелово дело, но сепак е значајно бидејќи кај читателите побудило интерес за животните и за нивното однесување. 
Цели 18 века после Аристотел, се до францускиот филозоф Рене Декарт, не постоел некој напредок во проучувањето на однесувањето на животните. Нив ги сметале за суштества кои не се способни да мислат или да имаат некакви чувства. Вакво размислување и денес може да се сретне во Јужна Африка каде официјален став е дека ладнокрвните животни не чуствуваат болка. Поради тоа, на животните во оваа држава им е скратено правото за заштита од страна на здруженијата за спречување на злоупотреба на животните. Прв кој се спротиставил на догмата дека животните не поседувааат човечки особини какви што се чувствата и емоциите, е Чарлс Дарвин кој своите истражувања ги објавил во делото Емоциите кај човекот и животните. Ова дело публикувано во далечната 1872 година, за тоа време на невообичаен начин, го поврзало човекот со животните. 
Првите обиди да се осознае мистеријата на животинскиот свет биле поврзани со “попримитивните” форми на живот. Сите опсервации на тема животни, биле изведувани според Аристотеловиот модел: набљудување на индивидуалното однесување, или пак набљудувања на тоа кога во текот на годината започнуваат, а кога завршуваат миграциите. Францускиот учител Жан Анри Фабр, прв го издигнал проучувањето на однесувањето на животните на едно повисоко ниво. За разлика од другите истражувачи кои ги набљудувале животните во лаборатории, тој ги набљудувал животните во нивното природно опкружување. И додека Фабр го проучувал однесувањето на инсектите, во Англија Сер Џон Лубок, работел на разоткривањето на тајната “смисол за бои”, која ја поседуваат многу животни. Лубок докажал дека пчелите најмногу ја сакаат сината боја и светлото сончево време, а најдобро работат на температура од 240 C. Истовремено, германецот Жак Леб кој живеел во Америка, се обидел да ја измери реакцијата на животните на светлина, гравитација и ветер. Неговите експерименти покажале дека реакциите на животните се до таа мера предвидливи, што „неминовно морал да заклучи“: животните се како машини, неспособни за независни и индивидуални реакции на светот околу нив. Своите заклучоци Леб ги објавил во своето дело: Насилни движења, тропизми и однесување на животните. Со текот на времето, Леб се посомневал дека лабораториската средина може да предизвика неприродно однесување на животните. Ова го докажувал експериментално со муви на кои им го замачкувал едното око, по што мувата се занесувала на едната страна и се удирала во околните предмети. Меѓутоа, откако мувата ќе преноќела во темница (во кутија од кибрит), таа се адаптирала на своето делумно слепило и започнувала правилно да се движи. 
Американскиот истражувач Херберт Џенингс преферирал да работи со поедноставни животински организми на кои не влијае вештачката средина создадена во лабораториски услови. Тој ги истражувал протозоите и констатирал дека се способни, исто како и лебовите муви, да се прилагодат на надворешната средина. Џенинг верувал дека оваа флексибилност кај животните е резултат на нивниот генетски “репертоар”. Во своето дело, Однесување на нижите организми,  напишал: "Иако моите експерименти се правени на едноставни форми на живот, сметам дека секоја промена на средината предизвикува реакција на ниво на организмите. Некои протозои кои пливаат подалеку од силна светлина, се враќаат кон неа, ако интензитетот на светлината се намали. Протозоите ја паметат позицијата на светлината и пливаат кон неа, дури и кога светлото е изгаснато". Во ова свое дело Џенингс расветлува еден важен фактор кој влијае во однесувањето на животните - условите во средината. Тој согледал дека реакциите на животните честопати се резултат на нивните обиди да се прилагодат кон промените во условите на средината. 
Приближно во исто време, германските истражувачи анестезирале кучиња и со електрошокови се обидувале да откријат како работи нервниот систем. Овие експерименти им овозможиле да откријат како електрохемиските пораки од сензорните центри во главениот и ’рбетниот мозок поминуваат до мускулите и жлездите, влијаејќи на нивните реакции. На почетокот на XX век, Сер Чарлс Шерингон укажал на многу функционални патишта низ мозокот и рбетниот мозок, сензорни органи и синапси. Заедно со Едгар Адриан во 1932 година ја добил  Нобеловата награда за физиологија и медицина. Нивните студии покажале колку било незначително знаењето кое сме го имале за мистеријата наречена однесување на животните. 
Големиот руски филозоф Иван Павлов, кој исто така работел со кучиња, останал запаметен по откривањето на условниот рефлекс, иако неговите дела имаат многу поголемо значење. Со комплексен систем на казнување и наградување и хирушки операции Павлов вештачки создал психотични, послушни, подредени и напнати кучиња. Врв на неговите експерименти се вештачки создадените кучиња -самоубијци, кои доживувале нервен напад при грмотевици. И додека Павловите експерименти биле шпиунирани, како од тајната полиција така и од политичарите (а неговите техники биле немилосрдно применувани и на луѓето), Фабр неуморно го следел секој чекор на своите пчели и оси во природни услови. 
Во триесетите години од минатиот век, во САД однесувањето на животните било обременето со психологија, а истражувањата биле спроведувани само во лабораториски услови. Американците ја прифатиле тезата на Џон Лок според која новороденчето се раѓа како табула раза. Во исто време во Европа се ширело Фаберовото влијание и се трагало по интелегенцијата. Европските бихевиористи биле повеќе дарвиновски настроени. Генерално, тие ја прифатиле теоријата според која секоја индивидуа поседува свое сопствено наследство. Според тоа, животот и однесувањето на животните зависи од гените, а не од влијанието на средината како што верувале американците. Ова ги довело во недоумица нивните следбеници во проучувањето на животните: По кој пат да се продолжи? Покрај големиот број несогласувања и конфликти, сепак овие две школи успеале да ги усогласат своите ставови, сфаќајќи дека се надополнуваат една со друга и дека не можат едни без други, бидејќи однесувањето на животните зависи и од гените и од условите на средината. 
Еден од пионерите на модерните студии за однесувањето на животните, Конрад Лоренц, голем дел од својот живот го посветил на проучувањето на однесувањето на сивите гуски. Лоренц докажал дека младите гуски се под влијание на првиот предмет или суштество кое ќе го видат, независно дали е тоа нивната мајка или тој самиот. Благодарение на лоренцовите студии, бихевиористите постепено откриле дека мораат да се стопат со средината во која живеат животните за да можат да го проучуваат нивното однесување. Голем број од нив започнале да се качуваат по дрвја, да ползат по земја и живеат во неверојатни услови, само за да можат што подобро да го објаснат однесувањето на животните. Еден од најинтересните примери е можеби Џорџ Шелер, кој бил и аналитичар и хуманист. Репутацијата ја стекнал со своите студии за планинските горили од Африка, со кои ги сврте наопаку старите ставови за однесувањето на животните, согледувајќи дека проучувањето на животните и човекот мора да оди паралелно. Истражувајќи го однесувањето на лавовите, Шелер открил дека кралот на животните, не само што не е страшен и не е ефикасен ловец, туку е мрзлив и несмасен, а неговите ловечките стратегии се најчесто лошо замислени и крајно неефикасни. 
Однесувањето на животните е една од помладите научни дисциплини. Иако датира од XX век, таа сè повеќе се развива, станува сè позначајна и сè повеќе има своја примена во решавањето на некои од проблемите со кои се соочуваме во секојдневниот живот.  
2. ЗОШТО СЕ ПРОУЧУВА ОДНЕСУВАЊЕТО НА ЖИВОТНИТЕ?
Од личен аспект, одговорот на оваа прашање би бил затоа што проучувањето на однесувањето на животните е многу интересно, забавно и динамично. Од научна гледна точка, однесувањето на животните се проучува пред сè поради фактот што колку повеќе откриваме за однесувањето на животните, толку повеќе придонесуваме кон запознавањето на самите себеси како животински вид. Одговорите на прашањата како функционира нашиот мозок, како паметиме, како и на многу други прашања од областа на неvробиологијата се добиени благодарение на истражувањата спроведени на животни. Останатите причини поради кои се изучува однесувањето на животните се апликативни, поради добробитот на самите животни и нивна конзервација. 
Сè поголем е бројот на луѓето кои се грижат за добробит на животните, независно дали се работи за животни кои се одгледуваат на фарми, кои се користат во научните институции во експерименти, егзистираат во зоолошките градини или пак се домашни миленичиња. Проучувањето на животните во тој домен може да помогне во идентификувањето на евентуално лошата состојба во која се наоѓаат, да објасни како се манифестира нивното однесување како резултат на несоодветните услови во кои живеат животните, но овозможува и да се најдат сооветни решенија со кои ќе се надминат ваквите проблеми. Кај животните кои се гладни, жедни, измачувани, тепани или кои немаат доволно простор и можност за социјализација во зависност од нивните потреби, доаѓа до појава на стрес исто како и кај луѓето. Последиците од стресот кај животните можат да бидат екстремни, да доведат до нивно самоповредување или да предизвикаат  различни форми на нивно агресивно однесување кон средината како одговор на лошите услови во кои се наоѓаат. 
Традиционалната конзервациска биологија се базира примарно на екологијата, а секундарно на однесувањето на животните. Последниве неколку години се повеќе се согледува дека информациите за однесувањето на животните, на ниво на индивидуа или популација, имаат значење за  конзервациската биологија. На пример, се поголемата брзина на исчезнување на животните е често резултат на деградацијата и/или фрагментацијата на нивните станишта. Конзервациската биологија во тој поглед е ориентирана кон создавање на природни резервати и заштитени подрачја со цел да се обезбедат услови за опстанок на сè поголемиот број загрозени видови. Дилемите околу природните резервати главно се однесуваат на нивната големина, колку големи или мали треба да бидат, дали треба да бидат изолирани еден од друг или треба резерватите да бидат поврзани со коридори кои ќе овозможат движење на животните од еден во друг резерват. Да се одговори на вакви и слични прашања, не е возможно ако не постојат податоци и информации за однесувањето на самите животни. 
3. ШТО Е ОДНЕСУВАЊЕ ?
Пред да го дефинираме самиот поим однесување преку еден пример кај главоногите (Cephalopoda), ќе објасниме неколку клучни елементи кои се битни да се разбере однесувањето на животните. 
Однесување на главоногите
Многу видови октоподи и лигњи имаат способност да испуштаат мастило што преставува уникатно однесување кое им овозможува да избегаат од предаторите. Кај овие животни, во близина на цревото постои еден вреќест орган. Жлезди од ѕидот на овој орган лачат течност, богата со пигмент меланин, која е со кафена или црна боја и се нарекува мастило. Кога животното е во опасност има способност да ја контрахира вреќичката, а со тоа мастилото преку аналниот отвор се исфрла во надворешната средина. Формата на облакот од мастило кој се создава во водата е аналоген на формата на самата лигња поради што се нарекува псевдоморф. Со овој облак од мастило, главоножецот го привлекува вниманието на предаторот за да може да избега од својот непријател. Формата на облакот од мастило е различна кај различни видови главоноги и зависи од формата на нивното тело. Главоногиите со долго и тенко тело испуштаат облак од мастило кој е долг и тенок, а оние со покружна форма, покружен облак од мастило. Благодарение на тоа, псевдоморфот е ефикасна стратегија која ја користат главоношците за да го измамат својот непријател. 
Од таксономска гледна точка, многу блиски „роднини“ на октоподите и лигњите се обичните градинарски полжави. Дали сте виделе или слушнале за некој полжав да испушти во воздух облак од мастило кој по форма ќе наликува на него додека се обидува да избега од своите непријатели? Се разбира дека ниту сте слушнале, ниту сте виделе. Облакот од мастило е ефикасен само во водна средина. Само во вода облакот опстојува доволен временски период, за време на кој животното ќе може да избега од својот непријател. 
Постојат видови октоподи и лигњи кои живеат на поголеми длабочини во океаните. На големи длабочини интензитетот на светлината е минимален, или еднаков на нула. Поради ова, на големи длабочини бојата на водата е константно темна. За овие видови, тактиката „облак од мастило“ не би била воопшто ефикасна. Тешко дека предаторот би бил во можност да го препознае облакот од мастило во темната вода. Затоа главоногите кои живеат на големи длабочини, испуштаат облак од флуоресцентно мастило. Овој облак, на потенцијалниот предатор делува како блесок од ненадејно светло во темница и додека предаторот е збунет, главоножецот успева да избега.  
Од овој пример можат да се согледаат неколку генерални правила во однесувањето на животните: 
1) однесувањата на животните преставуваат адаптации 
2) однесувањето на животните е адаптирано на средината во која животното престојува.   
3) определено однесување кое одлично функционира во една средина, не мора да функционира во друга средина  
Однесување е  ....
Во речниците најчесто зборот однесување се дефинира како делување, или функционирање на специфичен или вообичаен начин. Од оваа дефиниција произлегува дека однесувањето е предвидливо, односно може да се предвиди како некој ќе се однесува. Дефиниција која исто така често се среќава, е дека однесувањето е одговор на организот на дразба или стимул, што сугерира дека однесувањето е потикнато од “нешто”. Што е тоа "нешто", не е прецизирано бидејќи бројни надворешни и внатрешни фактори можат да преставуваат стимул кој ќе потикне определено однесување на животните. Во глобала, и првата и втората дефиниција се коректни. Во најголемиот број случаи однесувањето на животните може да се предвиди и истото зависи од стимул, односно е поттикнато од нешто. Меѓутоа постојат различни видови однесувања, а за различни однесувања користиме различни термини. На пример, дишењето и пливањето се зборови кои означуваат однесување, но за нив горе наведените дефиниции се неадекватни. Дишењето е несвесен процес и се поставува прашање дали дишењето може да биде однесување, за разлика од пливањето кое е активен процес и за кој за да пливаме треба да имаме некоја причина или цел, зошто сме одлучиле да пливаме. 
Поради овие причини најчесто се користи една широка дефиниција на терминот однесување. Однесувањето е особеност која е карактеристична за сите живи организми, независно дали сме во состојба да согледаме дека животното свесно или несвесно извршува некоја активност. Кажано со други зборови, животно без однесување е мртво животно. На пример, заспано животно или змија замотана во клопче, иако изгледа како да не прават ништо, сепак ова се однесувања. Змијата можеби лежи неподвижно чекајќи го својот плен. Во тој случај нејзините мускули и целиот организам се во приправна состојба за брза реакција, додека таа ги процесира информациите од околината чекајќи да наиде пленот. 
4. ТИНБЕРГЕНОВИТЕ ЧЕТИРИ ПРАШАЊА: причини/последици, еволуција, функција, онтогенија
Мал е бројот на прашањата кои се неопходни за да се изучува некое однесување на животните, кое хипотетички ќе го означиме како однесување X. Прашања кои е неопходно да се постават и на кои треба да се најде одговорот се следните:
· Што е однесување X? Наједноставен начин да се одговори на ова прашање е истото детално да се опише. 
· Кога настанува однесувањето X?  Ова прашање може да се однесува на кој период од денот, годината или животот настанува однесувањето X, или може да се однесува на тоа кога настанува однесувањето X во однос на секвенците на однесувањето. Односно, дали животното секогаш се однесува X, по однесувањето Y, или дали животното се однесува X, ако друго животно се однесува Y и сл. 
·  Зошто настанува однесувањето X? е најчесто поставувано прашање во истражувањата на однесувањето на животните и е прашање на кое е најтешко да се добие одговор. 
Во 1963 година Нико Тинберген, еден од пионерите во истражувањата за однесувањето на животните, константира дека прашањето зошто настанува однесувањето X може да се постави и разгледува од четири различни апекти.  Денес тие се општо познати како "Тинбергеновите четири прашања" или "Тинбергеновите четири зошто". Според Тинберген, секој истражувач прашањето "зошто" треба да го разгледува од: причинско-последователен (или физиолошки), еволуциски, функционален и онтогенетски аспект. Ќе ги разгледаме овие четири прашања користејќи го примерот со октоподите и лигњите. На прашањето Зошто главоношците испуштаат мастило? може да се одговори на 4 различни начини. 
· Причинско-последователен аспект. Овој аспект, всушност го разгледува испуштањето на мастилото од функционална гледна точка. Испуштањето на мастилото го овозможуваат сетилните органи преку кои главоножецот постојано добива информации за состојбата во околната средина. Со посредство на нервниот систем, примените информации се обработуваат и врз основа на примените информации следи и соодветен одговор на животното. Ако животното добие информација дека е загрозено, ја контрахира вреќичката и го исфрла мастилото во вода. Од функционален аспект всушност се разгледува улогата на сетилните органи, нервите, мускулите, односно физиолошките механизми кои го овозможуваат однесувањето. Истражувањата во оваа насока можат да се продлабочат. Формирањето на мастило е скап процес, бидејќи вклучува продукција на енергетски скапи супстанци. Затоа овој вид на однесување главоножецот го користи за одбрана од непријателите, откако ќе ги исцрпи сите други “поефтини” опции кои му се на располагање. Главоношците прво ќе се обидат со камуфлажа да избегаат од предаторот, а ако камуфлажата не успее, дури тогаш ќе го испуштат мастилото. Од ова произлегува дека причина за испуштање на облак од мастило, е неможноста на животното да се камуфлира. 
· Еволуциски аспект. За разлика од черупките на школките, или коските на животните, однесувањето не може да се сочува во форма на фосили. Поради ова, до сознанија за еволуцијата на однесувањето се доаѓа со изучување на однесувањето на денешните форми на живот. Доколку го разгледаме фамилијарното стебло на мекотелите ќе видиме дека испуштањето мастило не е генерална карактеристика за сите мекотели. Тоа е карактеристика само на класата главоношци. Од ова произлегува  дека во тек на еволуцијата прво настанале мекотелите, а подоцна настанала дивергенција на мекотелите и на однесувањето формирање облак од мастило. Доколку ги продлабочиме истражувањата, ќе увидиме дека немаат сите главоношци вреќичка за мастило. Класата на главоношци е поделена на две поткласи, Nautilioidea (ниеден преставник од оваа класа нема вреќичка за мастило) и Coleoidea (повеќето нејзини преставници имаат вреќичка за мастило). Ако продолжиме со подлабоко истражувања и ги анализираме, не само присуството на вреќичката туку и видот на мастилото, односно формата на облакот во рамки на самата поткласа на октоподи, сипи и лигњи, ќе можеме да ги воочиме сличностите и разликите во однесувањето поврзано со формирање на облак од мастило кај различните видови, што ќе ни помогне да добиеме подобар увид како и зошто настанала еволуцијата на ова однесување. 
· Функционален апект. Најлесно е да се разбере функцијата на испуштањето на мастило. Одговорот - зошто главоношците испуштаат мастило ни е веќе добро познат  - за да избегаат од предаторот. Но тоа не е крај на приказната. Ваквото однесување кое му овозможува на животното да избега, всушност му овозможува на животното да преживее и да ја зголеми својата подобност. Подобноста во овој контекст се однесува на репродуктивната подобност со помош на која се проценува колку едно животното е успешно во оставањето гени во генскиот фонд на наредната генарација. Формирањето на облак од мастило е ефикасно однесување, но сепак некои октоподи го користат само како последна шанса. Како што веќе претходно спомнавме, формирањето мастило е енергетски скапо, за разлика од камуфлажата која е многу поефтин вид на однесување. За единката е подобро да поседува колку што е можно поефтино однесување, бидејќи на тој начин заштедува  енергија, а со тоа да ја зголеми својата подобност. На пример, главоношците кои не испуштаат мастило заштедуваат енергија која наместо за исфрлање на мастило можат да  ја искористат за продукција на поголем број гамети. 
· Онтогенетски аспект. Исфрлањето мастило е однесување од кое животното има корист, па логично би се очекувало животните да го поседуваат во текот на целиот живот. Но, не е секогаш така. Младите единки на синопрстенестиот октопод, Hapalochlaena lunulata исфрлаат мастило само во тек на првите неколку недели од животот. Се работи за отровен вид, па веројатно отровот е доволна заштита за возрасните животни, но недоволна за младите единки кои покрај со отров, во првите недели од живот се бранат и со псевдоморф. Очигледно, ова однесување се развива и по потреба се ремоделира во текот на животот на октоподите. 
5. ОДНЕСУВАЊЕТО Е АДАПТАЦИЈА
Замислете една популација од октоподи или лигњи во далечното минато, во период кога започнала еволуцијата на однесувањето - испуштање облак од мастило. Соочени со предаторите, во почетокот лигњите веројатно биле способни да испуштаат само дифузни облаци од мастило кои за релативно кусо време исчезнувале во водата. Во почетокот, ова антипредаторско однесување не било 100% успешно, но сепак имало ограничен успех. Со текот на времето, ако барем кај една лигња настанала мутациија која имала ефект врз конституцијата на мастилото и овозможувала подолго време облакот од мастило да опстојува во водата, таа би имала многу поголема шанса за опстанок. Со тоа се зголемила и нејзината можност да остави поголем број потомци, но и можноста да потомците го наследат од неа ова корисно антипредаторско однесување. Низ генерациии, со текот на време, како резултат на делувањето на природната селекција, ова однесување сè почесто се среќавало кај сè поголем број  единки од популацијата. Однесувањето "формирање на псевдоморф", всушност преставува адаптација која им овозможува на животните да ги избегнат предаторите. 
Позначајни студии во кои е истражувано однесувањето како адаптација, се експериментите на Тинберген за однесувањето на езерскиот галеб, Larus ridibundus во периодот на гнездење и полагање јајца. Тинберген воочил дека истовремено не се излегуваат сите пилиња од јајцата во гнездото, па родителите од време на време ги отстрануваат лушпите од јајцата и ги пренесуваат на определено растојание од гнездото. Додека родителите ги отстрануваат лушпите, малите пилиња остануваат сами без заштита и можат да станат лесен плен на предаторите. На прв поглед, однесувањето на родителите (пренесувањето на лушпите од јајцата подалегу од гнездото) при кое младите пилињата остануваат незаштитени, изгледа бесмислено. Меѓутоа истражувањата на Тинберген покажаа дека отстранувањето на лушпите од гнездото од страна на родителите галеби е предност, во однос на нивното оставање во гнездото. Бидејќи не бил во можност во природни услови да направи споредби и да определи колкава е подобноста на галебите кои ги отстрануваат и кои не ги отстрануваат лушпите, Тинберген конструирал вештачка колонија на гнезда. Овој пример покажува и колку се корисни експерименталните методи во изучувањето на однесувањето. Тинберген поставил едно гнездо во кое останале лушпи од јајцата и повеќе гнезда од кои лушпите биле отстранети и поставени на различни растојанија од самите гнезда. Експериментот покажал дека поуспешни гнезда (гнезда во кои преживеале поголем број пилиња) биле оние од кои лушпите биле отстранети. Предаторите повеќе ги јаделе јајцата од гнездата со лушпи, отколку од гнездото од кое тие биле отстранети. Ако отстранувањето на лушпите е предност, се наметнува прашањето зошто родителите чекаат определен период за да ги отстранат, зошто не ги отстрануваат веднаш по лупењето на пилињата? Понатамошните експерименти ги откриваат причините за ваквото однесување. На нововоредените пилиња кои се влажни, потребно им е определено време да се исушат. Додека пилињата не се исушат нивните комшии, возрасните галеби од околината, можат многу лесно да ги проголтаат. Ако во овој критичен период (додека не се исушат) родителите ги остават пилињата сами, користа од отстранувањето на лушпите ќе биде помала во споредба со канибализмот т.е. цената која ќе ја платат. Елементарниот метод кој бил користен во изучувањето на однесувањето на овие птици е познат како загуба-корист анализа (анг. cost-benefit analysis). 
Кулен го истражувал влијанието на предаторот врз однесувањето на галебите од родот Larus (кои ги отстрануваат лушпите) и близок на нив вид тропрст галеб, Rissa tridactyla кој не ги отстранува лушпите од гнездата. Причината за разликите во однесувањето на овие птици е локацијата на гнездата. Тропрстиот галеб ги гради гнездата на високи и стрми карпи, па ризикот пилињата да ги нападне предатор е многу мал. Кај галебите кои своите гнезда ги градат на земја (на самиот брег), опасноста од предаторот за малечките е многу поголема. Во истражувањата на однесувањето во кои се прави споредба на однесувањето помеѓу два или повеќе вида, методологијата која се применува се означува како компаративен приод. 
КОНТРОЛА НА ОДНЕСУВАЊЕТО - УЛОГАТА НА НЕРВНИОТ СИСТЕМ ВО ОДНЕСУВАЊЕТО НА ЖИВОТНИТЕ

Однесувањето на животните е исклучително комплексен процес, а за секоја комплексна активност неопходни се покрај добра контрола и координација, и бројни информации како за околната средина така и за внатрешната состојба во која се наоѓа животното. Покрај нервниот систем, на однесувањето има влијание и ендокриниот систем. При тоа, за проксимативната (долготрајната) контрола на однесувањето, главно се одговорни специјалните клетки од нервниот систем. 
Во животинските организми, специјализираните неврони (нервни клетки) се главните градбени единици на нервниот систем. Нервните клетки се организирани во форма на мрежа која овозможува: брз пренос на информации низ самиот организам, добра поврзаност со сетилните органи, централно процесирање на добиените информации и соодветен моторен одговор. Овие клетки, благодарение на своите продолжетоци, се во можност да примат информации (преку дендритите кои имаат способност за раздразливост) и да ги пренесат на големи растојанија (обично преку аксонот). На пример, гигантските интерневрони кај јастогот се сместени во мозокот, но нивните аксони се протегаат по целата должина на животното; од мозокот до крајот на опашката. Жирафата има аксони кои се протегаат низ целиот вратен регион. Тие се со должина од неколку метри. Кај човекот невронот со најдолг аксон (околу еден метар) се протега од основата на рбетникот до прстите на стапалото. Сосема спротивна состојба има кај амакринските клетки (интерневрони во ретината на окото) кои се вклучени во локалните сигнали. Нивните аксони, доколку ги поседуваат, се силно редуцирани така да преносот на информациите кај овие клетки се одвива преку дендритите.   
Постојат главно три типа неврони кои се инволвирани во однесувањето на животните. Сензорните неврони ги собираат информациите од специјалните рецепторски клетки, а моторните неврони се во директен контакт со ефекторите, најчесто мускулите и предизвикуваат нивни  соодветни реакции. Врската помеѓу моторните и сензорните неврони се оставарува со помош на интерневроните. 
Софистицираноста во однесувањето на животните е поврзана со софистицираноста и комплексноста во градбата на нервниот систем. Капацитетите за однесување на амебата, или на дождовните црви се многу лимитирани доколку се споредат со оние на птиците или цицачите. Комплексноста во однесувањето е поврзана со комплексноста која настанала во текот на еволуцијата на нервиот систем. Сепак, ова не значи дека секогаш нервниот систем кај ’рбетниците е покомплексен во однос на безрбетниците. Несомнено е значението на нервниот систем во однесувањето на животните, но нервите сами по себе не го контролираат однесувањето. За секое однесување, од круцијално значење е интеракцијата помеѓу животното и средината. Така на пример, едноклеточните протозоиски организми не поседуваат нервен систем, но поседуваат однесување. 
1. СТИМУЛИРАЊЕ НА ОДНЕСУВАЊЕТО
Непроменлива форма на однесување - FAP 
Проѕевањето спаѓа во групата на однесувања кои се означуваат од страна на етолозите како непроменлива форма на однесување или фиксиран модел на делување (анг. fixed action patterns). FAP е инстиктивно однесување кое единката и првпат кога ќе го направи, го прави совршено без да вежба како се прави, или без да некој и покаже на индивидуата како да го направи овој вид однесување. Проѕевањето во просек трае околу 6 секунди. Ова однесување се карактеризира со широко отварање на устата, најчесто проследено со затворање на очите. Кога ќе започне проѕевањето тешко е (ако не и невозможно) да се прекине процесот. Од ова произлегува дека проѕевањето, односно FAP, е однесување кое секогаш кога ќе започне мора да се заврши до крај. По првото проѕевање, обично се продолжува повеќекратно со ова однесување. Ако некој во наша близина се проѕева, нè предизвикува и самите да започнеме со проѕевање. Па дури и гледањето слики на кои некој се проѕева предизвикува и самите да започнеме да се проѕеваме. Овие предизвикувачи, активатори или стимули кои го предизивукаат FAP, обично се означуваат како ослободувачки механизми или ослободувачи. 
Ќе го разгледаме FAP однесувањето кај сребренестиот галеб, Larus argentatus. Младите галеби кога ќе се испилат од јајцето, не се во состојба да направат ништо повеќе освен да си седат во гнездото. Првите неколку недели тие целосно зависат од родителите кои ги хранат и штитат од предаторите. Родителите ги хранаат своите малечки со повратена храна (храна која откако ја свариле ја враќаат во уста) која им ја внесуваат директно во клунот на малечките. Овој рефлекс на повраќање на сварената хрна кај родителите е инициран во одговор на ослободувачот, а тоа е отворањето и затварањето на клунот на малите пилиња. Отварањето и затварањето на клунот кај малите  пак е одговор на визуелното регистрирање на родителите. При тоа Тинберген воочил дека младите пилиња немораат да го видат целосно родителот за да започнат да го отвараат и затвараат клунот. Доволно им е да ја воочат главата од родителот, или вештачки направениот модел за да веднаш започнат со отварање и затварање на клунот (сл. 1). Возрасните галеби имаат светло жолт клун со црвена дамка (точка) на врвот. Тинберген во своите експерименти констатира дека оваа црвена дамка е од исклучителна важност. Малечките го отварат и затвораат клунот во поголема мера доколку нивниот родител, или моделот поседува црвена точка, а во помала мера кога точката е слабо воочлива, или е со жолта наместо со црвена боја. Моделот може да биде дури и поефикасен од реалниот објект. Супернормален стимул е фраза која се користи да се опишат вештачките стимули кои поефикасно од природните (реалните), предизвикуваат одредено однесување. 
[image: image12.png]



Слика 1. Малите галеби ќе го отвораат и затвораат клунот ако им се покаже модел (направен од хартија) кој наликува на главата на родителите. Ако црвен молив со бели линии се постави и се движи хоризонтално пред малите пилиња тие поворно ќе ги отвараат и затворат своите клунчиња.
Од овие истражувања можат да се извлечат неколку заклучоци: 
1) малечките имаат вродена способност да препознаат соодветен стимул.
2) нивното однесување е вроден рефлекс кое е предизвикуно од соодветен стимул.
3) на пилињата не им се потребни сите знаци кои ги карактеризираат нивните родители за да го започнат однесувањето, тие се фокусирани само на самиот стимул.
4) ова однесување покрај визуелниот, може да биде предизвикано и од, на пример, слушниот стимул. Кај некои птици малечките го отвораат и затвораат клунот како одговор на звуците кои ги продуцираат родителите. Ова покажува дека кај непроменливите форми на однесување постои извесен степен на флексибилност. 
На истражувачите одамна им е познато дека стимулот предизвикува определено однесување. Малечките галеби откако ќе ги видат точките на родителите, ќе започнат да го отвораат и затвораат клунот. Она што сеуште не е познато е, кои се интерните механизми и процеси кои се одвиваат во самите животни и ги тераат кон ваквото однесување? Нервниот систем е инволвиран во ова и во многу други видови на однесувања. На пример, ако нè удрат со мал чекан под коленото, како ќе се однесуваме ни е повеќе од добро познато. Ова однесување исто припаѓа на групата на предвидливи-рефлексни однесувања, но за него за разлика од примерот со галебите, добро ни е познато на кој начин е регулирано од страна на нервниот систем. Односно, ако нè удрат со чекан под коленото, рефлексно ја исправаме ногата бидејќи од специјалните рецепторни клетки во m. quadriceps се пренесуваат информациите преку сензорните неврони до ’рбетниот мозок, откаде пак информациите преку моторните неврони се пренесуваат до мускулот што резултира со негова контракција и со последователно исправање на ногата. За разлика од ова однесување, постојат сеуште голем број на однесувања за кои улогата на нервниот систем се уште не е позната. 
2. КОНТРОЛА НА ОДНЕСУВАЊЕТО - ЛОВЕЊЕ ПЛЕН
Точното индентификување, обезбедување и процесирање на храна е однесување кое е од есенцијална важност за секој жив организам. Многу животни, па дури и оние кои никогаш не ги сретнале своите родители, мораат да бидат способни самостојно да се исхрануваат, во спротивнио би умреле од глад. Убав пример за улогата на нервниот систем во контролата на однесувањето, е однесувањето на жабите при ловењето плен.  
Како жабата лови плен ?
Како се однесуваат жабите при ловењето плен? Ако пленот (обично се тоа црви или инсекти) се движи во видното поле на жабата, нејзиното однесување ќе се одвива по следните секвенци:
1. Жабата се движи за да се соочи со својот пленот 
2. Жабата се приближува кон пленот за да биде на соодветно растојание, односно на растојание кое и е потребно за да го улови 
3. Жабата со помош на јазикот го лови пленот
4. Жабата го голта пленот
5. Жабата си ја забришува устата  
Наведените чекори во однесувањето на жабата можат да се сметаат како рефлексни, бидејќи се предизвикани од визуелниот стимул на пленот. Ова однесување кај жабите истовремено е и вродено однесување. Жабите кои штотуку ја завршиле својата метаморфоза, иако се комплетно ”наивни” и немаат никакво искуство како се лови плен, ќе се однесуваат редоследно по истите чекори кои ги наведовме. Дури и во случај кога жабата го перципирала пленот, а тој успеал да избега, ќе ги ”доврши” до крај сите секвенци од однесувањето, па дури и голтањето и забришувањето со јазикот. Наведените чекори при ова однесување се спроведуваат ригорозно, но постои извесна флексибилност во однос на стартната секвенца. Доколку пленот се наоѓа непосредно пред очите на жабата или е на соодветно растојание од неа, животното ќе ги прескокне првите два чекора  (1 и 2).  
Ако на гладна жаба и презентираме наместо вистински црв, модел на црв (најобична хартиена лента или врвка, која се разликува од позадината и е со поголема должина од широчина), тоа кај неа ќе го предизвика однесувањето -  фаќање на плен. Во експериментите било стимулирано ова однесување на жабите со употреба на различни ленти од хартија кои повеќе или помалку наликувале на црв. Одговорот на жабата зависел од изгледот и од големината на вештачкиот модел на црв. Кога на жабите им бил прикажан модел кој бил многу поголем или помал од нивната уста, изостанувала соодветната реакција. Ваквата дискриминација во однесувањето на жабите покажува дека стимулите се филтрираат и дека во однесувањето  - фаќање на плен, учествуваат визуелните детектори. 
Нема сомнение дека во ова однесување е вклучено пред сè, сетилото за вид. Во оптичкиот систем на жабата, лоцирани се филтерот на стимули и визуелниот детектор. Специјализирани неврони во мозокот кои се во состојба да ги примаат визуелните информации, се означуваат како визуелни детектори (англ. feature detectors). Информациите во оптичкиот систем се примаат преку очите во форма на светлина, која се преведува во електрични сигнали преку клетките на мрежницата (стапчиња и чунчиња). Тие пак, ги стимулираат клетките од оптичката ганглија на мрежницата, од каде сигналот се пренесува преку аксоните (кои го сочинуваат оптичкиот нерв) до мозокот. Овие аксони се во контакт со два региона во мозокот - со покровот на средниот мозок (англ. thalamic pretectum) и оптичкиот дел од меѓумозокот (англ. optic tectum). Ваквата конекција резултира со создавање на пар “мапи” од мрежницата кои се пренесуваат до двата региони од мозокот. 
Филтрирање стимули

Информациите примени од мрежницата се пренесуваат до оптичкиот тектум во мозокот преку оптичкиот нерв, сноп од аксони кои потекнуваат од класа на клетки која се означува како оптичка ганглија. Ганглијата ја прима информацијата од биполарните клетки (интерневроните), кои се пак стимулирани од рецепторните клетки (чунчиња и стапчиња) на површината на мрежницата (сл. 2). Секоја ганглија ги прима информациите од дискретна зона од површината на мрежницата која се означува како рецептивно поле (англ. receptive field). Рецептивното поле на секоја ганглиска клетка се состои од дел од мрежницата поделен на два концентрични круга. Ако се осветли целото рецептивно поле, сите рецепторни клетки на мрежницата ќе го пренесат сигналот до ганглијата преку биполарните клетки. Ова ќе ја стимулира ганглиската клетка што резултира со појава на електричен потенцијал во нејзиниот аксон и последователно информацијата се пренесува до мозокот. Многу посилен сигнал ќе биде пренесен до мозокот ако само клетките од внатрешниот круг на рецептивното поле се стимулираат. Но, ако се стимулираат само клетките од надворешниот круг, во тој случај нема да има пренос на сигнали до мозокот бидејќи ганглиската клетка не е стимулирана. Внатрешниот круг е ексцитаторен регион (регион на возбудување) на ретината, додека надворешниот е инхибиторен регион. Ако двата се стимулираат, тие се поништуваат еден со друг, но не целосно, бидејќи извесна стимулација сепак ќе настане. 

Сл. 3 Шематски приказ на рецептивното поле на мрежницата на една ганглија.  Инхибиторен (-) и ексцитаторен (+) регион на рецептивното поле. 

Ако пред видното поле на жабата помине мал по димензии објект, рефлексијата на светлината од него ќе се фокусира на мал дел од површината на мрежницата. Тоа значи дека ќе биде стимулиран поголем број ексциторни клетки, ганглијата ќе го пренесе јакиот сигнал и жабата ќе го види потенцијалниот плен. Во спротивно, ако многу голем објект помине низ видното поле на жабата, ќе биде стимулирана голема површина од мрежницата, а со тоа ќе бидат стимулирани и ексцитаторните и инхибиторните рецептори и слаб сигнал ќе стигне до мозокот, или воопшто нема да стигне сигнал до мозокот. Ваквиот аранжман на невуроните и овозможува на жабата да направи дискриминација помеѓу потенцијалниот плен (мал објект) и животните кои не се нејзин плен (голем објект). Од сето ова може да се заклучи дека аранжманот на клетките на мрежницата преставува високо ефикасен филтер на стимули од средината.  
Визуелни детектори

Кај жабите, визулените дектори за фаќање на плен се наоѓаат сместени во тектумот на меѓумозокот. Се работи за класа на клетки означени како Т5(1) и Т5(2) кои даваат посилен одговор на сличен на црв стимул, а послаб одговор на несличен на црв стимул. Во средниот мозок (во thalamic pretectum) идентификувани се таканаречени TP3 клетки. Овие Т5(1), Т5(2) и TP3 клетки се одговорни за детекција и фаќање на пленот. TP3 клетките имаат инхибиторен, а Т5(1) клетките имаат екцитаторен ефект врз Т5(2) клетките.

Во одговор на сличен на црв стимул Т5(1), клетките се во можност да ги стимулираат Т5(2) клетките и да ја избегнат инхибицијата предизвикана од TP3 клетките. Крајниот резултат е силен Т5(2) одговор, стимулирање на „фаќање на плен“ рефлексот. Кога е присутен несличен на црв стимул, тогаш Т5(1) клетките слабо ги стимулираат клетките и не може да се надмине силниот инхибиторен егфект на TP3 клетките поради што стимулот се игнорира. Различни по јачина стимули даваат различен резултат во зависност од балансот помеѓу Т5(1) ексцитацијата и TP3 инхибицијата на Т5(2) клетките. Повеќе е од очигледно дека се работи за исклучително комплексен систем. Систем во кој групи од клетки работат заедно и ги филтрираат некорисните информации, ги анализираат оние кои останале на начин кој им овозможува како краен резултат да се препознае потенцијалниот плен. 
Аудитивни (слушни) детектори

Кај некои животни, во зависност од нивниот начин на живот, наместо видот, слухот е пресуден фактор во ловењето на пленот. При тоа и кај нив неопходно е филтрирањето на слушните стимули. Во некои случаи филтрирањето се постигнува со прилагодби на слушниот апарат за да се фокусираат само определени компоненти од големиот број на звуци во средина. На пример, лилјаците и буфовите покажуваат исклучителна сензитивност кон звуците кои ги продуцира нивниот плен. Тие се генерално активни ноќе кога одат во потрага по плен. Буфот е во состојба да ја слушне слабата бучава која ја прават глувците кога бараат храна или кога се движат по подлогата. Оваа нивна способност е резултат пред сè на асиметричната поставеност на ушите (левото уво е над, а десното е под  центарот на очите) и аранжираноста на пердувите околу очите кои во форма на фацијални дискови ги препокриваат ушите. Некои видови буфови имаат изразени фацијални дискови кои им служат како радари кои ги спроведуваат (до слушниот канал) примените звуции ги филтрираат звуците кои не доаѓаат од видното поле на буфот. Информациите за пленот во хоризонталната рамнина буфот ги добива со стимулација на ушите (двете), а асиметричната позиција на ушите им овозможува да добијат информации за пленот во вертикалната рамнина. Ова им овозможува на буфовите да го лоцираат својот плен слушајќи го неговото движење. Кога буфот ќе слушне движење на пленот, тој е во состојба да определи од кој правец пленот доаѓа благодарение на едно-минутната разлика во перципирањето на звукот помеѓу левото и десното уво. Ако левото уво прво го регистрира звукот буфот ќе ја сврти својата глава за да симултано и со едното и со другото уво го слушне звукот и на тој начин ќе знае дека пленот се наоѓа точно пред него. Преносот на сигнали, од лево, десно, горе, долу се комбинира во мозокот на буфот каде се креира ментална слика каде во просторот е лоциран изворот на звукот. Центарот за слушање кој е лоциран во продолжниот мозок (medulla oblongata) кај буфовите е многу покомплексен во однос на некои други видови птици кои не го користат сетилото за слух за локација на пленот. На пример, кај буфовите во овој дел на мозокот се лоцирани 95000 неврони, три пати повеќе споредно со  чавките.  

Интересно филтрирање на звукот е евидентирано кај еден вид шумски жаби, Eleutherodactylus coqui. Името го добиле по карактеристичното ономатопејско крекање на мажјаците кое се состои од две компоненти “ко” и “кјуи”. Овие два звука се усмерени кон различни реципиенти - ко кон мажјаците, а  кјуи кон женките. Барабановата мембрана кај овие жаби реагира само на еден од овие два звука, во зависност од полот. Женките се во состојба да го чујат само кјуи, а мажјаците само ко.
3. КОНТРОЛА НА ОДНЕСУВАЊЕТО - БЕГАЊЕ ОД ПРЕДАТОРОТ 
Превртување на опашката 
Како што способноста да се препознае и да се улови потенцијалениот плен е значајна за гладните животни, исто толку е од витално значење за животните да не станат нечиј плен, односно да бидат во состојба да ги препознааат и им избегаат на потенцијалните предатори. Однесувањето “салто со опашка” на јастозите им овозможува брзо да им избегаат на предаторите. Ова однесување е исклучително  стереотипно и се јавува во одговор на механички стимули. Ако се допре јастогот со метална игла, со свиткување на изразито мускулната опашка животното се оттурнува подалеку од изворот на опасност. Ова однесување е екстремно брзо. За секоја  секвенца потребни се не повеќе од 70 ms (милисекунди).  
Свиткувањето на опашката настанува поради брза контракција и релаксација (повторно издолжување) на масивните мускули кои го исполнуват најголемиот дел од абдоменот на јастозите. Активноста на овие мускули е овозможена со т.н. командни неврони. Терминот командни неврони (англ. command neurons) се користи да се опишат единечни неврони или мал сет од меѓусебно поврзани неврони кои предизвикуваат специфично однесување во одговор на некои стимули. Кај јастозите, во однесувањето - салто со опашка, вклучени се бројни големи моторни неврони кои се наоѓаат на секоја страна на секој сегмент од абдоменот. Покрај нив, во ова однесување учествува и еден екстремно голем т.н. гигантски моторен неврон од чиј аксон одат гранки до секое од мускулните влакна инволвирани во ова однесување. Овој неврон и бројни помалце значајни моторни неврони се ексцитирани преку два пара гигантски интерневрони кои се протегаат по целата должина на телото (од главата до последниот телесен сегмент) со што е овозможено сигналите да патуваат многу брзо низ телото. 
4. СЕКСУАЛНИ РАЗЛИКИ ВО НЕРВНИОТ СИСТЕМ 
Кај вертебратните организми постојат полови разлики во однос на нервниот систем, кои се јавуваат како резултат на еколошките разлики помеѓу мажјаците и женките и различните улоги кои ги имаат во врска со репродукцијата. Повеќето од овие разлики се резултат на хормонското влијание во тек на развитокот, некои од нив се веројатно резултат на сексуалните разлики во дистрибуцијата на хормонските рецептори во мозокот. Добар пример за сексуалните разлики во нервниот систем има кај хуманата популација. 
Сексуален диморфизам од анатомска гледна точка 
Кај хуманата популација, постојат главно три разлики во структурата на мозокот кај лица од женски и машки пол. Овие разлики резултираат  со разлики во однесувањето кај единките од различните полови. Првата разлика во сексуалното однесување помеѓу мажите и жените е поврзана со половиот диморфизам во големината на нуклеусот наречен INAH-3, кој се наоѓа во хипоталамусот. Генерално, тој е два до три пати поголем кај мажите во споредба со жените и е исполнет со андроген-сензитивни клетки одговорни за типично машко-сексуално однесување. Промените во големината или во хормонската стимулација на овој нуклеус кај единки од машки или женски пол, може да предизвикаат кај нив сексуално однесување кое е покарактеристично или нормално за спротивниот пол. Една, иако сеуште контроверзна, студија покажа дека кај мажите хомосексуалци големината на овој нуклеус одговара на големината кај жените, што сугерира дека хомосексуалноста е на нервна база. Сепак, не е исклучена можноста редуцираната големина на нуклеусот да е резултат, а не причина за хомосексуалната ориентација. Втора полова разлика е разликата во поврзаноста  помеѓу двете хемисфери (corpus callosum и  comissure anterior) на големиот мозок. Врската помеѓу хемисферите е поголема кај жените отколку кај мажите. Поголемата поврзаност помеѓу хемисферите можеби е одговорна за сексуалните разлики во однос на емпатијата
 и емоционалната чуствителност (поизразена кај жените), бидејќи повеќе информации се во состојба да поминат од “емоционалната” десна хемисфера до “аналитичката” лева хемисфера на мозокот и да се инкорпорираат во мисли и вербална експресија. Кај жените, исто така, постои поголема поврзаност помеѓу двете половини на таламусот, кој е важен центар за пренос на сензорните информации до кортексот на мозокот. 

Важни сексуални разлики се евидентирани и при процесот на стареење. Генерално, кај мажите при стареење постои тенденција да губат повеќе мозочно ткиво и порано во текот на животот да започне губењето на мозочното ткиво. Кај жените подоцна започнува и помалку се губи мозочно ткиво со стареењето. Кај различните полови, постојат и разлики од кои делови на мозокот се губи мозочното ткиво: мај мажите од фронталниот и темпоралните лобуси, а од хипокампусот и париеталните зони кај жените. Овие разлики се смета дека се веројатно причината за промените во личноста и нејзиното однесување кои настануваат со стареењето. На пример, кај мажите со староста се зголемува нивната избувливост и раздразливост, а кај жените сенилноста и способноста за просторна визуелизација.   
Екологија и сексуален диморфизам на мозокот 

Покрај сексуалните разлики на мозокот кои се од анатомска природа, уште поспецифични сексуални разлики во структурата на мозокот се евидентирани како резултат на еколошкиот селекциски притисок. Најдобри примери од овој вид се просторната меморија и способноста за навигација.  Просторната меморија е дел од меморијата која е одговорна за чување на информации за одреден простор и за ориентација во истиот. На пример, во позната просторија можете да се движите ноќе без проблем, иако не е запалено светлото, бидејќи во меморијата постојат податоци за дадениот простор кои ни овозможуваат без проблем да се ориентираме во истиот. 

Кај многу видови животни мажјаците имаат подобра способност за просторна ориентација и навигација. Мажјаците најчесто имаат потреба од поголема територија и се повеќе перипатетични (повеќе се движат, повеќе патуваат) во однос на женките. Поради ваквиот начин на живот тие се обидуваат да научат да ги извршат подобро задачите поврзани со учење на просторното меморирање. Регион во мозокот кој е одговорен за просторната меморија би се очекувало да биде и подобро развиен кај мажјаците. Тој регион е хипокампусот, филогенетски најстариот дел од мозокот, кој изгледа дека има главна улога во просторната ориентација и навигацијата кај голем број видови. Истражувањата кај птиците и цицачите покажуваа дека генерално мажјаците имаат поголем хипокампус од женките. 

Постојат исклучоци од ова генерално правило. Црната краварка (Molothrus ater) е “гнездов паразит”. Женките одат во потрага по туѓи гнезда во кои би ги оставиле своите јајца. Откако ќе ги лоцираат гнездата на домаќините тие положуваат по едно свое јајце во нив. Во текот на една сезона женката може да положи и до 40 свои јајца во туѓи гнезда. При тоа мажјаците воопшто не учествуваат во барањето и лоцирањето на гнездата. Истражувањата на хипокампусот кај овој вид, покажаа дека женките имаат поголем хипокампус од мажјаците. Од друга страна, не постојат полови разлики во големината на хипокампусот кај таксономски блиски видови на црната краварка која своите јајца не ги остава во туѓи гнезда. Овие разлики во структурата на мозокот, се смета дека настанале како резултат на долготрајниот селекциски притисок кој ги моделирал различните делови од мозокот за да одговорат на барањата за определено однесување на животните. 

Сексуалните разлики во структурата на мозокот не секогаш се рефлектираат на однесувањето. На пример, кај Laniarius funebris мажјаците и женките пеат во дует. Сепак, кај мажјаците јадрата во вокалниот контролен систем се поголеми иако нивната песна и големината на нивниот репертоар е истоветна со онаа кај женките.

Искуството влијае на развитокот на мозокот 

Според истражувања на американските видови на сколовранци, големината на хипокампусот зависи од полот, но и од сезоната. Сексуалните разлики кои постојат во однос на хипокампусот особено се изразени во период на парење. Кај канаринците исто така големината на центрите во мозокот кои го контролираат пеењето варира сезонски. Овие податоци сугерираат дека постои адаптивна пластичност во развитокот на мозокот. 
Повеќе видови птици складираат храна за подоцна да ја искористат за своја исхрана. Птиците кои складираат храна имаат извонредна просторна меморија која им овозможува без проблем да ја пронајдат сокриената храна. Еден вид северноамерички сипки (Parus atricapillus) сокрива по принцип на случајност, неколку стотици семки и инсекти (во мовови) на релативно голема површина. Притоа, иако секоја локација ја користи само еднаш, сипката е во состојба да ги запомни сите локации на кои ја оставила храната и без проблем да ги пронајде дури и по еден месец. Во лабораториски услови, за сипката и некои други видови птици кои ја кријат храната, докажано е дека се во состојба сите сокриени 9000 семки да ги пронајдат и после девет месеци. Постојат животински видови кои се во состојба да запомнат каде точно ја сокриле храната, но и да запомнат кој вид храна, на кое место и кога ја сокриле. Ваквиот вид на памтење уште се нарекува и „епизодна меморија“. Овие способности се поврзани со хипокампусот. Птиците кои ја кријат и складираат храната имаат поразвиен хипокампус во споредба со блиски на нив видови кои не складираат храна. На големината на хипокампусот влијае и искуството на самата индивидуа во криењето храна. Оние птици кои имаат поголемо искуство, имаат и поголем хипокампус во однос на птиците без претходно искуство во ова однесување. 
Ваквиот тип меморија не се јавува само кај птиците. Кај хуманата популација вршени се испитувања со магнетна резонанца на такси возачите во Лондон. Кај оние возачи кои го завршиле својот тренинг, големината на задниот дел од хипокампусот (дел кој е одговорен за просторна меморија кај цицачите) е поразвиен во однос на контролната група на возачи. Исто така, развиеноста на хипокампусот била во корелацијата со искуството на возачите, односно индивидуи кои подолг временски период работеле како таксисти, имале поразвиен хипокампус.  
КОНТРОЛА НА ОДНЕСУВАЊЕТО - УЛОГАТА НА ЕНДОКРИНИОТ СИСТЕМ ВО ОДНЕСУВАЊЕТО НА ЖИВОТНИТЕ
Во контрола на однесувањето кај животните, многу често нервниот систем соработува со специјализирана група на органи, ендокрини жлезди, кои обезбедуваат подруг вид на комуникација во рамките на организмот. Ендокрините жлезди продуцираат хемиски гласници (хормони) во циркулаторниот систем, во одговор на различни внатрешни и надворешни стимули. Хормони можат да секретираат и невроните (односно таканаречените невросекреторни клетки од нервниот систем), кои потоа ќе бидат пренесени вдолж аксонот или преку крвта до целните клетки. Транспортот на хормоните преку циркулаторниот систем е релативно бавен. На хемиските пораки им е потребно повеќе време да стигнат до целната локација (минути, денови па дури и месеци), за разлика од електричните пораки кои преку нервниот систем стигнуваат за многу краток временски интервал. Меѓутоа, преку циркулацијата хормоните можат да стигнат до секој клетка од телото, за разлика од многу пофокусираниот пренос со нервни импулси кои можат да стигнат до определени, но не и до сите клетки во организмот. Заеднички, нервниот систем со својот брз одговор и хормоните со побавниот одговор, се надополнуваат еден со друг во контролирањето на голем број активности кај животните. 
1. ВЛИЈАНИЕ НА ХОРМОНИТЕ ВРЗ ОДНЕСУВАЊЕТО 
Хормоните влијаат на однесувањето, главно делувајќи врз нервниот систем, сензорната перцепција, ефекторите и врз развитокот на животните. 
Влијание на хормоните врз нервниот систем
Хормоните влијаат на анатомијата и биохемијата на нервниот систем, но и на преносот на нервните импулси. Во некои случаи, хормоните можат да бидат одговорни и за базично структурни и функционални промени во рамките на централниот нервен систем (CNS). Кај стаорците на пример, некои разлики во сексуалното однесување се во асоцијација со сексуалниот диморфизам во анатомијата на оделни клетки на хипоталамусот. Овој диморфизам се смета дека се јавува како резултат на неонаталното ниво на андрогените (машките стероидни хормони кои се излачуваат главно од тестисите). 
Еден ист хормон може да има различно влијание на однесувањето во зависност од тоа на кој регион од CNS делува. На пример, кај машките стаорци испитувано е делувањето на тестостерон врз некои аспекти од нивното сексуално и социјално однесување, вокализацијата, продукцијата на урина и агресијата. Влијанието на импланти од тестостерон е следено во четири региони од мозокот: септумот, медијалната преоптичка зона, предниот и вентрално-медијалниот дел на хипоталамусот. Тестостеронскиот имплант во медијалната преоптичка зона ја зголемува вокализацијата и агресивноста на стаорците, а нема скоро никаков ефект врз вокализацијата и агресивноста ако се инсертира во другите делови од мозокот. Имплантите во преоптичката зона и во хипоталамусот влијаат на уринирањето во правец на зголемување на истото. 
Хормоните можат да делуваат директно на нервниот систем, но многу почесто делуваат како прајмери кои го олеснуваат делувањето на другите хормони. На пример, доколку на хрчците им се аплицира прогестерон, како резултат на неговото делување на естрадиолот, ќе се предизвика кај нив однесување кое е типично за еструс. При тоа, ваквото однесување ќе настане само ако прогестеронот се аплицира во мозочните комори. Доколку се аплицира поткожно или ако животното не поседува естрадиол, ќе изостане реакцијата на животното на хормонскиот третман.   
Влијание на хормоните врз сензорната перцепција
Хормоните можат да влијаат на сензорниот капацитет на животните, менувајќи ја нивната способност за перцепција на околината средина, овозможувајќи притоа соодветен одговор на животното на одделни стимули. Добар пример за влијанието на хормоните врз сензорната перцепција се рибите кои за мрестење мигрираат од солени во слатки води. Хормоните им ја олеснуваат миграцијата на овие риби низ водата, која долж нивниот пат станува се понесолена и понесолена. Одделни хормони секретирани од страна на хипофизата и тироидеата, ќе влијаат рибите при своето патување се повеќе да ја  преферираат слатката вода од солената. 
Кај многу видови цицачи сензорната перцепција на женките е под влијание на еструсниот циклус. Кај женките на стаорците, естрогенот влијае врз сензорното поле на периферните нерви кои го инервираат гениталниот тракт, во правец на зголемување на сензорното поле. Поради овој ефект на естардиолот, тие се во еструс почуствителни на тактилните дразби. Тоа последователно резултира да тие со своето тело се поставуваат во положба која би ја олеснила пенетрацијата (сл. 6).  
Сл. 6 Женката мачка, исто како и како  женките на стаорците се поставува во карактеристична копулаторна положба позната како лордоза, делумно во одговор на влијанието на естрогенот врз тактилната осетливост на нејзиниот генитален тракт. 
Кај женките птици, естрогенот предизвикува губење на пердувите од вентралната страна на телото. Оголената површина станува поваскуларна, со што се зголемува нивната сензитивност за гнездење. Ова пак влијае на нив во однос на одржување на гнездото и го предизвикува инкубаторното однесување. 
Во хуманата популација, визуелната сензитивност кај жените исто така зависи од фазата на менструалниот циклус, или поточно кажано од нивото на естроген и прогестерон во тек на циклусот. Повисока визуелна сензитивност има во периодот на овулација, а помала во тек на менструалниот циклус. Употребата на контрацептивни средства кои всушност се хормонски препарати, ги анулира овие разлики во визуелната сензитивност кои нормално се јавуваат во тек на месечниот циклус. 
Хормонското влијание на сензорната перцепција е присутно не само кај единки од женски пол, туку и кај единки од машки пол. На пример, сексуално искусните стаорци (мажјаци) повеќе го сакаат мирисот на урината на женките во еструс,  во споредба со оние кои се во диеструс. Оваа особеност, која е хормонски условена, мажјаците ја губат доколку бидат кастрирани. Андрогените хормони кои ги секретираат тестисите влијаат на однесувањето на мажјаците во присуство на мирис од урина. Осетливоста на гениталиите кај мажјаците, исто како и кај женките, зависи од хормоните. Тестостеронот влијае на кожата на пенисот. Тестостеронот овозможува кожата да биде  потенка, така да сензорните клетки кои лежат под неа се постимулирани и мажјаците одговараат поефикасно на копулаторното движење на женките. Спротивно, кастрираните мажјаци имаат редуцирана осетливост на пенисот, а со тоа и редуцирано копулаторно однесување.  
Ќе наведеме уште еден интересен пример за влијанието на хормоните врз однесувањето на жените во хуманата популација. Дали жените се во период на овулација или не, може да се определи врз база на нивното однесување и облекување. Главна улога на нашите пра-пра-прамајки, пештерските жени, било собирање на храна. При тоа нивниот апетит бил поголем пред овулација, а се намалувал по овулацијата кога биле позаинтересирани за репродукција и создавање потомство. Вакво однесување е еволутивно задржано и кај жените од 21-от век. Студиите покажуваат дека и денешните жени се многу позаинтересирани за мажите по овулацијата (период на фертилност). Во овој период тие се однесуваат поагресивно кон други жени, потенцијални сопернички во компетиција за лица од машки пол. Облекувањето на жените исто така е во асоцијација со менструалниот циклус. Во период на овулацијата, жените обрнуваат многу повеќе внимание на својот изглед и избираат гардероба која ги прави да бидат посекси во тој период.  
Влијание на хормоните врз ефекторите 

Животните поседуваат различни израстоци и екстерни структури кои им овозможуваат изведување на различни однесувања. Различни хормони влијаат врз развитокот на овие структури, а на тој начин влијаат и на однесувањето поврзано со овие екстерни структури. Така на пример хормоните влијаат на развитокот на одделни мускули. Кај жабите од машки пол, хормоните влијаат на хипертрофијата на брахијалната мускулатура која за нив е од особена важност при амплексус
. Сексуалните разлики во крекањето кај жабите, исто така, се јавуват како резултат на влијанието на хормоните врз развитокот на мускулите. Кај жабите од видот Xenopus laevis андрогените влијаат на зголемувањето на бројот на мускулни влакна во ларинксот кај полово зрелите мажјаци. Андрогените всушност го стимулираат развитокот на мускулните влакна кои се одговорни за карактеристичното треперење на звукот при крекањето на мажјаците. Крекањето пак од своја страна, е однесување со кое мажјаците ги привлекуваат потенцијалните партнерки.  

Друг пример за хормонално влијание врз ефекторите има кај секундарните сексуални украси кои се карактеристика на голем број животински организми. Кај дождовниците (саламандри) и мрморците (тритони) се смета дека пролактинот е битен хормон за развиток на опашката кај мажјаците. Опашката кај мажјаците е поразвиена и помасивна во споредба со опашката на женките, бидејќи при додворувањето мажјаците мавтајќи со својата опашка им ја разладуваат водата на женките. Или кажано со други зборови - повеќе пролактин, подолга опашката и поголем успех на мажјакот во додворувањето.  
Едни од најимпресивните примери за влијанието на хормоните врз ефекторите се секако сексуалните разлики кои постојат во однос на пердувите кај птиците. Овие разлики можат да бидат дискретни и минорни како што е тоа случај со портокаловата креста на главата на мажјаците на жолтоглавото кралче (Regulus regulus) до импозатните по големина и обојување опашни пердуви присутни кај мажјаците на рајските птици. 
Кај многу видови животни развитокот и одржувањето на секундарните сексуални карактеристики зависи од сексуалните стероиди, кај некои птици од присуството на андрогени, а кај други од отсуството на естрогенот. На пример, диморфизмот на пердувите (интензитетот на нивното обојување), кај птиците од редот Galliformes (паун, кокошка и т.н.), надредот Ratitae (ној и други птици тркачки) и редот Anseriformes (патки, гуски и т.н) зависи од присуството или одсуството на естрогенот. Присуството на естроген, резултира со подискретна обоеност на пердувите кај женките, а неговото отсуство со поинтензивна и поконтрасна обоеност на пердувите кај мажјаците. За разлика од овие птици кај врапчињата и ѕвингалките острината на бојата на пердувите не зависи од естрогените, но затоа зависи од лутеинизирачкиот хормон. Кај некои цицачи (газели, елени), се смета дека големината на роговите, битна карактеристика за мажјаците за нивната компетицијата и привлекување на женките, барем делумно зависи од нивото на андрогени хормони. 
Влијание на хормоните врз развитокот

Хормоните во голема мера влијаат на развитокот на младите животни. Кај адултните животни, хормонските ефекти врз однесувањето и со него поврзаните физиолошки процеси се обично реверзибилни и не зависат од возраста, откако животното веќе станало адултно. Ефектите пак на хормоните во текот на развитокот на животното се перманентни, но иреверзибилни, често ограничени за точно определен период во текот на развојниот процес. Во тек на развитокот. хормон-посредуваните анатомски и физиолошки промени се особено важни за соодветното сексуално однесување на возрасното животното. На пример, тестостеронот кај заморчињата влијае на развитокот на гениталиите. Ако женката се третира со тестостерон во тек на бременоста, новородените женски заморчиња ќе имаат гениталии кои ќе бидат слични на гениталите на машките заморчиња. Последователно, тие немаа да имаат сексуално однесување карактеристично за нормални женски заморчиња. 
Хормонскиот ефект врз однесувањето не мора секогаш да се манифестира во моментот на делувањето на хормонот. Хормоните можат да имаат пролонгирано дејство, односно ефектот на хормонот може да се манифестира подоцна во текот на развитокот на животното. Машките и женските стаорчиња кога ќе се родат, имаат CNS кој е во голема мера недиференциран во однос на сексуалното однесување, но покажува поголема тендеција кон однесување карактеристично за женски пол. Диференцирањето на машкото однесување настанува подоцна, во текот на развитокот на овие животни под влијание на тестостеронот. Ако на женски стаорчиња им се даде тестостерон кога се 4 дена стари, кога ќе пораснат нивниот еструсен циклус и сексуалното однесување ќе бидат супримирани. Евентуалните естрогени третмани аплицирани подоцна кај овие женки нема да го нормализираат нивниот еструсен циклус. Кај машките стаорчиња аплицирањето на естрадиол на 4-дневна возраст резултира исто така со нарушувања на нивната сексуална способност поради делумната функционална кастрација и нарушувањата во развитокот на пенисот. Овие истражувања, како и истражувањата кај голем број други видови животни покажуваат дека  - каков ќе биде хормонскиот ефект врз сексуалниот одговор зависи од тоа дали истиот настанал во критичниот период од развитокот на животното или не. Притоа, кој период од животот на животното е критичен, а кој не е, ќе зависи од видот. За некои животни критичен период е пренаталниот, а за некои постнаталниот период од животот. Генерално, кај цицачите влијанието на хормоните врз развитокот на нервниот систем и однесувањето на потомството е поголемо во пренаталниот период.  
2. ХОРМОНСКИОТ ЕФЕКТ ЗАВИСИ ОД ГОЛЕМ БРОЈ ФАКТОРИ 
Хормоните имаат различно влијание врз однесувањето. Каков ќе биде ефектот на хормонот врз однесувањето ќе зависи и од бројни интерни и екстерни фактори. Со оглед на бројот на овие фактори ќе бидат презентирани само неколку. При тоа примерите кои ќе бидат дадени подолу се однесуваат на влијанието на единечни хормони, иако во контрола на однесувањето многу често се вклучени истовремено поголем број различни хормони кои можат да делуваат симултано и да бидат модулирани од страна на екстерните или интерните фактори. 
Влијание на генотипот 
Разликите кои постојат во генотиповите кај единките од ист вид, се една од причините за различните ефекти при делување на еден ист ист хормон врз однесувањето. Во експериментите во кои различни соеви на глувци биле третирани со ист хормон биле евидентирани различни ефекти кои последователно резултираат и со разлики во однесување на различните соеви. На пример, перинатална апликација на андрогени кај женски стаорци го зголемува нивното агресивно однесување, ако женките се од сој на стаорци кај кои мажјаците се по природа агресивни. Ефектот врз агресивноста кај женките кои потекнувале од сој на стаорци чии мажјаци по природа не биле агресивни, бил минорен. Индивидуални разлики во хормонски предизвиканото однесување постои и во рамките на самиот сој, но тие се многу посуптилни, што резултира истите потешко да се забележат.  
Ефектот на сексуалните стероиди врз развитокот на типичното сексуално однесување зависи и од тоа кој пол има хомозиготни полови хромозоми. Кај цицачите, тоа се женките (полови хромозоми кај женките се XX, а кај мажјаците XY), а кај птиците мажјаците (полови хромозоми кај мажјаците се XX, а кај женките ZW). Како резултат на ваквата генетска конституција, во отсуство на стероидни хормони нема да дојде до развивање на сексуалноста кај женките на цицачи, а кај мажјаците на птиците. 
Влијание на сезоната

Каков ќе биде хормонскиот ефект врз однесувањето на животното во голема мера зависи од сезоната во текот на годината. На пример, ако на елените им се даде тестостерон во зимскиот период, кај нив ќе се предизвика сексуален нагон и однесување кое е карактеристично за сезоната на парење која кај овие животни е во есенскиот период. Доколку еленот добие тестостерон во доцна пролет, овој ефект на хормонот врз однесувањето ќе изостане. Сезонско влијание на тестостеронот е евидентирано и кај канаринците. Кај овие птици испитувана е големината на јадрата сместени во мозочните центри одговорни за пеењето. Кај мажјаците, нивната димензија секоја пролет се зголемува поради формирањето на нови нервни клетки под влијание на тестостеронот. Ваквите сезонски разлики во нивото на хормоните и од нив предизвиканото однесување, се широко распространети помеѓу различни животински видови. 
Влијание на искуството

Искуството е уште еден фактор кој може да влијае на ефектот на хормоните врз однесувањето. Задржувањето на копулаторното однесување  по кастрацијата кај мачките (мажјаците) е многу подолго доколку мачката имала предходно сексуално искуство, односно доколку веќе се пареле.  Искуството може дури и да влијае на промената на хормонскиот статус, со што уште еднаш се потврдува поврзаноста која постои помеѓу однесувањето и хормонските промени. На пример, кај еден вид мајмуни (Siamiri sciureus), пред да започнат да живеат во групи невозможно е однапред врз база на нивото на тестостерон да се предвиди кој од нив ќе стане алфа мажјак, односно каква ќе биде нивната позиција во рамките на хиерархијата на групата. Мажјакот кој за време на изолираното живеење имал највисока концентрација на тестостерон, не значи дека автоматски по нивното групирање ќе стане алфа мажјак на групата. Алфа мажјак може да стане дури и мајмун кој во периодот на изолирано живеење имал најниска содржина на тестостерон. Но откако ќе се формира групата и ќе се воспостави хиерархијата во неа, мажјакот кој станал алфа ќе има највисока концентрација на тестостерон, а гама мажјакот најниска. Овие промени во нивото на тестостеронот ќе бидат уште поизразени, ако во групата има и женки. Социјалните односи помеѓу мажјаците и социјалниот начин на живот (социјалната средина) кај овој животински вид, се главниот фактор од кој зависи нивото на хормоните.  
Еколошко влијание 
Секрецијата на хормони кои влијаат на однесувањето може да варира и поради еколошки услови. Кај мажјаците на црвенокрилата саријазма (Agelaius phoeniceus) нивото на тестостерон е највисоко за време на двонеделниот период во кој тие ја бранат својата територија за парење и своите потенцијални партнерки од ривалите. Меѓутоа, нивото на тестостерон кај овие мажјаци зависи правопропорционално и од густината на популацијата. Поголема бројност на популацијата автоматски значи и поголема компетиција помеѓу мажјаците, така да зголемувањето на тестостеронот е во согласност со нивните потреби за поагресивна одбрана на своите партнерките од другите мажјаци. Генерално, мажјаците кои не се врзани за определена територија за репродукција, имаат пониско ниво на тестостерон во однос на оние кои се парат само на определена територија. 
По правило, тестостеронот кај многу животински видови се врзува за агресивно однесување, особено кај мажјаците. Меѓутоа, оваа тестостеронски предизвикана агресивност кај животните се јавува само во контекст на репродукцијата, бидејќи репродуктивната агресија има за цел да го зголеми репродуктивниот потенцијал на индивидуата. Агресивност предизикана од тестостерон не се јавува при анти-предаторски одговор или при не-сексуална социјална нетолеранција. 
МОТИВАЦИЈА И БИОЛОШКИ РИТМИ
Покрај нервниот и ендокриниот систем, бројни екстерни и интерни фатори се вклучени во контролата и во изведувањето на оделно однесување. Еден од поважните фактори од кои зависи однесувањето на животните е мотивацијата. Таа е составен дел од процесот на донесување одлука, дали и кога да се изведе определено однесување. Индивидуалните разлики во однесувањето кои постојат кај животните всушност се резултат на разликите во нивната мотивација. Некои видови на однесувања на животните настануваат во период кога животното има потреба од таквото однесување, но некои однесувања се со ритмичен карактер и се под контрола на внатрешниот часовник.  
1. МОТИВАЦИЈА
Од антропоморфна гледна точка мотивацијата се смета како одлука да се направи нешто. При тоа разликуваме рационална калкулирана мотивираност поради постигање на одредена цел и мотивираност предизвикана од внатрешен порив (жед, глад или страв) која е многу поимпулсивна во споредба со рационалната мотивираност. 
Хомеостаза и мотивираност за пиење 
Животните поседуваат ефикасен регулаторен систем кој се грижи да се одржи внатрешната средина на ниво кое им овозможува нормално функционирање, односно овозможува да се одржи организмот во хомеостаза. Хомеостазата може да се дефинира како координиран физиолошки процес кој го одржува организмот во стабилна состојба во однос на околната средина. 
Замислете ја следната ситуација. Играте одбојка на плажа. Како ќе се чуствувате по одиграната партија? Веројатно Вашето однесување ќе зависи од тоа колку сте искусен играч, колку имате искуство во играње одбојка, дали сте победиле или не, или може да зависи и од тоа кој бил во публиката. Сепак, за да поедноставиме, ќе претпоставиме дека по одиграната партија чуствувате дека ви е многу топло и сте многу жедни. 
Додека играте одбојка, температурата на околната средина и топлината продуцирана од страна на вашите мускули ќе го “разбудат” вашиот регулаторен систем кој ќе Ви ја испрати следната порака – разлади се. Веројатно ќе сакате да отидете под сенка или да влезете во вода за да се разладите. Но ако сте внесени во играта, ќе ја игнорирате оваа порака и ќе продолжите да играте одбојка иако ви е топло. Во тој случај регулаторниот систем кој го поседуваме ќе ги земе работите во свои раце и ќе се обиде сам да се справи со ситуацијата - ќе го провоцира потењето и пумпањето крв во капиларите сместени под кожата со цел да го разлади организмот. Организмот самиот ќе се погрижи за одржувањето на status quo состојба односно за одржување на хоместазата. Регулаторниот систем со овие активности овозможува организмот да се разлади, но со губење на дел од топлината се губи и вода. Поради ова, се јавува чуството на жед, а доколку загубите на вода се големи, може да дојде до дехидратација на организмот. Искусен играч нема да дозволи да дехидрира во тек на играта, сигурно ќе испие поголемо количество вода, пред воопшто да започне со играта. Претходното искуство ќе влијае врз неговото однесување поврзано со консумирање вода.  Или кажано со други зборови, ќе биде мотивиран да пие вода. 
Факторите кои ја контролираат мотивацијата (во нашиот случај за пиење вода) се далеку посложени од физиолошките механизми одговорни за одржување на водниот баланс и спречувањето на дехидратацијата. Искусен играч или спортист, ќе ја спречи дехидратацијата со пиењето на вода однапред, пред воопшто организамот да има потреба да реагира физиолошки. На истоветен начин, кај голем број животни ова однесување (пиење вода) покрај од акутната дехидратација може да биде предизвикано и од други фактори. Стаорците и гулабите на пример, како одговор на покачената надворешна температура, иако не е сменет нивниот внатрешен воден баланс, консумират поголемо количество на вода. Очигледно е дека компоненти од однесувањето се инволвирани во одржувањето на хоместазата, како во одговор на моменталните потреби така и во одговор на евентуални идни потреби на организмот. Животните се во состојба да ја согледаат поврзаноста помеѓу потоплото време и ризикот од дехидратација благодарение на стекнатото искуство, кое го паметат и соодветно реагираат врз основа на искуството кое го имаат. 
Мотивираност за јадење 

Како пиењето вода, така и јадењето како однесување го мотивираат бројни фактори. Ако Ви се постави прашањето "Кога јадете?" веројатно би одговориле - кога сте гладни. Тоа значи дека гладот нè мотивира да јадеме, односно го мотивира овој вид на однесување. 
Во речниците, гладта се дефинира како силна потреба за јадење. Од физиолошки аспект, кај човекот и поголем број цицачи, главни регулатори на потребата за јадење (апетитот) се хормоните лептин и грелин. Лептинот се ослободува од адипоцитите, специјализираните клетки за складирање масти. Зголемувањето на масните резерви резултира со зголемување на концентрацијата на лептинот во циркулацијата. Ако е висока концентрацијата на лептин, настанува супресија на апетитот, а ако е ниска, од желудникот се секретира грелин. Грелинот пак, делува на хипоталамусот со што се стимулира апетитот односно гладта. Од физиолошка гледна точка може да се каже дека мотивацијата за јадење е реакција на високото ниво на хормонот грелин.  
Хиперфагично
 однесување  
Зависноста помеѓу енергетските резерви на организмот и апетитот е експериментално истражувана кај атланскиот лосос, Salmo salar. Јувенилни единки од атланскиот лосос, биле изложени различен временски период на гладување. Едната група “многу гладни” лососи гладувала 40 дена, а втората група “гладни” лососи гладувала 20 дена. Експериментот е изведуван во тек на зимските месеци, во период во кој во природни услови, лососите нормално имаат лимитирана исхрана. По гладувањето, на рибите им е дадена храна и е следено нивното хиперфагично однесување. Двете групи, и многу гладните и гладните лососи, покажале високо ниво на хиперфагија, со таа разлика што хиперфагијата е задржана подолг временски период кај многу гладните риби во однос на гладните риби. Ова покажува дека гладувањето резултира со силна мотивација за јадење кај двете групи гладни лососи, но како резултат на поголемиот енергетски дефицит, многу гладните лососи се мотивирани да консумираат храна подолг временски период. Многу гладните лососи имаат или повисока или подолготрајна хиперфагија.
Мотивација и не-хомеостатски системи
Мотивацијата за одредено однесување досега ја разгледувавме само од аспект на одржување на внатрешната хомеостаза на ниво на организмот. Меѓутоа, не секогаш мотивацијата е поврзана со хомеостазата. На пример, во експерименти со женки од резус мајмуните (Macaca mulatta), докажано е дека нивната сексуална мотивација (мерена преку растојанието кое женките треба да го поминат заради парење) е поголема во одделни периоди од нивниот еструсен циклус. Колку женката е временски поблиску до овулација, толку е поголема нејзината сексуална мотивација. Оваа мотивација во голема мера зависи од концентрацијата на хормоните (тестостерон, естрадиол, прогестерон) во крвта. Ако се направи споредба помеѓу сексуалната мотивација и мотивацијата за јадење, се забележуваат одделни сличности, но и разлики. Сличноста на овие две различни однесувања се: хормонското влијание на овие два вида на однесување и фактот дека овие однесувања се резултат на интерната состојба на животното. Што се однесува до разликите во овие однесувања, мотивацијата за јадење е директно врзана за одржување на физиолошкиот баланс, односно хомеостазата, за разлика од сексуалната мотивација која воопшто не е поврзана со одржување на хомесотазата на организмот. 
Врз мотивацијата, покрај интерните фактори, влијаат и факторите на средината. На пример, кај мажјаците од резус мајмуните, сексуалната мотивација покрај тоа што зависи од нивото на тестостеронот, зависи и од екстерните стимули кои потекнуваат од женките. Сексуална мотивација на мажјаците се зголемува кога се зголемува мотивацијата на женките. По правило, кај животните мотивацијата за голем број на однесувања зависи како од интерни така и од екстерните фактори. 
2. БИОЛОШКИ РИТМИ И БИОЛОШКИ ЧАСОВНИК
Биолошките часовници се интерни механизми чија што активност резултира со експресија на ритмичкото однесување на животното. Овие биолошки часовници му овозможуваат на организмот да живее во хармонија со ритмите кои постојат во природата. Поради ова, биолошките часовници имаат големо влијание на однесувањето на животните. За разлика од биолошките часовници, биолошките ритми можат да бидат ендогени, ако се контролирани од биолошките часовници и опстојуваат ако животното се одржува во константни услови на средината. Егзогените биолошки ритми се пред сè под контрола на факторите од надворешната средина. Ритмичкото однесување на животните во тек на подолг временски период - во тек на една година се означува како сезонски или циркануален ритам, а дневните ритми се познати и како циркадијални ритми. 
Циркануални – сезонски ритми 
Сезонските односно годишните биолошки ритми се еден од универзалните феномени во природата. Сезонските промени на факторите на средината во тек на годината, предизвикале во текот на еволуцијата различни адаптации на организмите во согласност со периодичните промени на средината. Овие адаптации настанале како резултат на сезонската ритмика поврзана пред сè со размножувањето, растењето, миграцијата и преживувањето во неповолните периоди во тек на годината. Ваквите промени во однесувањето во тек на годината, кои се усогласени со промените во условите на средината, им овозможуваат опстанок на животните. На пример, периодот на размножување кај било кој животински вид секогаш се одвива во најповолниот период од годината. Колку сезонските промени на факторите на средината се поизразени, толку се поизразени и циркануалните ритми на животните. Зимскиот сон, сезонското митарење и миграцијата се карактеристични појави кај животните кои живеат во умерена и студена клима. За разлика од нив, кај животните кои живеат во тропските предели сезонската ритмичност е послабо изразена. 
Сезонските ритми се карактеристични пред сè за животните кои имаат подолг животен век. Овие ритми во голема мера зависат од условите на средината (егзогени фактори), но сепак во основа се ендогени. Потврда за ова ни се животните од јужната хемисфера кои се чуваат во зоолошките градини во северната хемисфера. Животните од јужната хемисфера, па дури и тие кои се родени во зоолошките градини, се размножуваат во зима или есен, односно се размножуваат во период кога во нивната татковина е пролет или лето. 
Циркадијални – дневни ритми 
Дневните ритми се присутни кај бројни животински преставници почнувајќи од едноклеточните животни, па сè до човекот. Дневната периодичност се поврзува со ротацијата на Земјата околу Сонцето и се изразува преку смена на фазите на активност и релативно мирување на организмот, односно смена на периоди на будна состојба и период на спиење. Различни животни започнуваат со своите активности во различни периоди од денот, па според тоа се поделени на дневни и ноќни животни. На пример, дневните активности се јасно изразени кај кокошките, врапчињата и некои инсекти, а типични ноќни животни се лилјаците, ежовите, буфовите, лебарките и др. Постојат и животни кои имаат приближно иста активност во текот на ноќта и денот. Но и кај нив постои циклична смена на покуси периоди на активност и на мирување во текот на 24 часа. Ваквиот ритам се означува како полифазен ритам и е карактеристичен за повеќето птици грабливки. 
Циркадијален ритам и исхрана. Веќе спомнавме дека во природни услови лососите гладуваат во текот на зимскиот период. По перидот на гладување, следуваат летните месеци, односно период на компензаторно хиперфагично однесување. Во тек на годината кај лососите периодично се сменуваат периодот на гладување и периодот на интензивно исхранување, односно постои ритмичко однесување. Ритмичкото однесување на животните може да се одвива во тек на подолг времески период (една година), или пак во текот на еден ден. Интересни се податоците добиени од истражувањата на дневниот циркадијалниот ритам во исхраната кај виножито пастрмката (Oncorhynchus mykiss). 
Во експериментални услови, животните биле изложени на 12 часовен светлосен режим (12 часа ден - 12 часа ноќ)  и биле хранети во тек на денот (12 часа). Ако експериментално 24 часовниот светлосен режим се замени со 45 минутен (45 минути светлина - 45 минути темница) рибите ќе се исхрануваат во перидот од 45 минути кога е светло. Доколку рибите ги оставиме постојано да бидат под осветлување, тие не само што нема да консумираат храна постојано 24 часа, туку ќе консумираат храна околу 12 часа, а потоа ќе гладуваат наредните приближно 12 часа. Очигледно дека рибите како и другите животни имаат ендоген ритам во исхраната кој е периодичен во рамки на апроксимативно 24 часа (поточно 25.8 часа) Овој циркадијален ритам се одржува со помош на внатрешни екстерни сигнали познати како цајтгебер (гер. zeitgeber), термин кој во слободен превод значи "временски давач". Цајтгеберот му кажува на животното кога треба да започне со одредено однесување. Во нашиот случај цајтгебер е вклучувањето и исклучувањето на светлината, кое им кажува на рибите кога треба да се исхрануваат, независно дали се работи за 24 часовен или 45 минутен ритам на исхрана и гладување. Кога рибите се изложуваат постојано на светлина, им недостасува екстерниот сигнал врз база на кој тие би го подесиле својот внатрешен часовник. Така, во отсуство на цајтгебер, оргазнимите се раководат според внатрешните, ендогени ритми. 
Пократкотрајни и подолготрајни биолошки ритми
Кај животните постојат јасно дефинирани ритми, кои не можат да се класифицираат во дневни или сезонски ритми. Билошките ритми кои се пократки од 24 часа се означуваат како инфрадијан ритми, а ако периодично се повторуваат во период подолг од еден ден, се нарекуваат ултрадијан ритми.  
Ќе наведеме неколку примери за инфрадијан ритми. На пример,  кај животните кои живеат крајбежно и каде постои смена на плима и осека два пати во текот на денот, постои инфрадијан ритам кој се повторува на секој 12 часа. Ритмите на активност и мирување кои варираат од неколку до 40 минути во текот на 24 часа, се забележани кај бројни видови на птици во однос на нивните однесувања поврзани со исхраната и пиењето вода. Еден од најцитираните примери за инфрадијан ритам е дефекацијата кај нематодата Caenorhabditis elegans. Кај овие животни дефекацијата е строго контролиран ритмички процес. На секои 45-50 секунди настанува контракција на мускулите сместени во задниот дел на телото што последователно резултира со дефекација.  
Кај хуманата популација постои циркадијален ритам, односно во рамки на 24 часа се менуваат периодите на активност и мирување (спиење). Но,во тек на 24 часа, присутни се и ултрадијан ритми. На пример, во периодот на спиење имаме неколку циклуси кои се повторуваат на секои 90 минути. Во рамките на овие 90 минути спиење, прво организмот се наоѓа во не-РЕМ фаза која е подолготрајна и на која се надоврзува пократкотрајната РЕМ фаза. Овој инфрадијан ритам се повторува периодично во текот на спиењето со РЕМ периоди кои постепено стануваат се подолготрајни како се наближува утрото. 
Интересен пример за подолготрајните ритми (ултрадијан ритмите) е плима-осека ритамот. Вакво карактеристично ритмичко однесување кое е поврзано со промените на плимата и осеката, има кај некои риби кои живеат покрај брегот на Калифорнија. При најповолна височина на плимата, женките ја положуваат икрата сосема крајбрежно (на самиот раб од брегот), закопувајќи ја во песок. Икрата останува да созрева во влажниот песок,  а малите рипчиња ќе се излежат за две недели кога повторно ќе настане плима со која ќе бидат однесени во водата, каде ќе го продолжат својот животен циклус. 
Интересни се и месечните - лунарни ритми. Кај некои видови, месечната ритмичност се совпаѓа со времетраењето на лунарниот месец (29.5 дена). Кај жените и кај човеколиките мајмуни има ритам од 28 дена кој се означува како менструална ритмичност. Кај хуманата популација оваа месечна ритмичност има апликативно значење во медицината. На пример, кај човекот крварењето при хируршки интервенции е најголемо ако хируршкиот зафат се поклопува со втората четвртина од лунарниот месец. Еден пак вид морски палоло црви (Palola viridis), репродуктивно се активни само во ноќите од последниот квартал во октомври и ноември. 
Најимпресивен пример за биолошки ритам има кај цикадите (жетварци). Од нивните јајца кои ги положуваат во земја, се развиваат ларви кои таму живеат и се хранат со ксилемот од корењата се додека не достигнат полова зрелост.  Достигнувањето на полова зрелост е различна кај различни видови. На некои видови цикади, како што е тоа случај со видот Magicicada septendecim, им требаат дури 17 години да станат полово зрели. По 17 години тие излегуваат над земја и живееат само две недели – период во кој настанува нивна интензивна репродукција. Интересно е дека сите единки во рамките на една поппулација се синхронизирани и излегуваат од почвата во истата година. Најверојатно овие цикади поседуваат некој внатрешен часовник подесен на точно 17 години. Сепак, влијанието на некои надворешни фактори врз нивното ритмично однесување не е исклучено. 
Контрола на биолошките ритми
Едно од клучните прашања кое го истражуваат научниците во оваа област е - каде е физички лоциран билошкиот часовник кај животните и кои се интерните механизми со кои биолошките ритми се генерираат и одржуваат?  
Биолошкиот часовник постои во секоја клетка, поточно во делови од клетката. Ова го докажуваат повеќе експерименти. На пример, ако на ацетабуларијата (големата едноклеточна алга), експериментално и се отстрани јадрото, таа ќе продолжи со своето ритмично однесување, односно продолжува да опстојува нејзиниот дневен часовник. Исто така, евидентирано е дека ако кај стаорците се изолирааат адреналната жлезда и хипофизата, тие сепак ќе продолжат со секреција на своите хормони (кортикостероиди и мелатонин) и по неколку дена. 
Истражувачите сметаат дека постојат повеќе биолошки часовници во организмот кои можат да функционираат независно едни од други. Интеракцијата помеѓу овие часовници во рамки на организмот се смета дека најверојатно ја овозможува хормонот мелатонин. Главниот часовник кој се смета дека е лоциран во мозокот, комуницира со останатите делови од телото преку хормони и други хемиски гласници. Кај хуманата популација главниот билошкиот часовник веројатно е сместен во хипоталамусот, бидејќи се работи за дел од мозокот кој ги регулира базичните однесувања, како што се однесувањата врзани за задоволување на гладта, жедта и сексуалната потреба.   
ГЕНИ И ОДНЕСУВАЊЕ

Развојот на генетиката и молекуларната биологија овозможија значителен прогрес во откривањето на генетските компоненти кои влијаат врз однесувањето на животните. Истражувањата покажуваат дека варијабилноста во експресијата на одделно однесување е во асоцијација со генетската варијабилност. Меѓутоа, ова не значи дека однесувањето е под целосна контролира само од гените. Независно за кое однесување се работи, секое однесување е исклучително комплексно и невозможно е да биде контролирано само од страна не гените. Гените се само еден од факторите кои влијаат врз однесувањето. Овој факт често се пренебрегнува, особено од страна на медиумите, така да се јавува тенденција да се смета дека за некои однесувања се одговорни само гените. Така на пример, во 1999 годината публикувани се информации дека кај глувците постои ген одговорен за учење, наречен од страна на медиумите како ”паметен ген”. Откако оваа информација беше презентирана пред јавноста, резултираше со бројни размислувања во правец на дизајнирање на ембриони и примена на генетскиот инженеринг во креацијата на потомство со определени карактеристики, вклучувајќи го пред се високото ниво на интелигенција. 
Генетските разлики помеѓу индивидуите и разликите во нивното однесување се поврзани меѓусебно. Ова сепак не значи дека животните ќе се однесуваат на определен начин само затоа што поседуваат одредени гени. Во секое однесување покрај генетскиот фактор, инволвирани се и бројни фактори на надворешната средина. Однесувањето како комплексна карактеристика поретко вклучува само еден ген. Најчесто во однесувањето се вклучени поголем број гени, што дополнително им задава главоболка на истражувачите кои се обидуваат да определат колкав е точниот удел на гените во однесувањето на животните. 
Генерално, однесувањето на индивидуите зависи од интеракцијата помеѓу генотипот на единката и надворешната средина во која организмот живее и во која настанува експресија на дадениот ген. На пример, во хуманата популација констатирано е дека постои генетска предизпозиција за развиток на белодробен карцином. Меѓутоа, иако сте генетски предиспониран, тоа не значи по автоматизам дека ќе заболите од карцином. Ако сте пушач поголема е веројатноста да дојде до експресија на дадениот ген, но ако сте непушач поверојатно е дека нема да дојде до експресија на дадениот ген. 
1. ВЛИЈАНИЕ НА ГЕНИТЕ ВРЗ ОДНЕСУВАЊЕТО
Влијание на единечни гени врз однесувањето
Добар пример за влијанието на гените врз однесувањата се истражувањата на Марија Соколовска. Таа ги истражувала ларвите од винските мушички, Drosophila melanogaster, кои најголемиот дел од своето време го поминуваат во барањето храна. Експериментално биле испитувани ларви на вински мушички кои се разликувале во однос на своето однесување во потрагата по храна. Ларвите од едната популација во потрага по храна поминувале значително растојание (околу 8 cm), за разлика од единките од друга популација кои скоро и да не се движеле барајќи ја храната. Ќе ги означиме првите како “мерцедес”, а вторите како “југо” мушички. Во природни услови, соодносот на овие два фенотипа на мушички е 70:30. Со оглед дека овој сооднос е во согласност со менделеевите принципи, произлегува дека во овој образец на однесување е вклучен еден пар на гени (еден доминантен и еден рецесивен генски алел). Генот кој е одговорен за ова однесување Соколовска и нејзиниот тим го нарекле foraging ген. Истражувањата покажале дека хомозиготните и хетерозиготните вински мушички, во однос на овој ген, во потрагата по храна се однесуваат како мерцедес, а рецесивните хомозиготи како југо. Но, доколку мушичките рецесивни хомозиготи се најдат во средина во која храната е лимитирана, тие ќе се однесуваат фенотипски како мерцедес типот - ќе се движат и ќе поминуваат големо растојание како единствена можна стратегија која би им овозможила да дојдат до храна. Прашањето кое логично се поставува е - зошто тогаш воопшто постои југо типот на мушички и зошто не е елиминиран од страна на природната селекција? Тајната на постоењето на двата типа мушички ја расветлуваат експериментите во кои е следено како врз ова однесување влијае густината на популациите и застапеноста на храната. Ако има голема густина на популацијата или недоволно храна, тогаш селекцијата ќе ги фаворизира единките од мерцедес фенотипот кои ќе бидат поспособни да најдат храна, за сметка на југо фенотипот. Но ако има доволно храна, односно ако е мала густината на популацијата, ќе биде фаворизиран југо фенотипот кој наместо да троши енергија за наоѓање храна, може истата да ја искористи за други животни потреби. Имено, варијациите во само еден од 13061 гени колку поседува винската мушичка резултира со разлики во однос на однесувањето поврзано со барањето на храна. Во природата изворите на храна се квалитативно и квантитативно различно дистрибуирани. Исто така, густината на популациите е различна на различни локации што резултира да постои мерцедес/југо полиморфизам кај винската мушичка.   
Разлики во однесувањето условени од страна на гените се евидентирани и во експериментите вршени со медоносна пчела (Apis mellifera) таканаречените соеви: хигиенски и нехигиенски пчели. Хигиенски пчели е термин кој се користи да се опише однесувањето на некои пчели кои ги препознават и ги елиминираат од кошниците мртвите ларви и кукли. Ова однесување на пчелите се означува како хигиенско однесување. Како се однесуваат пчелите им е особено битно на пчеларите. Пчеларите определувајќи кои пчели се хигиеничари, можат значително да ги намалат своите трошоците. 
Разликите во однос на хигиенското однесување се јавуваат како резултат на вариријации на само два гена, секој застапен со две генски алели. Се работи всушност за плејотропни гени, што значи дека еден ген влијае на повеќе различни фенотипски карактеристики. Од двата пара на генски алели едниот е одговорен за отварањето на ќелијата (UU), а вториот за отстранување на мртвите ларви од самата ќелија (RR). Во зависност од тоа каков е генотипот на пчелата, ќе зависи и нејзиното однесување. Хомозиготните хигиенски пчели (uurr) ќе ги отворат ќелиите и ќе ги одстранат мртвите ларви за разлика од хомозиготните нехигиенски пчели (UURR). 
Полигено однесување
Некои однесувања имаат полигенска основа, односно зависат од поголем број генски алели. Добар пример за полигено однесување е песната кај штурците. Овие инсекти продуцираат звуци благодарение на специфично модифицираната торбичка која е лоцирана во предниот дел на телото. Секој вид штурци се карактеризира со звук специфичен за тој вид, во смисол на времетраење на звукот и интервалот односно времетраење на паузата помеѓу звуците. Овие разлики помеѓу видовите се должат на кумулативниот ефект на различните варијации кои постојат на поголем број генски локуси. Дека навистина звукот кај штурците е полигено однесување, докажано е во експеримент во кој се спарувани два различни вида на штурци. Добиените хибриди имале сонограм (графичко преставување на звукот) сличен, но не и идентичен на родителските видови што укажува на полигенската основа на ова однесување. 
2. ВЛИЈАНИЕ НА СРЕДИНАТА ВРЗ ОДНЕСУВАЊЕТО
Веќе спомнавме во примерот со винската мушичката дека однесувањето на мушичките во потрагата по храна, како мерцедес или како југо тип, зависи како од генотипот, така и од условите на средината. Попрецизно, од комплексноста на условите во средината ќе зависи каков ќе биде ефектот на гените врз однесувањето. Однесувањето на хигиенските пчели е исто така добар пример кој ќе го искористиме за да ја согледаме  поврзаноста која постои помеѓу гените, средината и однесувањето. 
Хомозиготните хигиенски пчели имаат генетска конституција според која би требале да ги отвараат ќелиите и да ги отстрануваат мртвите ларви. Но, дали навистина на овој начин ќе се однесуваат хомозиготните хигиенски пчели, ќе зависи и од нивната возраст. Постарите хигиениски пчели поретко се однесуваат на овој начин за разлика од оние оние кои се на средна возраст. Со стареењето, хигиенските пчели го менуваат своето однесување и како стареат сè поретко ги отвораат ќелиите на саќето и сè поретко ги чистат мртвите ларви. Се случува пчелите кога ќе остарат, потполно да престанаат да го изведуваат ова однесување, да ја напуштат кошницата и да станат трагачи по храна. Овие промени во однесувањето на пчелите се резултат на промената во нивната интерна средина. Врзани за кошницата, пчелите  работнички обично имаат ниска концентрација на јувенилни хормони. Зголемувањето на концентрацијата на овие хормони ќе го предизвика однесувањето - барање храна. Овој процес нормално се случува со стареењето на пчелите, но точно во кое време тие ќе го сменат своето однесување, од чистачи на кошница во трагачи по храна, ќе зависи од потребата на единките во кошницата. На пример, ако во кошницата има доволен број на постари пчели, поспоро ќе се развиваат овие однесувања кај помладите пчели. За хигиенско однесување потребно е пчелата да поседува соодветен генотип, но покрај гените, на ова однесување влијаат возраста и хормонскиот стаус на единките. Покрај овие фактори, на ваквото однесување влијае и социјалната средина во која тие живеат односно однесувањето на пчелите зависи и од нивниот социјален статус. Дали пчелата која според генотипот е хигеничарка ќе ја чисти кошницата ќе зависи дали таа е кралица или работничка во кошница. Колку долг временски период пчелата ќе се однесува хигиенично, ќе зависи и од процентуалната застапеност на хигиенични пчели во кошницата. Ако на пример, во една кошница само 25% од пчелите се хигиенични, тие ќе се однесуваат подолго време хигиенично, ќе работат повеќе и подолго за да ја исчистат кошницата и до постара возраст ќе го задржат ова хигиенично однесување (40 дена наместо нормално 17,5 дена). Спротивна состојба ќе има во кошницата во која сите пчели се хигиенични. Или кажано со други зборови, колку долго пчелите ќе бидат хигиенични, ќе зависи од тоа во какво друштво ќе се најдат. 
3. МОДИФИКАЦИИ ВО ОДНЕСУВАЊЕТО – УЧЕЊЕ
Некои однесувања на животните се изведуваат на предвидлив начин и секогаш по ист образец кога е присутен определен стимул. Некои, но не и сите видови на однесувања, ги имаат овие карактеристики. Во многу случаи се забележува флексибилност во однесувањето на животните предизвикано од одредени стимули. Многу од однесувањата перманентно се модифицираат како резултат на искуството кое го стекнало животното во извршување на одредено однесување. Овие модификации во однесувањето можат да бидат резултат на учењето. Учењето е всушност однесување кое настанува како резултат на искуство. 
Во минатото постоеа две учења кои имаа дијаметрално спротиставени мислења во однос на таканаречената "природно-научено" (nature-nurture) дебатата. Психолозите го истакнуваа значењето само на учењето (nurture) во развитокот на однесувањето, а етолозите ја фаворизираа улогата на гените (nature). Денес вакви дебати се надминати. Гените и средината се еднакво значајни за однесувањето на животните.  Без гени нема однесување, но и без средина нема однесување.  

Вродено однесување

Животните мораат да изведуваат голем број различни однесувања без да имаат можност истите да ги научат. Неретко се случува да нема кој да ги научи животните како да се однесуваат. На пример, ако младите никогаш не ги сретнале своите родители или не биле во контакт со единки од својот вид, немаат од кого да научат како да изведуваат одредено однесување. Исто така, голем е бројот на однесувања кои животните за да преживеат мораат да ги спроведуваат на многу рана возраст, веднаш по раѓањето, така да нема време истото да го научат од родителите или другите единки. Ваквите однесувања кои животните се во состојба да ги изведуваат без учење, се нарекуваат вродени или стекнати однесувања. 
Од бројните примери кои постојат за вродено однесување ќе го спомнеме омилениот пример на Дарвин за европската кукавица. Оваа птица своите јајца ги полага во туѓи гнезда. Таа од гнездото на домаќинот ќе отстрани едно јајце и на негово место ќе го положи своето. Птиците сопственици на гнездото во кое кукавицата положила јајцата, не се во состојба да согледаат дека едно од јајцата не е нивно, иако истото е многу поголемо од нивните јајца. За птиците во чии гнезда кукавицата ги полага јајцата, важен е само нивниот број - дали е соодветен или евентуално прекуброен. Доколку женката најде едно јајце вишок во своето гнездо, веднаш го напушта оставајќи ги покрај усвоеното и сопствените јајца. Доколку бројот на јајца во гнездото не е прекумерен, родителите неможејќи да го препознаат својот посвоеник, ќе се грижат за него како да е нивен потомок. Тие ќе го хранат посвоеникот дури и откако ќе порасне и ќе стане многу поголем од нив (сл.). 

Сл. Посвоената мајка ја храни кукавицата откако ќе се излегне од јајцето оставено во нејзиното гнездо се додека не достигне адултна возраст и не го напушти гнездото. 
Кукавицата одгледана од страна на родители кои се од друг вид, иако никогаш не сретнала друга кукавица, кога ќе стане адултна ќе се однесува како што се однесуваат единките од нејзиниот вид. Така на пролет, откако ќе го напушти гнездото, кукавицата без проблем ќе биде во состојба да пронајде женки за парење од сопствениот вид. Кукавицата ќе се однесува на начин кој е типичен за видот на кој му припаѓа, иако ја израснале родители кои припаѓаат на друг вид. Како кукавицата знае да се однесува соодветно во соодветно време без да некој ја научи? Како знае кај кој домаќини да ги положи своите јајца? Како кукавицата знае дека треба да исфрли едно јајце од гнездото, пред да го снесе своето, кога никој не ја учел? Одговорот на овие прашања е очигледен. Инструкциите за тоа како треба да се однесуваат малите кукавици се запишани во нивните гени. Ова е само еден од бројните примери за вродено однесување кај животните. Популарно, ваквото однесување без учење уште се нарекува инстинкт.   

Категории на учење

Покрај вроденото однесување, постојат и однесувања кои се поврзани со учењето. Основните типови, односно категории на учење се претставени во долната табела (таб. 1). 
Таб.1 Основни типови на учење и нивни главни карактеристики
	Категорија 
	Карактеристики

	ХАБИТУАЦИЈА
	Неодговарање на стимули по повторно експонирање на животното на истите

	СОЦИЈАЛНО УЧЕЊЕ 
(фазно-сензитивно учење)
	Учење кое е иреверзибилно и лимитирано на осетливиот период од животот на животното. Често се јавува како резултат на силната поврзаност на новодобиеното потомство со родителите

	АСОЦИЈАЦИЈА
	Промени во однесување кои се јавуваат како резултат на поврзаноста на однесувањето со награда или казна; учење на сопствени грешки

	ИМИТИРАЊЕ
	Учење со набљудување и имитирање на другите

	РЕШАВАЊЕ ПРОБЛЕМИ
	 Инвентивно однесување кое се јавува како одговор на ново настанати ситуации


Хабитуација е учење во кое е инволвирано губењето на сензитивност за небитните стимули. На пример, ако се преселите во стан кој се наоѓа во близина на железничката станица, во почеток звуците кои се слушаат при поминување на возовите ќе ви пречат. По кратко време овие звуци нема воопшто да ги забележувате. Дури ќе се зачудите, ако некој од вашите гости  ве запраша како можете да живеете во станот и како е можно да не ви смета бучавата од возовите. 
Хабитуацијата е наједноставниот тип на учење. При хабитацијата животните учат да не одговараат на стимулите кои се повторуваат, а кои не содржат никакви информации, или содржат за нив небитни информации. На пример птиците можат да научат да не реагираат на страшило поставено во нива и да престанат да ја избегнуваат истата. Не ретко се случува во индивидуалните куќи да влезе глушец. Во почетокот тој ќе се сокрие и ќе избега штом се запали светло или се прави бучава. Но за кратко време глушецот ќе престане да реагира на овие стимули и слободно ќе се шета по Вашиот дом независно дали ќе го оставите светлото запалено или не. 
Социјалното учење (ang. imprinting) e добар пример на однесување кое зависи како од гените така и од средината. Овој феномен се јавува кај повеќето видови животни, главно птици (гуски и патки), но само во период додека се млади. По излегување од јајцето, малите пајчиња ќе го следат и ќе се врзат (социјално врзување) за првиот движечки објект кој ќе го здогледаат. Најчесто, но не секогаш, тоа е нивната мајка патка. Првите научни студии за овој феномен се дадени од страна на Конрад Лоренц. Лоренц открил дека ако ги одвои пилињата од мајката штом ќе се испилат тие ќе започнат него да го следат. Овој феномен Лоренц прво го именувал на германски “по стапките”, а денес е многу познат под англискиот терминот импринтинг (imprinting).  

Конрад Лоренц, еден од основоположинците на етологијата. Малите пајки го следат Конрад како што би ја следеле својата мајка.  
Во понатамошните истражувања Лоренц открил дека пајчињата не мора да следат само живи суштества. Пилињата по испилувањето го следат првиот објект кој ќе забележат дека се движи, па била тоа и обична бела топка. Лоренц, исто така, забележал дека ова однесување е строго ограничено за одредени фази од животот на животните и тоа најчесто се јавува во нивната најрана возраст. Кај гуските тоа бил периодот од 13. до 16. час по испилувањето. Имено, во животот на животните постои круцијален период во тек на кој се неопходни определени стимули за нивен нормален развиток. Интересно е дека овој феномен е иреверзибилен, доколку настане во определена возраст останува до крај на животот. Односно ако пајчињата започнат да следат човек наместо својата мајка патка ќе продолжат да го следат и кога ќе станат возрасни индивидуи. 
Во природата ваквото инстиктивно однесување е неопходно за преживување на животните. Младите штом ќе се родат мораат веднаш да бидат во можност да ги препознаат и следат своите родители, бидејќи тоа е период кога можат најлесно да станат плен на предаторите или на адултните единки од сопствениот вид. Целта на ова однесување е да се создаде цврста врска помеѓу потомството и родителите, па дури и кога родителот не е  вистинскиот. Како форма на социјално однесување се смета и сексуалното-социјално однесување кое често се јавува кај птиците. Младите кај многу видови птици ги набљудуваат своите родители или адултните единки при изведувањето на свадбените танци, за да научат како треба и самите да се однесуваат кога ќе треба да освојат партнерка за репродукција. Кај цицачите ваквото однесување многу поретко се сретнува, како резултат на незавршување на нивниот развиток во организмот на мајката. Младите на цицачите главно по раѓање се беспомошни пред сè, заради незавршениот развиток на мозокот.  
Во учењето со асоцијации инволвирано е поврзувањето на еден стимул со друг. Во овој вид на учење спаѓа таканареченото класично кондиционирање (условеност). Класично кондиционирање е тип на учење со асоцијација при кое со специфичен стимул се предизвикува специфичен одговор. Класичен пример на вакво однесување се експериментите на Павлов, во кои тој ги индуцирал кучињата да лачат плунка кога ќе слушнат ѕвоно. Кучињата научуваат да го поврзат ѕвонењето со добивањето на храна. При класичното кондиционирање животните учат да одговараат на стимули кои нормално кај нив не предизвикуваат определен специфичен одговор. 
Оперативното кондиционирање, односно учење со наградување и казнување, е друг вид на учење со асоцијации. При ова учење животно учи да поврзе одредено однесување со добивање на пример на казна и во иднина ќе го избегнува таквото однесување за да не биде казнето. На оние од вас кои чувате куче, папагал или мачка добро ви е познато ваквото однесување и овој тип на учење. 
Имитирање е учење при кое животното учи набљудувајќи ги другите, а потоа се обидува да го повтори наученото. Ваквиот вид на учење многу често се јавува кај птиците пејачки. Младите учат да пеат слушајќи ги своите родители, а потоа имитирајќи ги. Експериментално е потврдено дека оние птици кои живеат во изолација и кои никогаш не ги слушнале песните на единките од својот вид не се во можност да ја испеат песната како што треба. Со оглед дека песната е особено битна за птиците, бидејќи со неа треба да се привлече партнерка/партнерки за евентуално парење, оние кои не се во можност добро да пеат тешко дека ќе бидат во можност да привлечат партнерка за репродукција. Во ова однесување спаѓа и социјално-сексуалното однесување кое веќе го спомнавме. 
4. НАВИГАЦИЈА 
Експериментот на Тинберген кој денес е класика во етологијата, се однесува на еден вид оси копачи (Philanthus triangulum) кои како адултни се хербиворни. Овие оси уште се нарекуваат пчелојадачи, бидејќи женките во јами под земја заедно со своите јајца оставаат и парализирани пчели кои ќе им служат како храна на нивните ларви. Женките се секогаш во можност да се вратат право во своето гнездо (подземна дупка), бидејќи при полетувањето провизорно ја меморираат релативната позиција на објектите во средината. Овие објекти им служат како ориентир (анг. landmark) кој им овозможува да се вратат назад до своите јами. Во своите експерименти Тинберген го обиколил влезот на јамата на осите со борови шишарки, поставени во правилна кружна формација (сл. 4). Откако осата ја напуштила подземната јама, тој го поместил кругот од шишарки во непосредна близина на отворот на јамата. Кога се вратила осата наместо да слета на местото каде е влезот во јамата, слетала во центарот на кругот од шишарки. Дури и кога околу јамата шишарките биле распоредени во форма на триаголник, а во близина на јамата биле поставени камења во форма на круг, осите слетувале во центарот на кругот од камења. Очигледно на осите им е важен распоредот на објектите кои ги користи за ориентација, а не им се важни самите објекти. Сигурно немате исти, но имате слични навигациски искуства. Потсетете се како сте се однесувале во непознат град или средина. За да се ориентирате, сигурно сте  се користеле со меморирање на одделни објекти како ориентири. 

Сл. 4. Тинберговиот експеримент со осите копачки кои за ориентација користат различни ориентири во средината. 
Оставање – следење на траги  

 Можеби Ви е позната приказната за лавиринтот на Минотаурот од кој успеал да излезе само Тезеј благодарение на советот кој го добил од Аријадна.  Тезеј влегол во лавиринтот со клопче конец кое го одмотувал, па следејќи го конецот успеал без проблем да излезе од лавиринтот. Сличен пример имаме во приказната за Јованче и Марика, иако нивната тактика, оставањето на ронки од леб како траги кои требале да им овозможат да најдат излез од шумата, се покажала како помалку успешна. 
Тактика оставање на траги како навигациски метод често е присутна во царството на животните. Ќе го разгледаме овој метод преку пример со мравки. Овие животни за оставање на трага или патокази користат феромони. Со испуштањето на феромони, мравката им овозможуваат на останатите единки од колонијата, одговорни за барање на храна, ефикасно да го експлоатираат пронајдениот хранителен ресурс. Откако една мравка ќе пронајде храна, ако не е во можност целата да ја однесе до мравјалникот враќајќи се кон него, таа го означува патот со феромони. На тој начин, останатите единки од колонијата, по најкраток можен пат ќе стигнат до храната и ќе ја пренесат во мравјалникот. Веројатно сте имале можност да го забележите ваквото однесување на мравките. Ако ви падне парче леб и откако една мравка ќе го пронајде, многу брзо ќе се појават голем број  мравки. Сигурно сте забележале и дека мравките како војници во колона одат една позади друга и ја носат храната во својот мравјалник формирајќи повеќе или помалку директна линија, односно се враќаат дома со храната по најкраткиот можен пат. Ваквото стереотипно однесување на мравките ќе престане откако сета храна од дадената локација ќе биде пренесена до мравјалникот. Интересно е дека патот назад со храна е пат за кој е потребно најмалку време за да храната се однесе во мравјалникот. 
Се поставува прашање - како мравките кои стигнале до храната по подолгиот пат, успеваат да се вратат со храната дома по најкусиот пат? Ваквиот тип на навигација се нарекува трасирана патека или несвесна проценка. Под терминот несвесна проценка, се подразбира способноста на индивидуата да ја определи својата моментна позиција во однос на друга локација врз база на правецот/правците и растојанието кое го поминува за да стигне од една до друга локација.
Определување правец и растојание
Животното за да донесе одлука за правецот по кој треба да се врати на својата претходна локација, мора да ги мери различните промени на правецот кои ги правело за време на своето патување и врз база на тоа, апроксимативно да пресмета по кој пат треба да се врати. Некои животни користат интерни знаци за да определат во кој правец треба да се движат за да се вратат назад. На пример, сензорните клетки сместени во полукружните каналчиња на нашите уши, ни обезбедуваат информации за положбата на нашето тело во простор. Тие ни овозможуваат навигација во простор кој ни е познат, односно ни овозможуваат да се движиме по позната просторија и кога истата е во потполна темница.  
Мравките, како и многу други животни, зависат од екстерните ориентири и знаци во природата кои се нивни патокази до саканата дестинација. Во еден експеримент, следено е однесувањето на пустинските мравки (Cataglyphis fortis) при носењето храна во мравјалникот, односно следени се нивните способности за навигација. На мравките им била оставана храна која откако ќе ја пронајдат, истражувачите ја поместувале во близина на првичната локација пред мравките да успеат да се вратат повторно до неа и ја пренесат целата во мравјалникот. Мравките секогаш се враќале на позицијата на која храната била првично лоцирана. Очигледно, при определувањето на локацијата, мравките не биле во состојба да го земат во предвид евентуалното (во овој случај експериментално) поместување на храната, што им го оневозможило движењето по точна траекторија. Ова покажува дека мравките при навигацијата (определување на правецот и растојанието) се користат пред се со глобални показатели (ориентири) во средината, а не со локални ориентири. Мравките при навигација всушност ја користат позицијата на Сонцето – аголот помеѓу правецот на движење и позицијата на Сонцето во однос на хоризонталната рамнина, соларниот азимут. Но, ова не значи дека мравките го користат само соларниот азимут и дека потполно ги игнорираат локалните ориентири при навигацијата.
 
Експериментално е докажано, дека мравките за време на потрагата по храна нормално застануваат, се враќаат и ги гледаат маркантните објекти (показатели) во средината кои им служат како ориентири. При патувањето мравките учат, меморизирајќи ги клучните објекти кои ги перципираат во своето визуелно поле. При следното патување, тие ги споредуваат своите краткотрајно меморирани податоци со тоа што во моментот го гледаат. На тој начин доаѓаат до информации за растојанието и правецот по кој треба да се движат за да стигнат до својата цел. Птиците и цицачите исто така го користат визуелниот систем при меморирање на ориентирите од околината, кои им овозможуваат да определат на кое растојание од ориентирот се наоѓаат.
Користење на просторни информации од повеќе ориентири
Во реални услови, во природата не е возможно во околината да постои само еден единичен ориентир (патоказ) или показател. Затоа, животните мора да бидат способни, симултано да ги користат информациите од повеќе ориентири распоредени во околината. Во еден интересен експеримент, споредувано е користењето на повеќе ориентири кај цицачи и птици. Во експериментот како претставник на цицачите бил вклучен човекот, а како преставник на птиците гулабот. Индивидуите биле тренирани во текот на експериментот да ја определат (допрат) целта - позицијата на екран која се наоѓала во центарот на четири различни објекти (показатели) кои биле поставени на еднакво растојание од целта (сл. 5). 

Сл. 5. Поставеност на четирите објекти во тек на тренингот на единките (а). Определување на целта кај тренираните гулаби (црно обоен круг) и луѓе (сиво обоен  круг) по поместување на показателите (б). 
За време на тестот,  на истренираните единки (луѓе и гулаби), на екранот им ги изместиле показателите и го зголемено нивното растојание во однос на целта (сл. 5). Луѓето без проблем успевале да ја определат целта за разлика од гулабите. Овој тест покажува дека луѓето ги користат информациите за конфигурацијата на различните објекти во просторот за полесна идентификација на нивната позиција и бараниот простор (целта). На тој начин тие ја определуваат коректно целта, бидејќи барат цел која е на еднакво растојание од објектите, не водејќи притоа сметка за самата природа на објектите. За разлика од луѓето, гулабите не ги користат конфигурациските информации на ист начин. Гулабите ја бараат целта која се наоѓа на определено растојание од едниот објект (во нашиот случај од триаголникот лоциран во долниот лев агол на сл. а). Всушност, за нив е важно растојанието помеѓу целта и еден од објектите. Гулабите не се во состојба да воочат дека целта е лоцирана на еднакво растојание од сите објекти. Слично на гулабите, и други видови животни го третираат секој поединечен објект како независен од другите. Се разбира дека покрај луѓето, постојат и други животни кои се во состојба да користат конфигурациски информации. 
Когнитивни карти
Способноста на животните да дефинираат различни локации во средината и да ги интегрираат тие информации, им ја овозможуваат когнитивните карти (анг. cognitive maps). Когнитивните мапи уште се означуваат и како ментални мапи и преставуваат вид на ментално процесирање, односно интерно прикажувања на просторните соодноси помеѓу објектите во средината. Според дефиницијата на Downs и Stea, дадена во учебникот Cognitive Mapping and Spatial Behavior, когнитивните мапи се процес кој се состои од серија физиолошки трансформации со чија помош индивидуата е во состојба да стекне, кодира, складира, отповика и декодира информации за релативната локација и особеностите на феномените кои се наоѓаат во просторот во нејзината секојдневна или метафоричка средина. Животните кои поседуваат когнитивни мапи се во состојба да ги планираат своите рути низ средината брз база на информациите кои ги имаат складирано во своите мапи. На пример, стаорците можат да се истренираат да препливаат вода до сигурносна платформа. На вака истренираните стаорци, доколку им се постави платформата под нивото на водата, така да тие не се во состојба да ја видат од својата почетна позиција, тие сепак ќе бидат во состојба да допливаат до неа благодарение на когнитивни мапи. Истренираните стаорци во понатамошниот експеримент биле поставени на друга почетна локација или биле поставени на оригиналната локација, но позицијата на платформата била сменета. Во првиот случај стаорците скоро без грешка биле во состојба да ја пронајдат платформата веројатно користејќи ја когнитивната мапа. Во вториот случај кога платформата им била поместена, стаорците евентуално успеваат да ја пронајдат, но дури откако ќе спроведат интензивно истражување на местото каде според нивната когнитивна мапа, би требала да биде лоцирана платформата. 
Резултатите од бројни истражувања сугерираат дека кај вертебратите, способноста на индивидуите да ги искористат просторните информации, најверојатно е поврзана со клетките од хипокампусот. Се смета дека овие клетки и обезбедуваат многу специфични информации на индивидуата за локацијата на која се наоѓа. Експерименталните студии покажуваат дека кај животните, оштетувањето на хипокампусот резултира со нарушување на способноста за негова ориентација во просторот. На пример, на стаорците истренирани да ја пронајдат платформата, доколку им се оштети хипокампусот, ќе ја изгубат оваа способност. 
5. МИГРАЦИЈА 
Миграцијата може да се дефинира како постојано, главно директно  движење на единките од една на друга јасно дефинирана локација. При миграцијата од една на друга локација, најчесто стаништето во новата локација се разликува од стаништето во појдовната локација. Миграциите се под ендогена контрола и се резултат на комбинираното дејствување на средината и интерните биолошки ритми. Генерално, при миграцијата во текот на самото патување мотивацијата на животните за некои други видови однесувања (парењето, исхранувањето и т.н.) е најчесто супримирана. 
Животните мигрираат пред се затоа што имаат некаква корист од преместувањето од една на друга локација. На пример, птиците мигрираат во потоплите краишта за да ги избегнат лошите временски услови. Бројни се примерите и за животни кои мигрираат поради репродукција, за да стигнат во побезбедна и/или подобро снабдена со храна локација на која би се пареле или би го одгледувале своето потомство. Миграциите од една страна се корисни за групата како целина, но од друга страна тие се штетни за индивидуите од групата. Најчесто, долгиот пат кој треба да се помине е тежок сам по себе и не сите единки успеваат да стигнат до новата локација. 
Растојанијата кои одделни животински видови ги поминуваат при миграциите неретко се импресивни. На пример, зелената желка (Chelonia mydas) која се исхранува крајбрежно во регионот на Бразил, поминува преку Атланскиот Океан за да стигне до песочните плажи на островот Асценсион каде ги полага своите јајца. Патот до таму и назад изнесува околу 2500 километри. Уште попознат и поимпресивен е примерот со голем број видови лососи и пастрмки кои во периодот на мрест, ги напуштаат океаните и се враќаат во слатките води. Младите пак риби, кога ќе се излежат од јајцата кратко време живеат во реките, а потоа се селат назад во морињата. Кога ќе станат адултни за мрестење, тие повторно ќе се вратат назад во реките во кои се излегле. При своите патувања, овие риби поминуваат долг пат, по неколку илјади километри, на кој се борат со силни струи или тешко проодниот терен кој често ги принудува да скокаат спротивно од течението на реката за да стигнат до своите мрестилишта. Покрај овие проблеми, лососите и пастрмките дополнително мораат да се изборат и со проблемите поврзани со преминот од солена во слатка вода и обратно. Така при своите патувања тие претрпуваат и физиолошки трансформации. Јагулите пак се мрестат во Саргаското море. Своето патешествије тие го започнуваат на крај на летото или почеток на есента, а стигнуваат до посакуваната дестинација дури на пролет, поминувајќи притоа околу 5 000 км. Откако ќе се измрестат во Саргасовото море јагулите умираат, а младите јагули кои се развиле од оплодените јајца по истиот пат се враќаат дома, од Саргасовото море до европските реки. Во просек за ова патување на малите јагули им се потребни од 7 до 11 месеци. Откако ќе станат полово зрели јагулите од слатките води повторно тргнуваат на својот пат кон Саргасовото море. Заеднички проблем кој го имаат при своите патувања желките, лососите, јагулите и сите други видови животни кои мигрираат е - како да стигнат до определената дестинацијата поминувајќи при тоа илјадници километри на непознат терен. Прашањето кое логично се наметнува е како животните успеваат да го пронајдат патот и што користат за навигација? Засега е документирано дека Сонцето, ѕвездите и полињата на поларизирана светлина се користат како компас од страна на птиците. За пастрмките и лососите е познато дека пред сè, го користат сетило за мирис за да го пронајдат мрестителниот регион или за да се вратат назад.  А кога  животното ќе стигне на почетната или крајната дестинација на своето патување и треба да ја пронајде специфичната локација, тогаш препознавањето на показателите од средината е од круцијално значење. Сепак, при мигрирањето на долги патеки низ морската шир и океаните или при ноќното патување, показателите од средината, главно не можат да се искористат како ориентири. 
Магнетно поле
Миграторните птици и желки, имаат способност при навигацијата да го користат земјиното магнетно поле. Притоа, магнетното поле обично не е единствениот показател кој им овозможува миграција на животни. Ова го докажува еден експерименте во кој на возрасни желки на грбот им бил вграден магнет. Вградувањето на магнет, логично треба да доведе до дезориентација и губење на способноста на желките за миграција. Но, и покрај вградениот магнет, желките успевале да стигнат до својата цел што докажува дека при миграциите, животните се во состојба да користат информации од различни извори кои ќе им овозможат навигација. 
Голем број птици исто така имаат способност да детектираат магнетизам, иако начинот на кој ја вршат таа детекција, сè уште не е јасен. Според една хипотеза, во овој процес се инволвирани клетките богати со кристали на железо-магнетит, кои се присутни во мозокот на птиците. Се смета дека овие клетки, освен кај птиците се присутни и кај многу други видови животни вклучувајќи ги и луѓето. Според друга хипотеза, птиците можат го регистрираат магнетното поле како слаб градиент од бои, кој им дава индикации за интензитетот и правецот на магнетното поле. Но, магнетното поле не е константно и се менува со текот на времето. Позицијата на магнетните полови во однос на географските полови се менува низ годините. Јачината на земјиното магнетно поле исто така се менува со векови и е намалено во последните 150 години. Покрај ова, барем три пати во тек на последните 3 милиони години дошло до реверзија на магнетните полови на планетата Земја што предизвикало промени на магнетното поле. Ова значи дека да при користењето на магнетното поле за навигација, неопходно е животните да поседуваат и флексибилност и/или да користат и други показатели за ориентација и навигација. Птиците на пример, се во состојба да ги компарираат податоците добиени од магнетното поле со информациите добиени од показателите на небото (сонцето, ѕвездите, месечината).  Младите птици додека се уште во своите гнезда, пред воопшто да започнат со миграција, градат слика со позиција на небеските тела и нивното движење по небото. Овие знаците на небото, исто како и магнетизмот, имаат свои предности и свои ограничувања. Поради тоа се смета дека при навигација животните веројатно користат повеќе системи, повеќе извори на информации (вклучувајќи ги и просторните ориентири, звуците и мирисот), комбинирајќи ги оние кои се најповолни во дадената ситуација.  
Способноста за ориентација зависи и од возраста на животното, односно од искуството кое го поседува. Експериментално, следени се годишните миграции на јувенилни и адултни единки на белоокото австралиско врапче (Zosterops lateralis) кое за парење од Австралија мигрира на Тасманија. Нормално, овие птици како и многу други видови животни, со возраста се стекнувале со поголемо искуство. За разлика од јувенилните птици, возрасните веќе ја поминувале маршрутата до Тасманија и назад. На адултните птици им се познати бројни навигациски фактори во средината во која живеат и во средината во која се мрестат, но и вдолж миграциската рута. Тие имале можност потполно да ја развијат својата мапа за навигација, која ги содржи и информациите за магнетскиот градиент на средината. Јувенилните пак од друга страна, имаат мало искуство за средината во која живеат, а никакво искуство за миграциската рута или за дестинацијата на која треба да стигнат. Последователно, не може да се очекува дека младите птици имаат развиено навигациски мапи. Затоа јувенилните единки, за да определат во кој правец треба да мигрираат, мораат да се потпрат на вродените информации (инстинкт). 
Миграција и гени 
Младите птици успеваат да го пронајдат патот до определената локација и при своето прво мигрирање, иако немаат никакво искуство за патот кој треба да го поминат. Во нивните гени мора да се запишани инструкциите кои на пример им кажуваат - летај три дена југоисточно, потоа летај еден ден на исток и така натаму за да стигнеш до целната дестинација. Потоа, при патувањето птиците можат да изградат свои интерни мапи за патот кој треба да го поминат, паметејќи ги показателите вдолж патот по кој поминуваат. Докази за влијанието на гените врз миграцијата нудат студиите кои се однесуваат на миграторните патишта на популациите на европското црноглаво грмушарче (Sylvia atricapilla). Унгарските и Австралиските популации на овој вид мигрираат преку Балканот и Турција за да стигнат до Источна Африка каде презимуваат. Популациите од Германија главно мигрираат преку Шпанија и одат во Западна Африка, но дел од германските популации мигрира во Англија. Популациите од централна Германија мигрираат во Англија, а од југоисточниот дел во Шпанија. Потомците на овие две популации иако немаат никакво миграторско искуство го следат истиот миграторски пат на своите родители. Очигледно, миграторната ориентација потомството барем на овој вид птици ја наследува од своите родители. Генетската условеност на миграциите кај овие птици, потврдена е со уште еден интересен експеримент. Следени се германските и австриските популации кои мигрираат кон Африка преку Шпанија односно Турција. Нивните потомци како што и се очекуваше ги следат истите миграторни патишта како и родителите. Меѓутоа истражувачите креирале хибридни единки вкрстувајќи ги германските со австриските црноглави грмушарчиња. Хибридите нормално поседуваат мешавина од родителските гени, што резултирало тие да мигрираат во германски или австралиски стил, односно дел од нив мигрирал преку Шпанија, а дел  преку Турција. 
КОМУНИКАЦИЈА
Од аспект на однесувањето на животните под терминот комуникација најчесто се подразбира споделувањето на информациите помеѓу индивидуите. Точно на кој начин ќе се пренесат информациите од една на друга единка ќе зависи од машинеријата (механизмите) за комуникација која ја поседува самото животно, од карактеристиките на средината преку која се пренесуваат информациите и од еволуциската историја на дадениот животински вид. Најчесто животните „чесно“ ги споделуваат информациите, односно при комуникацијата споделуваат информации кои се вистинити и точни. Но постојат и примери кога животните даваат лажни информации, сакајќи на тој начин да ја измамат единката на која и ги доставуваат информациите.
1. ШТО ПРЕТСТАВУВА КОМУНИКАЦИЈА?  
Во речниците, комуникацијата најчесто се дефинира со фразата: споделување на нешто помеѓу А и Б, што најчесто преставува основа за дефинирање на комуникацијата и од аспект на однесувањето на животните. При комуникација животните споделуваат информации, односно кога животните комуницираат, тие пренесуваат и примаат сигнали (информациски единици). Во комуникација кај животните се вбројуваат однесувања при кои промислено (намерно) или ненамерно се пренесуваат информациите помеѓу единките. На пример, едно животно може да ги набљудува другите единки како се исхрануваат и на тој начин добиените информации да ги искористи за да и самото научи како да се исхранува. Ваквиот пренос на информации кога животните немаат интенција да предаваат информации исто така се смета како комуникација. Во тој контекст, комуникацијата помеѓу животните е секое однесување на едно животно, кое има ефект на сегашното или идното однесување на друго животно.   
Интенција
Во проучувањето на однесувањето на животните зборот интенција (намера, наум) може да има различно значење. Интенцијата како термин се користи во смисла на доброволно дејствување на животното (волонтерска интенција). Од аспект на еволуцијата, интенцијата преставува изведување на однесување кое самото животното не избрало да го изведува, но сепак го изведува како резултат на природната селекција. Во овој контекст ваквото дејствување би можело да се означи како недоброволно, односно како неволонтерска интенција. За полесно да се разграничат овие два поими, ќе се послужиме пред сè со примери од секојдневното однесување на луѓето. 
Замислете ја следната ситуација: се движите по улица и оддалеку здогледувате дека наидува некој Ваш добар пријател. Ако е далеку ќе му мавнете со рака, а кога ќе ви се приближи ќе застанете и ќе се поздравите со пружање на рака. Ваквото Ваше однесување е волонтерска интенција бидејќи сте одбрале на кој начин ќе дејствувате. Во сосема иста ситуација, ако здогледате личност која не Ви е пријател, но сепак од некаде ја познавате, најверојатно нема да и мавнете со рака бидејќи немате интенција да ја поздравите. Меѓутоа додека се разминувате, особено ако Ви се вкрстат погледите сепак ќе и кимнете со глава. Вашето однесување во овој случај е неволонтерска интенција бидејќи независно од причината, вие сте адаптирани во вакви ситуации да изведувате определено однесување – климнување со глава. 
Интересен пример за интенцијата е однесувањето на возачите. Кога  возите автомобил, постојано комуницирате со другите учесници во сообраќајот. Кога планирате да свртите лево,  вклучувате трепкач за да го известите возачот зад вас како ќе се однесувате. Ова преставува волонтерски сигнал, бидејќи Вие сте одлучиле да го изведете. Но ако сакате да забавите, при притискањето на кочниците истовремено се вклучуваат сигналните задни светла. На тој начин  комуницирате со другите возачи укажувајќи им дека ќе забавите или застанете, иако воопшто не сте имале наум ниту своеволно сте решиле да им ја пренесете таа информација. Ваквото ваше однесување при комуникација со други возачи преставува  неволонтерска интенција.    
Интенција помеѓу различни видови животни
Веќе ни е познато на кој начин мравките ги известуваат единките од колонијата каде се наоѓа храната и како да се стигне до неа. Кога мравката ќе најде храна, остава феромонска трага помеѓу храната и мравјалникот со што им овозможува на другите единки лесно да дојдат до храната и истата ја однесат во својот мравјалник. Со ваквото однесување, споделувајќи информации за локацијата каде се наоѓа храната и како да се стигне до неа, мравките меѓу себе комуницираат. Трагите кои ги остават мравките имаат за цел да ја олеснат нивната меѓусебна комуникација и да ја зголемат нивната ефикасност во комуницирањето, односно во примањето и давањето информации. Но, покрај мравките барем уште еден вид животно ги користи овие информации односно ја користи оваа трага. Се работи за еден вид змија (Leptotyphlops) на која мравките и се омилената храна. Таа е во состојба да ги детектира и да ги користи трагите кои ги остават мравките, иако тие на змијата доброволно не и ги дале информациите, ниту пак имале намера да и  достават било какви информации. Од овој аспект, комуникацијата помеѓу животните може да се дефинира како доброволно или недоброволно праќање и примање на сигнали, кои веројатно еволуирале со цел да се зголеми ефикасноста на трансферот на информациите помеѓу индивидуите. 
2. ВИДОВИ СИГНАЛИ  
Животните помеѓу себе комуницираат на најразлични начини. Некои  животни, вклучувајќи ги и луѓето, при комуникација покрај “говорот на телото” користат звучни сигнали, мирисни сигнали или хемикалии. Други животни комуницираат со допир или вибрација. Трети комуницираат со заземање на одредена позиција на телото и со поставување на целото тело или делови од телото во определена положба. 
Кој метод на комуникација ќе биде користен од страна на еден животински вид, во голема мера зависи од тоа во која, односно во каква средина се одвива комуникацијата помеѓу единките. Покрај ова, кој комуникациски метод ќе го користат животните ќе зависи и од тоа која “опрема за комуникација” ја поседуваат единките од тој вид. На пример, најголемиот број жаби комуницира со звучни сигнали (крекање) и нормално поседуваат соодветна опрема за ваквиот тип на комуникација. За разлика од нив, на панамската златна жаба (Atelopus zeteki) и недостасува средното уво, есенцијална компонента од машинеријата неопходна за акустична комуникација. Оваа жаба има намалена акустична сензитивност и во голема мера е глува. Причините за глувоста кај овој вид жаба се условите на средината во панамските брзи планински потоци и реки во кои таа живее. Звуците во средината, на оваа жаба но и на другите животни кои живеат во ваква или слична средина, преставуваат пречка која ја оневозможува нивната акустична комуникација. Условите на средината диктираат дека акустичниот систем за овој вид на жаби би бил крајно несоодветен за комуникација. Затоа во текот на еволуцијата, кај панамската жаба се развил алтернативен модел за комуникација, кој е поуспешен од акустичната комуникација во условите во кои таа живее, а е и во согласност со опремата за комуникација која оваа жаба ја поседува. Единките од овој вид, во одбрана на територијата или при парењето, за комуникација го користат визуелниот комуникациски систем, познат и како систем на семафор. Мавтајќи со предните екстремитети, или соодветно подигнувајќи ги задните екстремитети, панамските жаби ефикасно ги пренесуваат информациите една на друга. Сосема истоветен визуелен комуникациски систем се користи од страна на сообраќајците при регулација на сообраќајот на раскрсниците или од страна на работниците при  изведување на градежни зафати на патиштата. 
Сензорна експлотација 
Орхидеите сами по себе не се атрактивни за инсектите. Затоа тие ќе ги измамат машките инсекти за да извршат полинација на нивните цветови, кои по својот изглед наликуваат на женките на овие инсекти. Тие го користат постоењето на сензорниот систем кај инсектите, односно влијанието кое женките го имаат врз сензорниот систем на мажјаците, што орхидеите ќе ги направи да бидат атрактивни за мажјаците. Мажјаците всушност за цветовите на орхидеите, мислат дека се женки од нивниот вид. Оваа појава се означува како сензорна експлоатација. Имено, се смета дека во текот на еволуцијата настанале некои особини кај единките од еден пол преку сексуалната селекција, бидејќи тие особини, влијаејќи на сензорниот систем, се атрактивни за единките од спротивниот пол. Некои бои, звуци, форма или големина кај единките од еден пол го привлекуваат вниманието на единките од спротивниот пол, делувајќи на нивниот сензорен систем.  На пример, женките на еден вид водени крлежи (Neumania papillator) се особено осетливи на вибрациите на водата кои ги продуцира нивниот плен - копеподите. Мажјаците во периодот на парењето, за да ги провоцираат женките, со своите екстремитети ја раздвижуваат водата и ги реплицираат вибрациите кои ги прават копеподите. 
3. ВЛИЈАНИЕ НА СРЕДИНАТА ВРЗ ДИЗАЈНОТ НА СИГНАЛОТ 
Комуникациски канали
Патеката која го поврзува праќачот и примачот на сигнали се означува како канал, а комуникациски канал е термин кој се користи да се опишат различните сензорни модалитети кои ги користат животните за да ја олеснат ефективната (делотворната) комуникација. Некои комуникациски канали поретко се сретнуваат и користат од страна на животните, бидејќи можат да оперираат само во една специфична средина. Таков е случајот со електричниот комуникациски канал кој е оперативен само во водна средина. Но постојат и други комуникациски канали, кои се многу позастапени кај животните. Најчесто присутни канали кај голем број животински видови се: визуелните, аудиторните, хемиските и механичките канали. Секој од овие канали има свои предности и недостатоци за оној кој ги користи, при што предностите за корисникот во една средина можат да бидат недостатоци во друга средина и обратно. Поради тоа,  животните при комуникација обично користат комбинација од повеќе комуникациски канали. 
Визуелни  канали
Една од предностите на комуникацијата со визуелни сигнали е нивната лесна воочливост. Најчесто локацијата од каде доаѓа визуелниот сигнал може да се види во буквална смисла со голо око. Друга предност на визуелниот сигнал е можноста истиот рапидно да се смени и со тоа овозможува рапидни брзи промени во пораката која оној што сигнализира сака да ја пренесе до примачот. На пример, во хуманата популација глувонемите лица комуницираат користеќи визуелни знаци. Овој тип на комуникација,  овозможува за краток временски период од една на друга личност да се пренесе неверојатен квантум на информации. Недостаток на визуелните канали е што визуелните знаци не можат да се видат позади ќошот или не можат да поминат низ густа вегетација и сл. Покрај ова, нивното лесно локализирање преставува предност, но истовремено и недостаток на овие канали, бидејќи го зголемуваат ризикот за оној кој го праќа сигналот да биде воочен од предаторот. Исто така, овие канали се крајно неефикасни во темница. 
Животните најчесто ја користат визуелната комуникација за да привлечат партнер за парење, да го предупредат предаторот или за да се идентификуваат себеси. Постојат главно два вида визуелна комуникација: со симболи и со парадирање. Симболи кои животните ги користат при визуелната комуникација се бојата и обликот на телото кои преставуваат структурни адаптации. На пример, големината на роговите кај елените преставува симбол кој на другите мажјаци од популацијата им покажува колку тој е моќен. Колку еленот има поголеми рогови толку е помоќен. Роговите на елените исто така им овозможуваат и да привлечат партнерка за репродукција. Колку еленот има поголеми рогови, толку е поатрактивен за женките. Кај многу птици, како на пример кардиналот, мажјаците имаат сјајно обоени пердуви. Колку е појасно обојувањето на пердувите, толку е мажјакот поздрав и последователно, неговото потомство би било силно и здраво и би имало поголема шанса за опстанок. Поради тоа женките во период на парење ги бираат мажјаците со сјајни боји на пердувите. Бојата на пердувите им е на некој начин гаранција дека со избор на таков партнер ќе имаат здраво потомство. 
Обојувањето на телото на животните може да служи и за предупредување. Таков е случајот со голем број отровни видови змији, жаби, пеперутки и други видови кои со своите силни бои ги предупредуваат предаторите дека се опасни и/или невкусни за јадење. Силното обојување овозможува од релативно големо растојание предаторот да го здогледа својот потенцијален плен и да има време да размисли - дали да го нападне или не. 
Кога животните се однесуваат на начин кој им овозможува да бидат воочени од страна на други единки, ваквата комуникација е позната како парадирање. Во визуелната комуникација со парадирање, вклучени се сите  активности кои ги изведуваат животните за да бидат видени. Животните најчесто го користат парадирањето за да привлечат единки од спротивен пол за парење или за да ги исплашат своите непријатели. На пример, паунот и многу други птици ги шират своите раскошни опашни пердуви, или изведуваат различни свадбени танци и игри за да им го привлечат вниманието на женките. Парадирање е и кога мачките ќе се накострешат. Со ова однесување тие настојуваат да ги заплашат единките од сопствениот вид или потенцијалните предатори. Кучињата, како и волците кога ќе ја подвиткаат опашката всушност им кажуваат на другите животни дека не преставуваат опасност или закана за нив. А доколку сакаат да ја покажат својата доминација, ја подигаат опашката и ги покажуваат своите заби. На тој начин, на другите кучиња или волци им кажуваат дека сакаат да бидат на врвот од хиерархијата, односно да бидат  доминантниот мажјак. Женките алигатори покрај тактилната комуникација користат и визуелна комуникација. Тие во периодот на парење ја креваат главата и го покажуваат вратот. На тој начин женката која нормално е агресивна, му испраќа порака на мажјакот дека не е агресивна во тој период. 
Акустични  канали
Голем број водни животни имаат добро развиени визуелни системи па нормално би очекувале нивната комуникација да биде визуелна. Меѓутоа, во вода светлината многу бргу се апсорбира и/или распрснува. Поради тоа и  во најчистата вода животните тешко дека би биле во состојба јасно да ги видат објектите кои се оддалечени од нив неколку метри. За разлика од светлината, интензитетот и јачината на звукот во водна средина се намалува многу побавно во споредба со воздушната средина. На пример, дометот на акустичните сигнали кои ги продуцираат морските китови е над 1000 km. Поради ова, водните животни, особено оние кои живеат во морињата и океаните, развиле високо специјализирани механизми за акустична комуникација. Генерално, акустичните сигнали се ефикасни за комуникација како во сувоземна така и во водна средина, бидејќи покрај тоа што овозможуваат брза трансмисија на сигналот, имаат и висок потенцијал за рапидни промени на сигналот. 
Сепак, како визуелните, така и акустичните сигнали не се семоќни и имаат свои ограничувања. Во случајот на панамската златна жаба, тоа се звуците присутни во средината во која таа живее. Густата и/или високата вегетација исто така може да предизвика придушување на звукот и со тоа да ја намали ефикасноста на акустичната комуникација. Постојат докази дека некои животните се во состојба да ги модифицираат своите звучни сигнали за да ги надминат пречките кои постојат за акустична комуникација и кои се резултат на условите во средината. Истражувањата на китовите покажуваат дека овие животни продуцираат звуци со различна фреквенција во различни периоди од годината. Дистрибуцијата на звуците зависи од нивната фреквенција и од температурата на водата. Пониски фреквенции подобро патуваат низ потопла вода, а повисоките низ постудена вода. Поради ова китовите, за да ја зголемат ефикасноста на акустичните сигнали, во лето продуцираат звуци со пониска фреквенција во однос на оние кои ги испуштаат во зимските месеци. 
Со исклучок на говорот кај хуманата популација, најдобро проучен и најпознат акустичен комуникациски систем е песната кај птиците пејачки. Мажјаците кај најголем број видови на птици пејачки  вложуваат многу време и трошат многу енергија за да научат убаво да пеат, а потоа и за да ги продуцираат своите песни. Се разбира дека постојат и видови (во помал број) кај кои мажјаците и женките пеат заедно во дует. Главната функција на песната кај птиците е да привлечат женки. Најдобриот доказ кој го потврдува ова, е фактот што птиците пеат во периодот на парење. При тоа моногамните видови го редуцираат своето пеење откако ќе ја освојат и оплодат женката. За разлика од нив полигамните видови после копулацијата со една партнерка, веднаш продолжуваат со својата песна со цел да привлечат друга женка. Генерално, женките преферираат партнери кои пеат покомплицирани песни и/или мажјаци кои издржуваат подолго време да пеат. Женките знаат дека таквите мажјаци се поздрави, со подобра територија и со подобар родителски потенцијал. Таквите мажјаци на женката можат да и понудат квалитетен генетски материјал кој ќе го наследи нејзиното потомство. Привлекувањето на партнерка е една од причините за пеењето на птиците но не и единствената причина. Птиците ја користат песната и за одбележување и/или одбрана на територијата од другите единки од сопствениот вид. Птици кои живеат во јата, многу често ја користат песната за да ги предупредат останатите членовите на јатото за присуство на потенцијални предатори. 
Електрични канали
Во заматена вода или на големи длабочини, како медиум за комуникација нема да бидат многу ефикасни визуелните или акустичните сигнали. Затоа, во такви услови на средината, многу покорисни се електричните сигнали. Електричните сигнали како комуникациски метод ретко се среќаваат кај животните бидејќи можат да оперираат само во точно определена средина. Во воздушната средина, невозможна е ефикасна трансмисија на електричните сигнали. Единствено во водна средина е возможна трансмисијата на електричните сигнали, но и во оваа средина емисијата е лимитирана и е можна само на растојание до 1 метар. 
Овој вид на комуникација е карактеристичен за два реда од коскените риби, афричките кунами (Мormyriformes) и јужно америчките гимнархиди (Gymnotiformes), кои независно во тек на еволуцијата развиле системи за комуникација кои се базираат на  електричните сигнали. Кај овие риби, според досегашните сознанија, образецот на електричното празнење, интервалите помеѓу електричните празнења заедно со карактеристиките на самото празнење овозможуваат комуникација и пренос на следните информации помеѓу единките: идентификација на видот, полот и хиерархијата помеѓу индивидуите од популацијата. На некои видови како што е тоа случај со мажјаците на долгоопашестата риба нож (Sternopygus macrurus), електричните сигнали им служат за привлекување и  импресионирање на женките. Целта на нивната додворувачка “електрична песна” е очигледна, да се привлече партнерка за репродукција. При тоа песната на овие риби, споредена со песните на птиците и китовите, не е ниту толку комплексна ниту пак скапа за продукција. 
Хемиски канали
Предностите на хемиските канали се потешко воочливи во споредба со акустичните и визуелните канали. За ефикасна комуникација со хемиските канали, неопходно е молекулите кои го сочинуваат каналот да стигнат од праќачот на сигналот до примачот. Во одделни случаи, ова се постигнува така да праќачот преку физички контакт го доставува сигналот до примачот, или пак примачот се движи за да го земе оставениот сигнал. Почесто, при овој вид комуникација, хемикалиите од примачот преку процесот на дифузија низ воздух или вода стигнуваат до примачот. Хемиските сигнали можат природно да се движат во соодветна насока, но поради нивната зависност од дифузијата, хемиските сигнали главно имаат нерегуларни маршрути и се со намалена брзина. За хемиска трансмисија потребни се минути, часови, а некогаш и денови за разлика од звучните сигнали кои патот од праќачот до примачот на сигналот го поминуваат во милисекунда. Покрај брзината, еден од недостатоците на хемиските канали е што преку нив е невозможно рапидно да се смени пораката при комуникација. 
Што се однесува за предностите на овој вид комуникација, тие се повеќе од очигледни. Сетете се на мравките кои со помош на феромони ги известуваа другите единки каде се наоѓа храната и како да се стаса до неа.  Информациите кои се пренесуваат со хемиските сигнали се долготрајни (долго време егзистираат во средината) и на тој начин можат долг период да им бидат од корист на голем број единки, што не е случај со акустичната или механичката комуникација. На територијалните видови животни, хемиските комуникациски канали им овозможуваат истовремено да ја маркираат својата територија и да ги информираат другите единки дека се сопственици на територија дури и кога физички не се присутни во неа. Се разбира дека времетраењето на хемиските сигнали е ограничено, бидејќи со тек на време хемикалиите ќе испарат, односно ќе исчезнат. Обично исчезнувањето на сигналот е во согласност со намалувањето на користа од постоењето на истиот, што може да биде предност при користењето на ваквите канали за комуникација. Таков пример имаме кај мравките за кои исчезнувањето на сигналот претставува предност. Меѓутоа, оваа особина на сигналот не е предност за животните кои користат хемиски сигнали за маркирање на својата територија. Овој проблем до некаде може да се надмине, бидејќи не сите хемиски сигнали имаат исто времетраење, некои се подолготрајни во однос на други.
Механички канали
Генерално, механичките канали овозможуваат комуникација преку директен контакт на единките (со допир) или трансмисијата на информациите се врши преку предизвикување на вибрации на супстратот (подлогата). Комуникацијата со допир е ефикасна само на мали растојанија, што преставува еден од главните недостатоци на ваквиот тип на комуникација. Опсегот на супстратно предизвиканите вибрации исто така е краток. Кај механичките сигнали, карактеристично е тоа што при трансмисија настанува нивна деградација, а постоењето на други вибрации во средината може да доведе до нивно прикривање или до конфузија при комуникацијата со супстрактно предизвиканите вибрации. Механичките сигнали ги користат за комуникација во најголема мера претставници од инвертебратите, поради големата брзина на сигналните промени. Ваквата комуникација е од животна важност, на пример, за оние видови на пајаци кои прават пајажина во периодот на парење. Кога мажјакот пајак ќе здогледа потенцијално опасна женка, тој со удирање по конците од пајажината и праќа сигнали, специфични за неговиот вид. Со тоа мажјакот ја намалува можноста женката да погреши и да помисли дека тој е плен кој се разбира, би се обидела да го изеде. 
Алармни повици
Европската црвеногушка (Erithacus rubecula) е територијален вид кој продуцира исклучително продорен звук. Кога е возбудена, оваа птица испушта цела серија од остри пискави “тик” звуци, кои ги користи како предупредувачки сигнали кон другите единки од сопствениот вид, дека се наоѓаат на нејзина територија. Исто така, овие звуци се резервирани за ситуации кога црвеногушката ќе здогледа потенцијален предатор. Ваквите предупредувачки сигнали уште се означуваат како алармни повици. Во овој пример, алармниот повик се  однесува на акустичен канал. Во царството на животните, алармните повици се присутни кај сите видови комуникациски канали. 
Една од функциите на алармните повици е да му овозможат комуникација на пленот со предаторот. Пленот, со алармниот повик сака да му даде до знаење на предаторот дека елементот на изненадување веќе не постои и да го информира дека доколку продолжи со нападот, тоа е чисто губење на времето. Друга функција на овие повици е животните да споделат помеѓу себе информации, за тоа колку е блиску предаторот и колкав е ризикот да бидат нападнати од него. Размената на ваквите информации може да биде помеѓу единки од ист вид, но и помеѓу единки од различни видови. На пример, покрај црвеногушката, “тик” звуци продуцираат и единки од други видови птици кои ја населуваат истата територија, што резултира со една какофонија од аларми. Каква ќе биде реакцијата на предаторот на алармниот повик, најчесто зависи од тоа колку е гладен. Ако предаторот е многу гладен, тој нема да се откаже од обидот за напад поради алармните повици, но нема да биде во состојба да определи каде се наоѓа пленот, бидејќи звуците доаѓаат од различни насоки. А штом предаторот не може да го лоцира пленот, логично нема да може ни да го нападне. 
Во тропските шуми на Америка, често во потрага по храна се сретнуваат мешовити јата, во кои се присутни повеќе различни видови птици. Членовите на овие мешовити јата, имаат доверба едни во други и заеднички учествуваат во продуцирањето алармен повик. Во ваквите јата, обично еден вид има водечка позиција. Најчесто тоа е видот кој својата храна ја наоѓа највисоко во воздух, додека под него останатите единки (видови) од јатото трудољубиво се обидуваат да пронајдат храна. Водечкиот вид додека кружи во воздухот, се обидува да го здогледа предаторот (најчесто се работи за јастреб) од својата стратешка позиција, од која има добар поглед кон целото јато. Кога ќе го здогледа, со алармен повик ќе ги предупреди другите единки од јатото кои веднаш ја прекинуваат својата дотогашна активност (не испуштајќи го притоа пленот кој веќе го фатиле) и се обидуваат, или да откријат од која страна доаѓа напаѓачот или да побегнат. Лидерскиот вид во јатото знае да даде и лажна тревога, доколку здогледа плен кој тој би го сакал, а не е во можност со нагло понирање да стигне до него пред останатите видови од јатото. Во тој случај, додека другите единки се обидуваат да побегнат или да се сокријат, единките од лидерскиот вид ќе го зграпчат посакуваниот плен. Сепак, при оваа измама единките од лидерскиот вид водат сметка да не ја изгубат довербата на јатото. Така, во случај да задоцнат со дигањето тревога и некоја друга единка од јатото веќе го зграпчила пленот, веднаш ќе го прекинат алармниот повик и ќе го заменет со друг.   
Ниво на ризик и референтни сигнали
Кај некои видови животни постојат разлики во нивните алармни повици во зависност од нивото или природата на воочениот ризик. На пример, кај црвеногушката  “тик” повикот значи дека постои голем ризик, за разлика од другите повици кои ги користат единките од овој вид при меѓусебна комуникација. Терестричните видови животни користат различни алармни повици за различни ризични состојби. На пример, ако опасноста за напад доаѓа од воздух, за комуникацијата се користи кус пискав или крештав алармен повик. Ако нападот е од земја, тогаш за комуникација се користи чуруликање или цвркотење. Исто така, нивото на ризик е различно кога се работи за напад од воздух или за напад од земја. Кога опасноста доаѓа од воздух, нападот најчесто е многу брз и најверојатно опасноста да биде нападнато, животното ќе ја воочи во последната минута што преставува високо ниво на ризик. Предаторот кој е на земја, се движи многу побавно и може да се забележи од поголемо растојание, така да и ризикот е помал. 
Алармните повици можат да содржат многу специфични информации за природата на детектираниот предатор. Интересен пример за различното значење на различните алармни повици, имаме кај еден вид мајмуни (Chlorocebus pygerythrus). Младите мајмуни од овој вид кога ќе забележат некоја птица грабливка на небото над нив, испуштат алармен повик, звук сличен на кашлање. Интересно е дека младите мајмунчиња испуштаат ваков алармен повик ако се појави грабливка, но и ако се појави на небото било каков објект со поголеми димензии. Ова укажува дека сигналот за можна опасност е вроден. За разлика од малите, возрасните мајмуни продуцираат алармни повици само ако навистина се работи за предатори, веројатно како резултат на тоа што научиле да разликуваат што преставува опасност, а што не. Повикот кој го користат младите единки, возрасните евентуално го користат ако на небото се појави орел. Кога ќе го чујат алармниот повик, сите единки соодветно реагираат на него - се обидуваат да ја пронајдат локацијата на орелот и да се сокријат во густата вегетација. Покрај орлите, предатори на овој вид мајмуни се змиите и леопардот. За различен предатор, различен е и начинот на бегство, па затоа мајмуните користат различни алармни повици. Ако ги нападне леопард, алармен повик со кој се огласуваат наликува на лаеж, а соодветно на овој аларм, начинот на бегство е качување по стебло на најблиското дрво до гранките кои се доволно тенки за да леопардот не може да ги следи. Напад од страна на змија, предизвикува врискав алармен повик со кој се мобилизираат само определени членови од заедницата кои ќе ја отстранат опасноста. Во голем број експерименти, потврдено е дека покрај овој вид, постојат и други видови мајмуни кои имаат способност да меѓу себе споделат информации за точната природа на предаторот. Затоа, ваквите сигнали се означуваат како референтни сигнали. Тие им овозможуваат на животните да комуницираат едни со други и да споделуваат меѓу себе информации за работите кои се наоѓаат околу нив. Покрај референтни, постојат и афарентни сигнали - комуникација при која животното споделува со друга единка информација која се однесува лично на него, а не информација која се однесува на околната средина. 
Референтните алармни повици ги користат и дијана мајмуните (Cecopithecus diana) и кемпбел мајмуни (Cecopithecus campbelli) кои живеат блиску еден до друг и имаат исти предатори. Секој од видовите има свој референтен орел-алармен повик и леопард-алармен повик. Од акустична гледна точка, овие повици се различни кај двата вида, но секој од видовите може да ги препознава алармните повици на другиот вид. На пример, кога дијана мајмунот ќе слушне леопард-аларм од кемпбел мајмунот, ќе одговори со свој леопард-алармен повик и ќе избега на дрво и обратно. 
Индивидуално препознавање
Животните имаат способност и да го идентификуваат алармниот повик на една единка од тој на друга единките. На пример, покрај мајмуните, жабите се исто така во состојба да го разликуваат крекањето на своите соседи од крекањето на некои новодојденци. На ист начин, територијалните видови птици, со споредување на песните, можат да ги препознаваат различните индивидуи. Некои видови птици ги користат фацијалните пердуви за препознавање на единките од популацијата. Цицачите (вклучувајќи ги и луѓето) пак, најчесто ги препознаваат различните единките од свој вид преку разликите во нивниот мирис. 
Способноста за меѓусебно распознавање е исклучително важна за социјалните видови животни, територијалните видови и оние видови кои по правило се во меѓусебна интеракција. Многу конфликтни ситуации се спречени благодарение на способноста на животните за индивидуално препознавање. На пример, во сезона на парење еден елен нема да стапи во борба со друг елен со кој во борба веќе го извлекол подебелиот крај. Или птиците чии територии се една до друга, ги препознаваат своите соседи и нема да дејствуваат доколку соседот навлезе на нивна територија, но ако на територијата навлезе некој странец, нема да изостане одбранбениот повик. 
Индивидуалното препознавање е возможно доколку единките ги споредуваат меѓусебно своите физички особености или деталните карактеристики на сигналите. На пример, ние се распознаваме меѓу себе според фацијалниот изглед и гласот. Меѓутоа, се распознаваме и со употреба на апстрактни ознаки кои ги означуваме со терминот - име. Најголемиот број луѓе смета дека употребата на имињата во препознавањето е уникатна особеност само на нашиот вид. Но тоа не е точно. Засега, барем  за уште еден вид животни и тоа делфините, се знае дека ја имаат истата ова способност.   
Делфините можат да се научат да користат вокализација за обележување на предмети, за да потоа со специфични звуци, известат за присуството или отсуството на дадениот предмет. На сличен начин, тие се во можност меѓусебно да се препознаваат. Индивидуалното препознавање изгледа дека има есенцијално значење за овие животни со оглед на нивниот начин на живот и средината во која живеат. Малите делфини остануваат со своите мајки до осум месечна возраст. Делфинското ”општество” е релативно подвижно, редовно едни единки доаѓаат, а други го напуштаат јатото. Сепак, во овој хаос на прв поглед, постојат групации од единки кои подолг временски период остануваат заедно. За нив, одржувањето на контакт во морската средина е возможно благодарение на акустичната комуникација, бидејќи единките не можат да се видат една со друга на растојание поголемо од неколку метри. Веќе во првите месеци од животот, делфините развиваат различен вокален репертоар; високо дистинктивна и екстремно стабилна вокализација која ја означуваме како потпис со свиркање. Секое животно има свој потпис (свирење) кој останува непроменет во текот на целиот негов релативно долг живот. Истражувањата покажуваат дека делфините се во состојба да распознаваат барем осум различни потписи (свирки) и со тоа да направат разлика помеѓу индивидуите. Делфините го користат свиркањето во различни контексти и при различни однесувања. На пример, единките кои се изолирани од остатокот од групата на која и припаѓаат, свиркаат многу почесто. Веројатно со тоа, тие им го праќаат своето име и својата локација на другите единки од групата. Откако изолираното животно ќе се соедини со својата група, престанува да свирка. Ова покажува дека една од функциите на свиркањето е да се одржи кохезијата на групата. Се разбира дека се уште се потребни бројни истражувања за да со сигурност се потврди дека навистина делфините се обраќаат еден на друг со своите “имиња”.  
ОДНЕСУВАЊЕ ВО ОДНОС НА ИСХРАНАТА
ПРОНАОЃАЊЕ, ОДБИРАЊЕ И ПРОЦЕСИРАЊЕ ХРАНА
За да преживее, секое животно мора да биде во можност да пронајде соодветна храна и да ја консумира пронајдената храна. Однесувањето при исхранувањето го вклучува однесувањето на животните поврзано со пронаоѓањето, одбирањето и процесирањето храна (анг. foraging behavior). Во однос на начинот на исхрана, животните пред сè, се поделени на хербивори, карнивори и омнивори. Во рамки на секоја од овие три групи разликуваме генералисти (животни кои консумираат различен вид храна) и специјалисти (животни кои консумираат само еден тип храна). Однесувањето на животното во однос на исхраната во голема мера зависи од тоа дали е генералист или специјалист. 
Во процесот на исхрана можат да бидат инволвирани само два вида организми. Таков случај имаме на пример кај големата панда која се храни исклучиво само со бамбус. Многу почесто, во процесот на исхрана се вклучени поголем број на видови, поради што односите во ваквите синџири на исхрана се многу покомплексни. На пример, синџирот на исхрана од планктон па до крајниот предатор - ајкулата, вклучува повеќе различни видови помеѓу кои постојат различни меѓусебни интеракции, кои пак последователно имаат различни потреби во однос на исхраната, односно се исхрануваат по различни модели. И покрај постоењето различни модели на исхранување, сепак базичните принципи инволвирани во процесите на пронаоѓањето на храна, нејзиното одбирање и процесирање, се заеднички за сите видови животни. 
1. ОДНЕСУВАЊЕТО ПРИ ИСХРАНУВАЊЕ ЗАВИСИ ОД  МОТИВАЦИЈАТА
 Ако Ви се постави прашањето - кога јадете?, Вашиот одговор сигурно би бил "кога сум гладен". Гладта преставува примарна мотивација за однесувањето поврзано со исхраната. Но гладта не е единствениот фактор кој го стимулира консумирањето на храна. Луѓето на пример, често консумираат храна раководејќи се според часовникот и консумираат храна во определено време од денот независно од степенот на глад. 
Однесувањето при исхраната зависи и од бројот на консументи за дадениот вид на храна. Животинските видови кои користат исти хранителни ресурси, имаат тенденција да консумираат одеднаш поголемо количество храна. Предноста од ваквото однесување е во тоа што, доколку консумирате иста храна како и некој друг вид или видови, кога повторно ќе огладнете немате никаква гаранција дека храната во меѓувреме нема да биде изедена од страна на другите консументи. Затоа животните кои користат исти хранителни ресурси се мотивирани да изедат поголемо количество храна во даден момент. Сосема спротивно однесување имаат животни кои консумираат храна која не ја консумира никој друг освен нив. Тие кога ќе се вратат до изворот на храна, можноста истата да биде таму е многу голема. Затоа овие животни немаат толкава потреба, односно не се мотивирани  да консумираат храна во поголеми количества.   
2. ДОНЕСУВАЊЕ ОДЛУКИ ПРИ ИСХРАНУВАЊЕ 
Хранителните ресурси никогаш не се рамномерно распоредени во средината, ниту пак сите видови храна се со еднаков квалитет. Токму поради ова, животните се принудени да носат одлуки од кои ќе зависи нивното однесување кога е во прашање исхраната. Замислете се себеси во следна ситуација. Се шетате низ град подолго време и почнувате да чувствувате глад. Како ќе постапите, ќе зависи од одговорите на прашањата кои Ви се вртат низ глава: "Дали да јадам во град и да трошам пари, или да заминам да јадам дома? Има ли нешто дома за јадење и дали тоа што го има дома сакам да го јадам?" Откако ќе донесете одлука врз база на овие прашања, следува повторно донесување одлука  - дали да се изеде обилен оброк или само едно парче чоколадо; дали е подобро да се изеде чоколадо или можеби едно јаболко и т.н. Како човекот, така и животните во однос на исхраната мора да носат низа на одлуки, а од донесените одлуки ќе зависи како ќе се однесуваат понатаму во однос на исхраната. 
Учењето може да го модифицира однесувањето во однос на исхраната

Солитарните животни можат да го модифицираат своето однесување врз основа на стекнатото лично искуство и врз база на него, да одлучуваат каде и што да јадат. На пример, октоподите и стаорците се во состојба за кратко време да научат како да се снајдат во лавиринт за да дојдат до храна. Стаорците имаат вродена неофобија
 која ги заштитува и го намалува кај нив ризикот да бидат фатени во стапици или да бидат отруени со храна. Обичниот стаорец (Rattus norvegicus) повеќе денови ќе одбегнува да проба нов вид  храна, дури и кога многу ретко или воопшто не е во состојба да ја пронајде храната која вообичаено ја консумира. Во бројни експерименти во кои на стаорците им била давана храна со мали дози на отров, констатирано е дека овие животни за кратко време учат да го одбегнуваат отровот, поврзувајќи ја храната која ја јаделе со последователните здравствени проблеми. Оваа форма на учење се означува како кондиционирана вкусова аверзија – CTA (анг. conditioned taste aversion).  Поради оваа појава, голем број компании во светот се принудени да вложуваат средства во научни истражувања на CTA за да можат да произведат отрови кои нема да бидат одбегнувани од страна на стаорците. Експериментално CTA е испитувана и кај сколовранците (Sturnus vulgaris) на кои заедно со за нив нормална храна, им била давана и храна зачинета со масло од лук. Птиците ја одбегнувале храната со лук благодарение на добро развиеното сетило за мирис кое им овозможувало да го регистрираат сулфурниот мирис на лукот и да реагираат соодветно на тоа. Со оглед дека сулфурниот мирис е најчесто индикатор за присуство на токсичен селен во храната, стратегијата на овие птици во одбирањето на храната е повеќе од добра.  

Кај социјалните животни мотивираноста за јадење зависи и од средината, односно животните различно се однесуваат кон исхраната кога се сами и кога се во група. Така на пример, кај еден вид на капуцини мајмуни (Cebus apella), констатирано е дека социјалната средина влијае врз нивната неофобија. Однесувањето на овие мајмуни кон храната било испитувано кога на изолирана единка и на целата група мајмуни им бил даден нов вид храна. Кога на изолирана единка и бил даден нов вид храна, единката одбила да ја изеде истата. Но кога на групата мајмуни им била понудена нова храна, тие ја консумирале истата. 
Исхранување кај животните кои живеат во групи 
Кај животните кои живеат во групи, успешноста на една единка во исхранувањето зависи од нејзините индивидуални способности но и од способностите на останатите членови на групата. Кај животните кои живеат во групи, успешниот пронаоѓач на храна обезбедува (намерно или ненамерно) информации кои можат да ги искористат другите единки од групата. Животното кое евентуално не е способно само да си обезбеди доволно количество храна, благодарение на примените информации од другите единки од групата, може значително да го зголеми својот успех во исхранувањето. Всушност, организирањето на птиците во колонии, покрај тоа што овозможува поуспешна репродукција и поуспешно одгледување на потомството, овозможува колонијата да функционира и како центар за трансфер на информации. Кога една птица од колонијата ќе пронајде јато риби, ја пренесува информацијата и на другите единки во колонијата со што се зголемува успехот во исхранувањето на групата како целина. Кај некои животни, една единка им пренесува информации на другите единки од групата, за да можат со заеднички сили да го уловат пленот. На пример, лавовите и волците формираат ловечки глутници во кои постои активна кооперација помеѓу единките од групата. Од една страна, единките имаат корист бидејќи како група полесно ќе го уловат пленот, но од друга страна  кога повеќе единки ловат ист плен во исто време, помало е количеството на храна со која ќе располага секоја единка од групата. Грбавиот кит (Megaptera novaeangliae) има интересно кооперативно однесување при ловењето харинги кое е наречено - облак од меури. Мали групи на китови заеднички ловат риби така што испуштаат под водата меури воздух (секој со големина на еден портокал) од кои се формира цел облак меури (со дијаметар и до 10 метри), кој изгледа како завеса преку која рибите не можат да поминат. И додека еден дел од китовите прави меури, другата група ги бутка харингите кон облакот меури. Се смета дека при оваа акција, звуците кои ги испушатат китовите ја овозможуваат нивна меѓусебна комуникација и кординираност во ловењето на пленот. 
Со вакви групни активности шансите да се улови пленот, односно да се обезбеди храна, се поголеми. Но од друга страна уловениот плен го консумираат поголем број единки, односно сите учесници вклучени во ловот. „Секогаш животот во група има свои добри и свои лоши страни“. Една од добрите страни на ваквиот живот во група, покрај зголемувањето на успехот во исхранувањето, е и поголемата и подобра заштита од предаторите. Ова е особено важно за хербиворните животни кои живеат во група не толку поради зголемување на успехот во исхранувањето, колку поради подобрата можност за успех во одбраната од предаторите. 
3. ДОНЕСУВАЊЕ ОДЛУКА ШТО ДА СЕ ЈАДЕ
Животните можат да го зголемат и максимизираат внесувањето на нутритиенти на два начини: квалитативно или квантитативно. Некои животни го зголемуваат количеството изедена храна, додека други вршат селекција на храната и ја консумираат онаа која има повисока нутрициска вредност. Ќе ги разгледаме овие две стратегии преку неколку примери.
Хербиворните риби имаат важна еколошка улога во коралните мориња. Овие риби, во зависност од големината на популацијата, консумираат од 50 до 100% од алгите на коралните гребени. На тој начин тие ефикасно ги “чистат” коралите со што учествуваат во одржувањето на коралните гребени. Морската храна е релативно сиромашна со нутриенти, па затоа секоја од единките во популацијата за да ги задоволи своите енергетски потреби мора да консумира огромно количество храна. Тактиката која ја одбрале овие риби за да го надминат проблемот со слабиот квалитет достапна храна е едноставна – консумирање на големи количества храна.   
Со сличен проблем како хербиворните риби се соочува и зелената желка (Chelonia mydas). Таа се исхранува со морска трева (Thalassia testudinum) која е високо продуктивна и која има константен нутрициски квалитет, а  постојат само неколку компетитори за овој вид на храна. На прв поглед, се чини идеално. Меѓутоа, морската трева содржи многу големо количество целулоза што ја прави “тешка” за дигестија. Иако овие желки имаат особено ефикасен дигестивен систем, сепак дигестијата на целулозата е многу бавна, па е потребно долго време да се свари оброкот.  За да го решат проблемот и да го максимизираат внесувањето на нутритиенти, желките не можат да ја користат истата тактика како рибите. Јадењето поголемо количество храна не е никакво решение за проблемот со кој тие се соочуваат. Затоа и нивната стратегија е сосема подруга. Тие постојано го посетуваат истото поле со трева, односно ја јадат истата трева оставајќи ја недопрена тревата која е во непосредна близина. Причината за ваквото нивно однесување е помалото количество на целулоза а поголемо количество на протеини (за 11%) на новоизраснатите изданоци во однос на старите изданоци.  
Од наведените примери јасно се забележува дека еден ист проблем, различни видови животни го решаваат на различен начин. Која стратегија ќе ја применат животните во решавањето на проблемот со исхранувањето, секогаш е во согласност со нивната физиологија и екологија. 
Начинот на исхрана може да зависи од возраста или од развојниот стадиум на индивидуите. Морските игуани (Amblyrhynchus cristatus) од Галапагоскиот Архипелаг се исхрануваат со макроалги кои во период на плима се под нивото на водата. Морските игуани користат две стратегии при исхранувањето. За време на плимата, некои од игуаните пливаат до алгите, а некои се исхрануваат само во период на осека, кога е ниско нивото на водата. Игуаните кои се хранат за време на осека се со помали димензии (полесни единки од 1.2кг), додека поголемите игуани (потешки од 1.8кг) се хранат исклучиво за време на плима. Единките пак кои се со интермедиерна тежина (од 1.2-1.8кг) имаат и интермедиерно однесување во однос на исхраната. Очигледно кај морските игуани постојат онтогенетски разлики во однесувањето, поврзано со исхраната, кои зависат од возраста и големината на животните. 
Предноста која ја имаат поголемите игуани кои се исхрануваат за време на плима е очигледна - не зависат од временските услови или од осека-плима циклусот. За разлика од нив, игуаните кои се исхрануваат во текот на осека, промените на нивото на морето им преставува проблем. Тие не можат да дојдат до храната ако е високо нивото на морето (во периоди на плима) или кога се присутни големи бранови. Ќе ги објасниме причините поради кои малите игуани се исхрануваат само при осека. Температурата на водата околу Галапагоските Острови е 14-25оC. Игуаните, како и сите рептилски организми, само ограничен временски период можат да бидат во вода. Доколку останат во вода долг временски период би дошло до прекумерното ладење на нивното тело.  Нормално, помалите животни се ладат многу побрзо, во однос на поголемите. Покрај ова, игуаните се слаби пливачи, а дополнително, помалите животни се послаби пливачи во однос на поголемите по димензија единки. Токму поради овие причини, помалите по димензија игуани се исхрануваат само за време на осека. Или едноставно кажано, кога овие животни ќе се исхрануваат - за време на плима или за време на осека, ќе зависи од нивната големина, односно од нивната возраст.  
4. КАКО ДА СЕ ИСХРАНУВАШ ОПТИМАЛНО?
Профитабилност и енергетска вредност на пленот 
Рековме дека малите морски игуани се исхрануваат само за време на осека. Храната која ја консумираат, им овозможува да обезбедат енергија која ја трошат за своите животни потреби. Но, за да си обезбедат храна, игуаните трошат енергијата за пливање. Оваа разлика помеѓу потрошената и добиената енергија, се наоѓа во основата на теоријата за "оптимално исхранување". 
Оптималното исхранување ќе го разгледаме преку примерот со крабите и нивната омилена храна, школките. Школките се со различни димензии. Големите школки имаат поголема енергетска вредност, односно нивната профитабилност како плен е поголема (енергетска профитабилност - Е1), за разлика од малите по димензии школки (Е2). Од енергетска гледна точка, попрофитабилен е поголемиот плен од помалиот, односно Е1  > Е2.  Меѓутоа, за да крабите се исхрануваат со школки, треба пред сè да ги најдат школките а потоа и да ги отворат. Колку е школката е поголема, толку крабата ќе потроши повеќе енергија за нејзино отворање и обратно, за помала школка се троши помалку енергија. Според ова, вредноста на пленот зависи од неговата профитабилност, но зависи и од времето кое е потребно да се најде пленот и од енергијата која се троши за манипулација со истиот. Од ова следи формулата:    Вредност на пленот = E / S+H.
Во формулата "E" e енергетската вредност на пленот, "S" e енергијата која ја троши предаторот да го најде пленот, а "H" е енергијата потрошена за манипулација со пленот (отварање на школките во овој пример). Согласно со ова, школките со средна големина се најпрофитабилни, со најголема енергетска придобивка  во однос на нивната енергетска вредност и енергијата потрошено за нивно отворање.  
Според формулата, профитабилноста на пленот ќе зависи и од неговата густина. Ако густината на пленот се зголемува, "S" се намалува така да вредноста на пленот ќе изнесува E / H. Ако предаторот се исхранува со два вида плен со различна енергетска вредност E1 / H1 > E2 / H2, се судрува со прашањето кој од нив да го изеде. Се разбира, ако предаторот го сретне пленот 1 ќе се одлучи да го изеде, независно од густината на популацијата на пленот 2, бидејќи пленот 1 за него е најпрофитабилен. Но ако го сретне пленот 2 и ако може веднаш да го најде пленот 1, ќе одлучи да не го изеде пленот 2. Но, ако не може да го најде веднаш пленот 1 ќе го изеде пленот 2. Во овој случај, изборот на предаторот кој плен да го изеде, ќе зависи од густината на пленот 1.  Предаторот ќе го изеде пленот 2 само ако: E2/H2 > E1/S1+H1. 
Предаторот може да биде специјалист и да консумира само еден вид  плен. Во тој случај предаторот секогаш се специјализира за консумирање на попрофитабилниот плен, а никогаш за оној кој е помалку профитабилен. Одлуката дали да се изеде поголемиот плен никогаш не зависи од густина на малиот плен, но одлуката да се изеде помалиот плен секогаш зависи од густината на големиот плен. Одлуката дали да се биде специјалист зависи од густината на профитабилниот плен, а не од густината на непрофитабилниот плен. Животното од специјалист ќе стане генералист доколку E2/H2 > E1/S1+H1. 

 Ваквото однесување на животните во однос на изборот на пленот е констатирано во бројни студии. На пример, сините краби (Callinectes sapidus) го преферираат попрофитабилниот плен, школката Mya arenaria, кога може да бира помеѓу оваа школка и помалку профитабилната Rangia cuneata.  Црвеногата тринга (Tringa totanus) главно се исхранува со поголеми по димензии полихети, а помалите единки иако се побројни, ги игнорира. Но доколку поголемите по полихети се ретко присутни, птиците ќе ги консумираат помалите единки. 
Оптимално исхранување кај сесилни животни 
Сесилните животни не трошат енергија во пронаоѓање на пленот, тие чекаат пленот да дојде до нив. Овие животни главно се исхрануваат со филтрирање на суспендираната храна во водата или се исхрануваат со депонираната храна во подлогата. Сесилните животни секогаш се исхрануваат оптимално, иако вложуваат енергија во ефикасноста на своите апарати за филтрирање или за ингестија на седиментот. Сепак, ваквите  инвестиции од енергетска гледна точка се многу мали. 
Резервите се пред крај - кога и каде да се тргне во потрага по храна?
Со тек на време, скоро секое животно ги намалува резервите на храна кои му биле достапни на определената локација. Поради ова, животните мораат  да донесуваат одлуки кога и каде да тргнат во потрага по нови извори храна (хранителен ресурс), што се објаснува преку теоремата на "маргинални вредности". Според оваа теорема, кога животно се движи од едно до друго подрачје со храна, тоа не се исхранува додека патува, односно внесот на енергија за време на патувањето е еднаков на 0. Од своето иницијално подрачје каде животното се хранело оптимално (E1/H1), тоа ќе замине на ново подрачје со храна само ако E2/H2>E1/S1+H1. Односно, животното ќе го напушти просторот во кој се хранело и ќе оди на друго место да се храни, само ако придобивката од селидбата е поголема од останувањето дома. 
При тоа, кога животните го напуштаат просторот во кој дотогаш се исхранувале и одат во друг простор, би очекувале тие да имаат сознанија колкава е профитабилноста на подрачјата со храна кои им стојат на располагање. Во спротивно, животните не би можеле да пресметаат колкава е користа или штетата од напуштањето на примарниот простор, односно колкава е цената која ќе ја платат за напуштањето на просторот, па сè до пристигнувањето во новиот простор каде би се исхранувале. Се разбира дека е невозможно животните да имаат прецизни податоци за сите простори во кои би можеле да се исхрануваат. Сепак, врз база на претходни искуства во стаништето, тие се во состојба да ги споредат подрачјата кои се со средна профитабилност. Според овој модел, предаторот е во состојба да ги посети сите подрачја со храна во средината, при тоа престојувајќи релативно помал временски период во оние кои се потпросечно профитабилни, а подолго време во оние кои се над просекот во однос на профитабилноста. Времето кое животното ќе го помине во еден простор со храна ќе зависи и од растојанието кое треба да го помине за да стигне до друг простор со храна. Кога во попрофитабилните простори резервите на храна се намалени, животното ќе ги посетува оние места кои се под просекот и кои претходно ги игнорирало. 
Истражувањата на црвеноногата тринга, покажуваат дека најголемиот дел од времето птиците го поминуваат во местото со храна кое е најпрофитабилно, но периодично ги посетуваат и другите места со храна кои се за нив достапни. На тој начин тие собираат информации кои простори се околу просекот, а кои се потпросечни во однос на хранителните ресурси. Бидејќи најпродуктивниот простор ќе биде најмногу искористуван од страна на птиците, со тек на време во него резервите на храна се повеќе ќе се  намалуваат. Но, врз база на претходните сознанија и информациите, птиците кога ќе го напуштат осиромашениот со храна простор, ќе се населат во простор кој е блиску до просекот. 
Идеална просторна дистрибуција за исхранување кај животните кои живеат во групи
Како резултат на исхранувањето, секое животно во подрачјето во кое се исхранува влијае на намалување на хранителните ресурси. Меѓутоа, ниедно животно не живее само и не е единственото кое го користи дадениот хранителен ресурс. Логично, колку е поголем бројот на животни кои користат ист хранителен ресурс, за толку се зголемува и брзината со која се троши храната. Понекогаш активностите на едно животно, како на пример компетицијата или клептопаразитизмот (крадење на храна), директно ги оневозможуваат настојувањата на друго животно да дојде до храна. Едно животно може и индиректно да му оневозможи на друго животно да се исхранува. На пример, животното може со своето движење или со правењето бучава, иако нема таква тенденција, сепак да го избрка пленот на другото животно и на тој начин да ја оневозможи неговата исхрана. Поради ова, при своето исхранување животните мораат да ги земат и овие фактори в предвид. Односно, просторната дистрибуција на животните при исхранувањето е баланс од користа и штетата која ја имаат како единки во рамките на групата. На графикот (сл. ?) е преставена ситуација во која животните постепено доаѓаат во станиште во кое постојат три  хранителни подрачја соодветни за нив. Едното посиромашно со храна (хранилиште А) и друго богато со храна (хранилиште Б). Првиот емигрант ќе го запоседне хранилиштето А, како најпрофитабилна локација. Вториот емигрант ќе го запоседне исто хранилиштето А доколку е поголема користа што ќе ја има во ова хранилиште, имајќи ја в предвид компетицијата која постои со оглед дека веќе ова хранилиште го користи друго животно. Кога ќе биде пренаселено стаништето А, животните ќе се исхрануваат на хранилиштата Б кое, иако е посиромашно, во дадената ситуација за животните е подобро во смисол на задоволување на нивните потреби за храна. Имено, членовите од една група животни ќе се распределат во простор на начин кој ќе овозможи секоја единка да го максимизира своето исхранување.   

Сл.  Идеална просторна дистрибуција. 
Од страна на животните (1-8) е  запоседнато хранилиште (А) кое е  најпрофитабилното, затоа животното број 9  ќе го запоседне хранилиштето Б. 
Еден од начините на кои животните влијаат едни на други е исклучувањето од местото на исхранување на подредените членови од страна на доминантните членови на групата. Кај многу животни имаме примери од ваков тип кои се базираат на хиерархијата во рамките на групата. Доминантните членови од групата по правило ќе ги окупираат најдобрите места за исхранување, а подредените членови се распоредуваат во посиромашните со храна локации. Така на пример, кај некои видови птици, во зимскиот период во крајбрежните региони, каде концентрација на пленот е поголема, се присутни само повозрасни единки. Помладите единки како подредени членови од јатото, се наоѓаат подалеку од брегот каде концентрацијата на нивниот плен е помала. Но, во тек на летниот период, младите птици се забележуваат крајбрежно. Тие се во можност да го користат просторот кој најмногу го преферираат и кој е најдобар како хранителен ресурс, се додека повозрасните членови од јатото не се вратат назад од локациите за парење.   
5. ИСХРАНУВАЊЕ ВО РИЗИЧНА СРЕДИНА 
Бројни фактори од средината влијаат на однесувањето на животното при исхранувањето. Покрај застапеноста, квалитетот и дистрибуцијата на храната, постојат и голем број други фактори кои влијаат на однесувањето на животните. Ќе бидат посочени само неколку фактори од средината кои влијаат на однесувањето на животните при исхранувањето. 
Секое животно истовремено е и плен и предатор. Генерално правило во природата е да изедеш што повеќе, пред и самиот да бидеш изеден. За да го избегнат својот предатор, на животните им стојат на располагање две опции: да се сокријат или да избегаат од него. Ефикасноста на овие две стратегии е потполно еднаква, но и цената која се плаќа (намалената можноста за исхрана) е иста, независно дали животното ќе се сокрие или ќе избега од предаторот. Животните мораат постојано да балансираат помеѓу исхранувањето и криењето/бегањето од предаторот. Балансот ќе зависи пред сè од мотивацијата на животното за исхрана. Гладно животно ќе ризикува да стане плен, за разлика од сито животно кое ќе биде повеќе мотивирано да се сокрие или избега од потенцијалните предатори. 
Колку време животното ќе се исхранува, иако може да биде видено од страна на предаторот, ќе зависи и од неговата способност за камуфлажа. Оние животни кои имаат способност подобро да се камуфлираат, можат подолго време да бидат активни во исхранувањето бидејќи можат подобро да се сокријат од предаторот. Животните кои не се во состојба добро да се камуфлираат во средината, ќе бидат и помалку активни во однос на исхранувањето. Ова правило важи и за животните кои ја одбрале стратегијата да се избега од предаторот. Животните кои имаат способност побрзо да избегаат од предаторот, можат подолго време да се хранат, а притоа самите да не станат плен. За разлика од нив поспорите животни, доколку не избегаат од предаторот штом ќе го здогледаат/слушнат, лесно ќе станат негов плен. 
6. КАКО ДА СЕ ИЗБЕГНЕ ПРЕДАТОРОТ И ДА СЕ ОСТАНЕ ЖИВ ПОДОЛГО 
Добар пример за таканареченото анти-предаторско однесување на животните е ко-еволуцијата на хербиворните животни и растенијата. Растенијата се “неподвижни ланч пакети” за неколку стотици животински вида, така да е вистинско чудо како воопшто опстанале до денес. Еволуцијата на растенијата одела во правец на минимализирање на оштетувањата  предизвикувани од страна на хербиворите, а кај хербиворите во надминувањето на одбранбените механизми на растенијата. Растенијата не се така беспомошни како што изгледаат на прв поглед. Тие поседуваат одбранбени механизми, какви што се на пример физичките бариери (трнови, жилави слоеви и т.н.) или продукцијата на токсични супстанци (алкалоиди, феноли, терпентини, стероиди). Генерално, хербиворните животни особено тешко го решаваат проблемот со токсични супстанци кои ги лачат растенијата. Но, од друга страна, голем број видови инсекти во текот на еволуцијата се стекнале со одбранбени механизми кои им овозможуваат неутрализација на токсините. Некои инсекти дури имаат способност да компонентите на токсините, продуцирани од страна на растенијата, ги искористат во својата одбрана од други предатори.  
Традиционално, во анти-предаторското однесување разликуваме примарни и секундарни одбранбени стратегии. Ваквата поделба е практична, иако е условна, бидејќи често анти-предаторското однесување на единките може да припаѓа на двете или на ниедна од овие категории. Примарните одбранбени стратегии ги вклучуваат анти-предаторските однесувања кои ја намалуваат веројатноста индивидуата да биде нападната од предаторот. Секундарните одбранбени стратегии ги вклучуваат оние однесувања, кои ги намалуваат шансите нападот на предаторот да биде успешен.  
А- ПРИМАРНА ОДБРАНА: НАМАЛЕНА МОЖНОСТ ЗА НАПАД 
Камуфлажа
Еден од најдобрите начини да се избегне предаторот е тој да не биде во можност да ве забележи. Голем број животни ја користат камуфлажата како одбрамбено средество кое им овозможува да бидат тешко воочливи за предатори.  Камуфлажата која често се означува и како криптичка сличност со околината (грч. cryptos = скриен), означува сличност на бојата на телото на организмот (целото тело или некој негов дел) со средината, а често и сличност во обликот на телото со средината. На пленот, ваквата прилагодба му служи како заштита против предаторите, додека слични прилагодби на предаторите им служат за поуспешно фаќање на пленот. 
Постојат бројни примери за криптична сличност во животинскиот свет. Ќе наведеме неколку од нив. Рибите се обично потемни од дорзалната страна, а светло обоени од вентралната. Ова им служи како заштита од птиците грабливки кои од воздух можат потешко да ги забележат во водата, ако се потемно обоени, а исто така ги заштитува и од другите грабливки во водата кои можат потешко да ги забележат наспроти дневната светлина од поголеми длабочини. Друг интересен пример е пеперутката  Hanthopan morgani која завзема таква положба на дрвото, да темните надолжни пруги на нејзиното тело се совпаднат со темните пукнатини во кората. Некои инсекти со обликот на своето тело потсетуваат на лист или гранче со цел да се заштитат од предаторите. Мајстори за камуфлажа се октоподите кои се во состојба да ја менуваат бојата на своето тело во согласност со околината за исклучително кус временски интервал (30 секунди). Рапидните промени во фенотипот, односно привремениот индивидуален полиморфизам кој овозможува совршена камуфлажа, често се јавува кај одредени претставници на главоношците.  
Привлекување на внимание
Предностите на камуфлажата како анти-предаторско однесување се повеќе од очигледни. Но, постојат и бројни примери на анти-предаторско однесување, при кое животните не само што не се обидуваат да се сокријат туку сосема спротивно, се обидуваат што е можно повеќе да бидат воочливи за предаторот. Во овој вид на анти-предаторско однесување спаѓа апосемијата, или т.н. "опоменувачката обоеност" која е спротивна на криптичната сличност и обоеност. Овде, обоеноста е особено силно изразена, така да ваквите организми паѓаат во очи. Во природата, опоменувачки бои најчесто се црната, црвената, портокаловата и жолтата. Животните со силна обоеност истовремено располагаат и со некое средство за заштита: непријатен мирис, супстанци со непријатен вкус, а често поседуваат и отровни супстанци. Истакнатата обоеност служи како средство за заштита, со која животното го  предупредува предаторот дека поседува заштитни механизми. Поради ова, предаторите ги одбегнуваат апосемски обоените организми. Кај некои предатори во тек на еволуцијата се развил инстинктот за одбегнување на апосематските форми. Кај други, заштитата по пат на апосемија нема да биде ефикасна ако предаторот барем еднаш во животот не пробал да улови животно кое е се непријатен вкус, мирис или е отровно. Птиците на пример, бргу успеваат да научат да ја поврзат обоеноста на инсектите со непријатните последици по нив доколку ги користат во исхраната. 
Вниманието на предаторот не мора да биде предизвикано само со апосемија. Некои животни за да го привлечат вниманието на предаторите користат звучни сигнали или различни форми на движење. Птиците на пример, кои своите гнезда ги градат на земја, користат ваков вид анти-предаторско однесување за заштитата на своите јајца или млади пилиња. Кога ќе го забележат предаторот, најчесто лисиците, тие ги напуштаат своите гнезда и бргу се оддалечуваат од нив. Кога ќе се најдат на сигурна оддалеченост од гнездото, избираат една од четирите можни стратегии. Ако успее птицата доволно да се оддалечи од гнездото, ќе се преправа дека снесува јајца и ќе му дозволи на предаторот да ја избрка од лажното гнездо. Предаторот кој залудно ќе го пребарува лажното гнездо нема да успее да ја пронајде својата посакувана храна.  Втората можна стратегија е родителите да тргнат кон предаторот и доколку во близина има висока трева одеднаш  ќе скршнат продуцирајќи при тоа гласни звуци, имитирајќи всушност некој глодач кој е исто така плен за дадениот предатор. На тој начин предаторот пратејќи ги звуците од родителите, ќе биде одвлечкан подалеку од гнездото.  Алтернативна стратегија е кога ќе се најде предаторот во непосредна близина, птицата да претрча ненадејно пред него предизвикувајќи го на тој начин да ја смени својата насока и да тргне по неа. И при оваа стратегија јајцата или малечките од гнездото ќе бидат безбедни. Една од стратегиите е наречена “се преправам дека ми е скршено крилото”.  Птицата кога ќе го здогледа предаторот од далеку, се прави дека лета со скршено крило или крилја (поставувајќи ги под одреден агол) при што се оддалечува од своето гнездо. Потоа се преправа дека паѓа поради повреденото крило и со тоа го привлекува вниманието на предаторот, истовремено се повеќе оддалечувајќи го од гнездото. Не постои предатор кој не би ја искористил шансата да улови вкусен беспомошен плен. Кога предаторот ќе тргне и ќе се најде во близина на својот, како што тој смета беспомошен плен, птицата одеднаш ќе одлета и ќе се врати во гнездото. Младите птици во гнездото, покрај можноста да искористат или адаптираат некоја од овие стратегии, имаат способност да го збунат својот предатор и кога се уловени. Ваквото однесување е присутно кај повеќе видови птици кои градат гнезда на земја. Кога ќе се најдат во вилиците на предаторот, малите се во состојба да се преправаат дека се мртви, да се вкочанат. Предаторот мислејќи дека пилето е мртво ќе го испушти од вилицата за да задави друго живо пиле, а "мртвото пиле" ќе ја искористи шансата да одлета од гнездото. Се разбира дека оваа тактика можат да ја користат само младите полиња кои веќе ја совладале вештината на летање. Ова однесување на младите птици е потврдено и во лабораториски услови, со нивно изложување на "модел на очи залепени на парче гума". Кога им се приближувале ”очите”, тие се преправале дека се мртви. При тоа, на секои 30 секунди ги подотворале сопствените очи за да видат дали предаторот си заминал. Ако бил присутен, продолжувале да се преправаат дека се мртви, а доколку не биле во можност да го видат "моделот со очи" веднаш се опоравувале. 
Мимикрија
Многу животни се бранат од предаторите со самото тоа што се невкусни или отровни за нив, или пак се во состојба да го убедат предаторот дека се невкусни. Како што предаторите се во состојба да ја препознаат за нив вкусната храна, така се во состојба и да препознаат која храна не е соодветна за нив. Мимикрија е термин со кој се означува сличност на организмите имитатори (кои се без заштита) по боја, или по форма со апосематските организми. Постојат два типа на мимикрија. милерова и бејтсонова мимикрија. Милерова мимикрија е појава кога два или повеќе вида кои населуваат ист географски простор, имаат иста опоменувачка обоеност и поседуваат вистински одбранбени механизми (отров, не се вкусни за јадење и сл.). Видовите со мимикрија на тој начин се штитат од потенцијалните предатори, бидејќи предаторот мора да научи да одбегнува определен образец на обоеност. Од ваквото однесување, и двата вида кои чесно се рекламираат имаат корист, бидејќи бројот на единките кој ќе биде изеден од страна на предаторот е многу мал. Бејтсова мимикрија претставува апосемичка обоеност на видови кои имаат слични комбинации на бои со опасните видови. Оваа мимикрија се остварува само ако и двата вида се наоѓаат во ист географски регион. Притоа, имитаторот не поседува сопствени одбранбени механизми, за разлика од имитираниот вид кој има сопствена одбрана. Во овој случај, миметичките облици се заштитени од предаторот бидејќи тој избегнувајќи го организмот кој за него не претставува соодветна храна, го избегнува и имитаторот кој е вкусен и неотровен. Меѓутоа, ако имитаторот стане прекумерно броен во однос на организмот кој го подржува (имитира), предаторот најчесто открива дека миметичките форми се вкусна храна и со нивно ловење повторно ја намалува нивната бројност.
Живот во група: анти-предаторска кооперација 
Многу животни живеат во група за да ја зголемат можност да се  одбранат од предаторот. Колку групата е поголема, толку е помала веројатноста како член од групата да станете плен. Овој бенефит од живеење во група го објаснува однесувањето на многу видови птици кои во најчувствителните периоди од животот на своите млади живеат во група, при што често малите се во центарот на групата, обиколени од повозрасните членови. Поради ова, многу видови животни кои водат осамен живот, во периодот на репродукција и/или одгледување на потомството формираат колонии. Кога сте во група постојат многу пара очи од кои барем некој ќе биде во можност навреме да го здогледа предаторот и да алармира. 
Во животинскиот свет постојат бројни примери на анти-предаторска кооперација. На пример, гуските, гулабите, газелите, ноевите и многу други животни се исхрануваат групно. При тоа, никогаш сите единки не се наведнати со главата надолу во потрага по храна. Обично, додека едни  единки се хранат,  други единки од групата внимателно ја набљудуваат околината. Секоја единка од јатото, од време на време ќе ја дигне главата и ќе погледне околу себе барајќи го потенцијалниот предатор. Ова пребарување на околината на единките во јатото е непредвидлива, односно не се одвива по некој образец, со што се зголемува преживувањето на единките. Всушност, во текот на исхранувањето секогаш по некоја единка ја пребарува околината и доколку го здогледа предаторот ќе ги алармира и останатите единки од јатото.  
Животот во група е далеку од идеален. Бенефицијата од членството во група не мора секогаш да биде еднаква за сите единки од групата. На пример, единките кои се на периферијата на групата, почесто стануваат плен од оние кои ја заземаат централната позиција. Секоја единка од групата се обидува максимално да го искористи заедничкиот живот за сопствена корист. Кај многу животински видови, секоја од единките во рамките на групата се однесува себично, но групата како целина има корист од таквото однесување на поединците. 
Единките кои живеат во група можат полесно да го здогледаат предаторот со што се намалува веројатноста да станат негов плен. Доколку има група од животни која брои 10000 единки веројатноста на секоја единка од групата да стане плен е 1/10000 или само 0.0001%. Намалувањето на веројатноста да се биде изеден ако се живее во групи, изгледа дека на животните им дава чувство на сигурност, со што се објаснуваат некои чудни однесувања. На пример, кражбата на младенчиња кај ноевите. Кога две женки кои имаат потомство ќе се сретнат, секоја од нив ќе се обиде да ги украде младенчињата на другата и да ги приклучи на своите. Од еволуциска гледна точка ваквите кражби се бесмислени, бидејќи украдените младенчиња не ги носат гените на мајката крадец. Но од друга страна гледано, со зголемувањето на бројот на младенчиња во гнездото, женката ја зголемува веројатноста да преживеат нејзините младенчиња доколку гнездото го нападне предаторот. Интересен е и примерот со пингвините, Pygoscelis adeliae и нивните предатори морските лавови, Hydrurga leptonix. Овие пингвини кога бараат храна, за да го збунат предаторот групно влегуваат во вода. Морските лавови патролираат долж брегот каде се наоѓаат пингвинските колонии, чекајќи ги птиците да влезат во вода. Пингвините секогаш влегуваат по неколку истовремено во вода, односно синхронизирано групно скокаат во водата. Потоа, по скокањето, за да ги збунат морските лавови, пингвините веднаш започнуваат да пливаат во различни правци, а со тоа ги зголемуваат своите шанси да не станат нивен плен. Морскиот лав не може да ги улови одеднаш сите пингвини кои скокнале, тој може да фати само еден пингвин со што веројатноста на секоја од пингвините да не станат плен е поголема. Ваквото однесување изгледа себично во однос на онаа единка која ќе заврши како плен, или во однос на единките кои се на работ групата, но од друга страна е корисна за групата како целина. 
Напад како одбрана 
Кај животните често се сретнува појавата, единките кои не живеат во група, да формираат група кога ќе здогледаат предатор. Ваквото однесување е познато како мобинг однесување. Најдобро проучен е мобингот кај птиците, иако е присутен и кај ’рбетниците и без’бетниците. Многу видови птици, кога ќе го забележат предаторот веднаш се здружуваат, продуцират гласни звуци и мавтаат со крилјата правејќи што е можно поголема врева. Се случува некои птици дури да започнат во група да летаат кон предаторот, оставајќи впечаток како да ќе го нападнат. Летањето кон предаторот не е секогаш само пародија на напад, често се случува птиците навистина физички и да го нападнат предаторот. Во мобинг однесувањето на птиците, покрај правењето бучава и летањето кон предаторот,   вклучуени се и бомбардирањето и дефекацијата врз предаторот. Мобинг однесувањето има за цел да ја намали ефикасноста на предаторот со намалувањето на неговиот улов (количеството на уловен плен) или да го остават без улов, ако евентуално успеат во намерата да го избркаат предаторот. Покрај ова, со мобинг однесувањето, пленот му дава на знаење на предаторот дека е воочен и дека неговиот напад нема да има елемент на изненадување, кој е важна компонента во ловечката стратегија кај некои предатори. 
Мобингот како анти-предаторска стратегија, колку е ефикасен толку е и ризичен. Доаѓањето на пленот во непосредна близина (на дофат на рака) на предаторот, е и те како опасно. Не ретко, при оваа стратегија птицата завршува како вкусен залак на предаторот. Но од друга страна, благодарение на мобингот, како групна активност, единката е во предност бидејќи веројатноста да биде фатена од предаторот е многу помала споредено со веројатноста солитарните индивидуи да бидат уловени од предаторот. Мобинг однесувањето на солитарните единки е со повисок степен на ризик, во однос на оние кои живеат во групи. При солитарен мобинг, единката мора да дојде многу поблиску до предаторот, за разлика од групниот мобинг при кој единките се на поголемо растојание од предаторот. 
Б. СЕКУНДАРНА ОДБРАНА: НАМАЛУВАЊЕ НА УСПЕХОТ НА НАПАЃАЧОТ 
Кога ќе биде забележан, нападнат или фатен од страна на предаторот,  пленот за да евентуално успее да преживее, мора соодветно да се однесува. Една од тактиките која ја користат многу животни во вакви состојби е бегање од предаторот. На пример, морската школка Chlamys ipercularis,  кога е нападната од некоја риба, таа е во состојба да “одлета” од предаторот. Школката  со валвулите ги затвора двата капака и со тоа млазот од вода кој поминува помеѓу капаците, ќе ја отфрли школката како катапулт подалеку од рибата. Колку животното е побрзо, толку има поголема шанса да избега од предаторот. Но, иако брзината е предност за единките, не сите видови животни ја користат брзината за да избегаат од предаторот. За брзина, потребно е вложување на поголемо количество на енергија во мускулните маси за сметка на другите ткива и органи во организмот, а најчесто на животнните репродуктивното ткиво им е поважно од мускулното. Пеперутките кои брзо летаат, имаат помало количество гонадално ткиво, а со тоа последователно продуцираат помал број на потомци, за разлика од побавните видови пеперутки. При секундарната одбрана, покрај бегањето, на располагање на пленот  му стојат и голем број други опции.  
Напад во погрешна насока
Напад во погрешна насока е однесување со кое се насочува нападот на предаторот подалеку од виталните делови на телото. Ова однесување е присутно кај голем број различни видови животни. На пример, школките од видот Lima се атрактивен плен за голем број видови риби. Тие поседуваат долги тентакуларни структури кои само на прв поглед се чини како да ги мамат рибите за да станат нивен плен, но кога рибата ќе ги фати тентакулите, следува изненадување. Тентакулите се исклучително невкусни поради хемиски материи кои ги содржат, што ќе резултира рибата брзо да ја испушти од уста неповредената школка. Кај некои видови риби (сл) присутни се на опашниот дел таканаречени лажни очи кои имаат за цел да го тргне вниманието на предаторот од напад на главениот дел на телото. 

Добро е познато сличното однесување кај гуштерите кои ја отфрлаат опашката, за да им побегнат на своите предатори. Гуштерите не случајно опашката ја држат високо над телото. Нивна цел е со помош на опашката, на некој начин, да го намамат и насочат нападот на предаторот кон опашката, а не кон виталните делови од телото. 
Аларм
Некои животни кога ќе го забележат предаторот и/или кога ќе бидат нападнати, веднаш го вклучуваат т.н. аларм. Алармот може да биде визуелен сигнал, звучен сигнал или хемиска супстанца. Различни видови имаат различни аларми. Птиците најчесто ги користат своите вокални способности како аларм. Една единка штом ќе го здогледа предаторот, продуцира звуци за да ги предупреди останатите единки од групата, но и за да му даде на знаење на предаторот дека го изгубил елементот на изненадување. Предаторот можеби нема да се откаже од напад, но неговиот успех во ловот ќе биде многу помал во однос на успехот која би го постигнал доколку пленот не бил алармиран за опасноста. Алармните повици можат да бидат интраспециска, но и инерспециска активност. Единки од еден вид често реагираат на алармен повик на единки од друг вид.  На пример, враните реагираат на алармните повици од еден вид мали птици пејачки иако се нивен предатор, односно се исхрануваат со нивните јајца и/или млади. Истите тие врани ќе соработуваат со својот плен (птиците пеачки) ако ги нападнат орли, цицачи или некој други нивни заеднички предатори. 
Некои животни како аларм користат хемиски материи. Многу инсекти, кога ќе бидат фатени од предаторите, испуштаат силни хемикалии за да се одбранат од предаторите. Так на пример, мравките испуштаат мравја киселина, што може да резултира нивниот предатор да го прекине нападот и се откаже од пленот. Обично животните кои поседуваат вакви одбранбени механизми, кои се отровни и/или невкусни за јадење, тоа јасно им го ставаат на знаење на предаторите со својата обоеност на телото. Ваквите организми се означуваат како апосематски.  Апосематските организми се секогаш  обоени со впечатливи бои и со обојувањето на телото отскокнуваат од средината. Поради тоа, предаторот може многу лесно и одалеку да ги  забележи. Обојувањето на телото, апосематските животни, всушност го користат за да го информираат предаторот дека поседуваат одбранбени механизми и дека е подобро да ги одбегнува како потенцијален плен. 
Некои животни кога ќе бидат фатени од страна на предаторот врескаат. Врескањето можеби ќе влијае на предаторот да го испушти пленот или ќе привлече друга предаторска единка која можеби ќе ја нападне првата во компетиција за истиот плен што повторно би му овозможило на пленот да избега.  Некои видови риби користат хемиски материи за “врескање”. Кога ќе ги фати предаторот, тие испуштаат хемикалии со кои ги привлекуваат другите предатори, а во присуство на повеќе предатори кои се тепаат околу еден плен, пленот има поголема шанса да избега. 
РЕПРОДУКТИВНО ОДНЕСУВАЊЕ
Кај повеќето многуклеточни животни, преносот на гени, од една на друга генерација, се одвива со сексуална репродукција. За сексуална репродукција се потребни две единки од различен пол (машка и женска индивидуа) кои продуцираат гамети со чие фузионирање се формира зигот. Од зиготот ќе се развие нова, генетски уникатна единка, иако ги содржи гените на родителите. Гаметите (сперматозоидите и јајце клетката) кои ги продуцираат машките и женски единки се анизогамни (различни). Разликите во гаметите на единките од различните полови во голема мера влијаат врз репродуктивното однесување на единките од машки односно од женски пол. 
1. МАЖЈАЦИ наспроти ЖЕНКИ 

Во хуманата популација, ејакулатот (тоа се 5 ml течност која содржи 350 милиони сперматозоиди) на само еден маж е доволен да ги оплоди речиси сите репродуктивно способни жени на целата планета Земја. За разлика од мажите кои при секоја ејакулација продуцираат огромен број сперматозоиди, жените продуцираат исклучително мал број на гамети (најчесто само една) во тек на еден репродуктивен циклус. Оваа фундаментална гаметска разлика помеѓу половите, има битни импликациии врз репродуктивното однесување на единките од женски и машки пол.
Генерално, кај животните мажјаците продуцираат подвижни, мали по димензии и ефтини за производство гамети (сперматозоиди). Кога се репродуктивно активни, мажјаците покрај тоа што продуцираат огромен број сперматозоиди, во состојба се брзо да ги надоместат потрошените сперматозоиди. За разлика од сперматозоидите, гаметите продуцирани од страна на единките од женски пол се со релативно големи димензии, неподвижни, не се продуцираат перманентно и се исклучително скапи за производство од енергетска гледна точка. Поради овие разлики во гаметите, односно поради анизогамијата, парењето може да биде многу поважно за женките отколку за мажјаците. На пример, во тек на една сезона на парење, лавицата се пари со кралот на животните на секои 15 минути, а останува бремена по апроксимативно 3000 копулации. При сите овие 3000 копулацији, додека лавот вложува милијардни сперматозоиди, лавицата вложува само една јајце клетка. Во еден чопор лавови, ако женката се пари само со еден мажјак, нејзината јајце клетка вреди колку што вредат милијарди сперматозоиди. Релативната вредноста на еден сперматозоид, па дури и на еден ејакулат, е многу мала, бидејќи е многу мала можноста генетскиот матерјал на тој сперматозоид да се пренесе во генскиот фонд на наредната генерација. Оваа мала вредност на еднинечните копулации има значителни консеквенци врз социјалното однесување на лавовите. Ако во една популација се присутни голем број мажјаци, тие не се во компетиција за женките во тек на сезоната за парење. Ова резултира со поголема кохезија во рамки на популацијата и им овозможува на мажјаците повеќе од своето време и енергија, наместо на копулација, да го посветат на одбраната на групата.  
Разликите во однесувањето на мажјаците и женките можат да се забележат пред, но и по фертилизацијата. Лавицата откако ќе остане бремена, во текот на бременоста и по раѓањето на лавчињата (до нивна двогодишна возраст) не е заинтересирана за парење. За разлика од лавицата која релативно долг временски период апстинира, лавот кој нема никакви обврски во однос на младите лавчиња, веднаш по парењето со една лавица е и те како заинтересиран за парење со друга женка. Генерално, кај видовите кај кои женката се грижи за потомството, нејзиниот период на апстиненција е подолг во споредба со мажјакот и обратно. Ако мажјакот повеќе се грижи за потомството, тогаш тој апстинира за разлика од женката. Кај поголемиот број животински видови родителското вложување на женките е многу поголемо во однос на родителското вложување на мажјаците. Постојат исклучоци од ова генерално правило. Така на пример, женките на дамчестата тринга, Actitis macularia  секоја сезона во просек се парат со четири мажјаци и покажуваат многу малку мајчинска грижа. По оплодувањето, откако ќе ги снесе јајцата, женката го остава мажјакот да лежи на нив додека не се испилат малите. Откако ќе се испилат, самохраниот татко продложува да се грижи за малите пилиња. Мажјакот, од снесувањето на јајцата, до осамостојување на малите, целиот тој временски период не е во можност да се пари со друга женка. За разлика од него, женката откако ќе ги снесе јајцата и ќе му ги остави да се грижи за нив, заминува во потрага по следен мажјак.  
Како може да се зголеми репродуктивниот успех?  
Единките од двата пола се однесуваат на начин кој им овозможува да го зголемат што е можно повеќе својот репродуктивен успех преку зголемувањето на бројот и/или квалитетот на своите потомци. Имајќи ги предвид последиците од анизогамијата, јасно е дека мажјаците и женките го зголемуваат својот репродуктивен успех на различен начин. Мажјаците, бидејќи се во состојба да продуцираат голем број ефтини гамети, најчесто го зголемуваат својот репродуктивен успех со парење со што е можно поголем број женки, зголемувајќи го на тој начин  бројот на своите потомци.  Женките најчесто, не се во можност да ја применат истата стратегија. Тие не можат да го зголемат бројот на потомци над определено ниво, бидејќи се лимитирани со големината на јајце клетките,  бројот на јајце клетки кој им стојат на располагање и со временскиот период кој го поминуваат грижејќи се за младите. Затоа, за женките најефикасна стратегија за зголемувањето на репродуктивниот потенцијал, не е зголемувањето на бројот на потомци, туку подобрување на квалитетот на потомците. Поради ова, женките се и те како заинтересирани за “миразот” кој го носи со себе мажјакот со кој се парат; независно дали се работи за квалитет на неговиот генетски матерјал или за некои други бенефиции кој тој е во состојба да и ги обезбеди на женката.
2. ИЗБОР НА ПАРTНЕР ЗА РЕПРОДУКЦИЈА
Во глобала, кај секој животински вид, женките се помалубројни од мажјаците, па затоа женките се тие кои бираат партнер. Постојат повеќе критериуми врз база на кои женките ги бираат своите партнери. Кај птиците на пример, женките го бираат мажјакот кој најубаво пее, кој има најубава боја на пердувите, оној кој најдолго лета и сл. Женките на лиснатата жаба ги избираат мажјаците кои најсилно крекаат, а на горилата и шимпанзото мажјците кој се најкрупни и т.н. Понекогаш причините поради кои женките бираат партнери со определени карактеристики се очигледни. Но, некогаш не е воопшто лесно да се определи, зошто женките избираат партнер со определени карактеристики. Ова го наметнува  прашањето - дали секогаш женките избираат партер од кој имаат корист или можеби не?  
Избор на партнер заради хранителни ресурси 
Мажјаците на рајските птици им се додворуваат на своите партнерки со песна. Женките, врз база на информациите содржани во песната, избираат партнер кој поседува “добра територија”. Со избор на соодветен партнер женката си обезбедува адекватен извор на храна и адекватно засолниште, како за себе, така и за своето потомство. Колку е поголема територијата на мажјакот, толку се поголеми можностите за повеќе храна и/или за поголем простор за градење гнезда. Всушност, женките бираат партнер од кој тие и/или нивното потомство ќе имаат корист. Меѓутоа, кај колонијалните видови птици, територијијалниот посед на мажјакот често не е поголем од неколку cm2, простор едвај доволен за да на него се смести гнездо. Во тој случај, женката очекува од мажјакот, не само со песната, туку на многу поконкретен начин да ги демонстрира своите способности. На пример, женките на речната чигра, Sterna hirundo ќе се парат повеќе пати со мажјак кој ги опсипува со голем број подароци во форма на свежо уловена риба. Со оглед дека на женката храната и е најпотребна пред да ги положи јајцата и додека седи на нив во гнездото, и те како и е битно да избере за партнер кавалер кој ќе и носи свежа риба. При изборот на партнер за парење, очигледно дека главниот мотив на женката е да има лична корист од таквиот избор. Меѓутоа, и мажјакот има корист од ваквиот ангажман околу својата партнерка. Мажјакот е заинтересиран да и носи храна на женката за да стане татко на здрави пилиња, бидејќи се развиле од јајца кои биле снабдени со доволни количества на хранливи материи. 
Ластовичките од социјален аспект се моногамен вид. Кај овие птици  родителскиот пар заеднички се грижи за своите пилиња. Поголем дел од денот мажјакот е во потрага по храна, а женката е сама во гнездото. Кај ластовичките и кај многу други видови птици ваквата ситуација и овозможува на женката да учествува во екстра копулации со други партнери. Оваа појава често се забележува кај колонијалните видови птици, кога има голем избор на погодни, а во голема мерка и привлечни партнери. Неретко се случува мажјакот на ластовичката да се грижи за јајцата и младите,  не знаејќи дека дел од нив, не само што не се негови, туку се потомци на неговите ривали. 
Мажјаците на голем број видови животни на своите партнерки им носат подароци пред и/или во текот на копулацијата. Кај инсекти од видот Bittacus apicalis, мажјаците се под вистински стрес бидејќи не само што треба да и донесат подарок на женката, туку треба и да знаат да го одберат вистинскиот. Мажјак кој ќе и донесе подарок кој не е за јадење, ќе биде одбиен, па дури и оттурнат од страна на женката. Затоа, ретко се случува мажјакот кој ќе донесе свежа и вкусна храна,  да биде одбиен од страна на женката. Кај овој вид, женките се тие кои одлучуваат со кого ќе парат, кога ќе се парат и колку долго ќе трае копулацијата. Тие ќе стапат во копулација само со мажјак кој ќе им донесе подарок вкусен за јадење, а ќе останат со него само онолку време, колку што им е потребно да го изедат подарокот. За успешен трансфер на сперма, на мажјаците им е неопходно колупацијата да трае околу 5 минути. Ако подарокот е премногу мал и/или женката брзо јаде, мажјакот нема да успее да ја оплоди својата партнерка.    
Мажјаците на многу видови пајаци како подарок на женките им се нудат самите себеси. Во обид да не станат плен на своите партнерки, мажјаците пајаци развиле долготрајни и комплексни ритуали за парење. Кај некои  видови пајаци, канибализмот е составен дел на сексуалниот однос. Таков е случајот со австралиската црна вдовица, Latrodectus hasselti кој во текот на копулацијата најверојатно ќе биде изеден од страна на женката или во најдобар случај сериозно повреден. Кај овој вид, за време на копулацијата (која трае од 6-30 минути) стомакот на мажјакот е во устата на женката. Се поставува прашањето - која е причината за ваквото однесување на мажјаците, со оглед на тоа што најчесто не ја преживуваат копулацијата? Зошто воопшто доброволно го ставаат својот стомак во устата на женката? Од еволуциска гледна точка, мажјакот има корист од ваквото однесување, Жртвувајќи се себеси, мажјакот обезбедува неговите гени да поминат во наредната генерација, бидејќи женката по копулацијата има доволно храна и тешко дека сита и задоволна ќе тргне во потрага по нов партнер за копулација. 
Избор на партнер поради материјална корист
Коплексните песни на рајските птици не се единствениот критериум врз основа на кој женките одлучуваат со кој мажјак ќе се парат. Генерално, рајските птици ги избираат посилно обоените мажјаци, бидејќи нивното обојување кое е резултат на исхраната, им кажува на женките дека таквите мажјаци се способни да пронајдат храна. Со оглед дека мажјаците кај овие видови птици учествуваат во грижата околу малечките пилиња, женката има директна корист од изборот на посилно обоен партнер. Таквиот партнер ќе биде способен да и обезбеди храна на женката и/или на нејзиното потомство. На пример, на женката на америчката златна ѕвингалка Carduelis tristis, ако и се понуди да бира помеѓу два мажјака, ќе го избере оној кој има посилно обојување на пердувите. Жолтото и потроколовото обојување на пердувите кај овие птици се јавува како резултат на депозиција на каротеноидни пигменти во пердувите. Всушност, женката бира мажјак кој има повеќе каротеноиди, бидејќи птиците како и другите ’рбетници, не се во состојба да синтетизираат каротеноиди, туку ги внесуваат преку храната. 
Колку за птиците е значаен дневниот внес на каротеноиди, најдобро го илустрира невообичаеното однесување на египетскиот мршојадец, Neophron percnopterus. Тој е еден од само неколкуте вида на вертебратни копрофаги, кои се исхранува со фецес од копитарите. Овој фецес е со мала хранителна вредност, содржи малку протеини (помалку од 5%) и липиди (помалку од 0,5%), но е богат со есенцијалниот каротеноид - лутеин. Поради лутеинот, фецесот на египетскиот мршојадец е со жолтеника колорација. Женките на египетскиот мршојадец бираат партнери според бојата на нивниот фецес. Колку е пожолт, тоа значи дека мажјакот е со добро здравје. Каротеноидно-базираните сигнали се во корелација со здраствениот статус на единките. Каротеноидите имаат антиоксидантно дејство, учествуваат во неутрализација на слободните радикали, стимулираат продукција на Т и Б лимфоцити кои се клучни елементи во анти-патогената стратегија на организмот, а учествуваат и во продукција на цитокинини и интерлеукини кои пак учествуваат во инфламаторниот одговор на организмот. Кај одделни видови птици констатирано е дека оние единки кои имаат повеќе каротеноиди, односно кои се појарко обоени, имаат помал број паразити. Информациите за здраствениот статус на мажјаците, содржани во обојувањето на нивните пердуви, ги користат женките при изборот на партнер за копулација. Со изборот на здрав партнер, женката го намалува ризикот да се зарази при копулацијата, или партнерот да и пренесе некоја паразитска инфекција. Покрај ова, двајца здрави партнери имаат поголема шанса да добијат здраво потомство, но и да се грижат за него. 
Избор на партнер поради неговата атрактивност 
Во 1930 година истражувачот Фишер констатира дека некои женки избираат партнери само поради нивната атрактивност, а не поради корист. Според неговата теорија, женките бираат мажјаци со подолга опашка или рогови бидејќи влијаат на нивниот сензорен  систем. Изборот на атрактивен партнер од страна на женката и овозможува неговите особини, на пример долгата опашка, да ги поседува и нејзиното потомство. Ако женката избере партнер со долга опашка, голема е веројатноста дека нејзините синови ќе имаат долги опашки, а со тоа ќе бидат поатрактивни за женките. Оваа теорија е уште позната како секси-синови хипотеза. Како синовите, така и ќерките ги наследуваат своите гени од мајката, затоа и тие како и нивната мајка, преферираат мажјаци со долги опашки. Како резултат на делувањето на природната селекција, по неколку генерации, со текот на времето ќе се зголеми бројот на единки со долги опашки. При тоа, природната селекција ќе ги фаворизира единките со долги опашки се додека предноста да се има долга опашка не стане недостаток, односно се додека должината на опашката не го загрозува опстанокот и преживувањето на единките кои ја поседуваат оваа особина. 
Понекогаш е добро да се биде избирлив !
Женките кај некои видови животни можат воопшто да не бидат селективни во изборот на партнери за репродукција во определени периоди од животот. Еден од поинтересните, но и поекстремните примери е сексуалното однесување на обичните лебарки. Помладите женки при првиот сексуален однос не се брзаат и внимателно ги бираат партнерите за копулација. Повозрасните пак женки, при парењето ќе го зграпчат првиот мажјак кој ќе помине покрај нив. Според истражувањата, ако женките прв пат се парат 6 дена откако станале репродуктивно зрели (100 дена старост) продуцираат во просек 32 потомци во првиот окот, а околу 80 потомци во текот на целиот животен век (кој изнесува околу 200 дена). Женките на кои по созревањето експериментално им било пролонгирано времето за парење и не им било дозволено да се парат до 18 ден од постигнувањето на репродуктивната зрелост, во првиот окот продуцираат 24 потомци, а 40 во тек на целиот живот. Задоцнувањето од само 12 дена двојно го намалува нивниот репродуктивен успех. Однесувањето на женките е различно и зависи од тоа дали прв пат се парат на помлади или постари „години“. Женките на кои им е дозволено да се парат помлади вршат селекција на мажјаци за парење веројатно според феромоните кои тие ги продуцираат. Женките пак на кои им е пролонгирано парењето, не се воопшто дискриминаторни во однос на изборот на партнер и ќе го изберат првиот мажјак кој ќе го здогледаат. Веројатно, повозрасните женки поради намалената фертилност се мотивирани да не губат време во барањето на најдобриот мажјак и да се парат со мажјак кој прв ќе им дојде при рака.    
3. СИСТЕМИ НА ПАРЕЊЕ
Традиционалната поделба на системите за парење е направена според репродуктивно-социјалната структура, односно се базира на бројот на партнери со кои една единка се пари, или бројот на партнери инволвирани во одгледување на потомството. Според оваа поделба разликуваме главно четири системи на парење: моногамија, полигинија, полиандрија и промискуитет. 
Во последно време, со развојот на популационата генетика при овие поделби се зема предвид и генетската димензија, односно колкав е бројот на индивидуи кои со своите гени придонеле во формирањето на потомството. На пример, социјална моногамија е кога еден мажјак и една женка заеднички го одгледуваат потомството. Социјалната моногамија не значи секогаш и генетска моногамија. Генетска моногамија е кога генетскиот материјал кај сите потомци е по потекло само од двајца родители. Кај многу социјално моногамни видови мажјаците се грижат за потомците, иако не секогаш се татковци на сите потомци. Во овој случај имаме социјална моногамија, но не и генетска моногамија. 
Моногамија 
Традиционално, под моногамија се подразбира женките и мажјаците да се парат само со еден партнер во тек на сезоната за парење. Во случај на социјална и генетска моногамија се парат еден мажјак и една женка кои заеднички се грижат за потомството. Иако генетиката покажа дека многу социјално моногамни видови не им се верни на своите партнери, сепак постојат голем број видови, кај кои само моногамијата може да им овозможи да бидат репродуктивно успешни. 
Генерално, дали еден вид ќе биде моногамен или не, ќе зависи од условите на средината во која тој живее. Колку се условите во средината посурови, толку повеќе ќе биде фаворизирана моногамијата. На пример, женките на сибирскиот ’рчко, Phodopus campbelii кој живее во услови на исклучително ниски температури, тешко би успеале сами да се згреат себеси и своето потомство. Нивното потомство најверојатно не би преживеало доколку мажјакот не остане и не и помогне на мајката со заеднички сили да го одгледаат потомството. Потребата и неопходноста од двајцата родители во грижата за потомството за да истото преживее, е фундаменталниот фактор кој е одговорен за одржување на моногамијата кај голем број животински видови. 
Многу видови риби кои живеат на големи длабочини се исто така моногамни. За нив, со оглед на условите во средината и нивната екологијата, моногамијата е од витално значење за нивна успешна репродукција. Ове животни живеат во целосна темница поради што многу се мали шансите мажјакот и женката да се сретнат. Шансата да се сретне повеќе од еден партнер од спротивниот пол е уште помала. Поради ова, откако мажјакот и женката ќе се сретнат, остануваат заедно до крајот на животот во буквална смисла на зборот. Најекстремен во тој поглед е морскиот ѓавол. Кај овој вид, мажјакот кога ќе најде женка престануваат да живеат самостојно. Тој како паразит ќе се прикачи на телото на женката со која ем ќе се пари, ем ќе се исхранува директно преку нејзината крв до крај на својот живот. 
Појавата двјцата партнери да имаат корист од моногамијата поретко се среќава кај животните. Многу често мажјаците, за да ја одржат моногамијата, се принудени да користат најразлични стратегии. Една од нив е физичка заштита на женките од страна на нивните партнери. На тој начин, оневозможувајќи и на партнерката да се пари со други мажјаци, мажјакот ја зголемува веројатноста потомството кое го одгледува да е негово, односно ја намалува веројатноста да одгледува потомство на своите ривали. Кај некои видови животни, мажјаците имаат телохранителско однесување со кое ја оневозможуваат копулацијата на својата партнерка со друг мажјак. На пример, моногамното полско врапче во тек на сезоната за парење, поминува 75% од денот со својата партнерка како нејзин телохранител. На тој начин и оневозможува на партнерката да го измами и да се пари со други мажјаци. Во периодот кога женката е во овулација, бројот на работни часови на врапчето телохранител е уште поголем. Тој скоро цело време престојува со женката за да ја зголеми можноста да биде единствениот татко на нејзиното потомство. 
Бенефицииите од ваквото однесување за мажјаците се јасни. Но каква е користа од имањето на телохранител за женката, ако се има предвид дека женката доколку го измами партнерот може да го зголеми својот репродуктивен успех? Одговорот на ова прашање ќе го разгледаме  анализирајќи го однесувањето на некои видови краби. Копулацијата за женките на некои видови краби е возможна само краток временски период и тоа во период кога нивниот оклоп е мек. Но, во тој период женките поради мекиот оклоп остануваат без заштита и може много полесно да станат плен на своите предатори, или да бидат повредени од страна на другите женки од групата. Поради ова за женките, пред и во текот на копулацијата, и тоа како е корисно да имаат свои лични телохранители. Кај крабите, ејакулатот на мажјакот во репродуктивен тракт на женката формира спермална затка, која веројатно физички оневозможува да настане фертилизација на јајце клетките при нејзината наредната копулација. Кај еден вид краби, Cancer gracilis мажјакот кој и е прв сексуален партнер на женката, ќе ја чува се додека не настане копулацијата. Кратко време по копулацијата, и тоа пред да зацврсне оклопот на женката, мажјакот ја напушта. Евентуално, ако друг мажјак после него стапи во копулација со женката (додека и е сеуште мек оклопот) тој веднаш ќе ја напушти. Причината за ваквото однесување на мажјаците најверојатно е спермалната затка. Првиот партнер благодарение на оваа затка, ја заштитува женката од успешна копулација со вториот, третиот и т.н. мажјак во тек на сезоната за парење. Меѓутоа женките од Metacarcinus magister имаат една вреќичка во внатрешноста на вулвата која се отвара во вагината. Спермалниот чеп кај овој вид краби е атипичен и затвара само една половина од вагината така да мажјакот нема начин да открие дали и е прв партнер на женката или не. Ако мажјакот има сознанија дека женката веќе се парела, односно дека не би бил нејзин прв партнер тој нема ни да се обиде да се пари со неа и да го губи залудно своето време на нејзина инсеминација. Многу почесто мажјаците кај овој вид краби не знаат дали се први партнери на женката или не. Така, доколку мажјакот е на пример нејзин втор партнер, неговиот ејакулат завршува во оваа вреќичка, па тој останува во убедување дека успешно извршил инсеминација. Женката од ова има дирекна корист, бидејќи ќе има двајца телохранители и на тој начин ќе биде заштитена целосно во период кога нејзиниот скелет е сеуште мек. Едниот мажјак ќе ја штити до првата копулација, а вториот ќе ја заштитува пост-копулаторно.  
За одржувањето на моногамијата не мораат секогаш да се грижат мажјаците. Постојат примери кога моногамијата се одржува благодарение на напорите кои ги вложуваат женките. Еден интересен пример има кај инсектите од родот Nicrophorus (гробари). Овие животни ги закопуваат труповите на малите вертебрати (глувци или птици) кои треба да им послужат како храна на нивните ларви. При тоа и мажјакот и женката се грижат за леглото што е крајно невообичаено однесување кога се работи за представник на инсектите. Со помош на феромони, мажјакот ја привлекува женката со која по копулацијата ќе се грижи за леглото. Мажјакот би можел двојно да го зголеми својот репродуктивен успех доколку оплоди уште една женка. Но, на неговата партнерка не би и одговарало тој да привлече уште една женка, бидејќи нејзиното потомство би било принудено да ја дели храната со потомството на „втората сопруга“. Затоа по полагањето на јајцата, женката веднаш штом ќе почуствува преку феромоните дека нејзиниот партнер се обидува да најде нова сопруга, започнува физички да го напаѓа. Ваквиот напад на женката, според истражувањата, резултира со крајно редуцирана способност на мажјакот за продукција на феромони. На тој начин, женките од овој вид ја одржуваат моногамијата. Сепак, се случува понекогаш мажјакот да ја напушти својата партнерка и потомството, да замине далеку од неа и да се обиде да пронајде повторно друго умрено животно во кое ќе го одгледува потомство со „втората сопруга“ која ќе ја привлече со своите феромони.   
Отстранување на спермата
Мажјаците од обичното попче, Prunella modularis, имаат интересна стратегија која им овозможува да бидат татковци на голем број потомци. Тие не само што често се парат со својата партнерка, туку секогаш кога ќе се посомневаат дека била со друг мажјак или ако одреден временски период не биле заедно, задолжително стапуваат во копулација со партнерката. Причината за ваквото однесување на мажјаците е феноменот - кој последен копулира со женката, има најголема жанса неговата сперма да ги оплоди јајце клетките. Овој феномен е резултат на спецификите на гениталниот тракт на женките од овој вид и специфичниот ритуал кој го изведуваат мажјаците секогаш пред секоја копулација. Пред самата копулација, мажјакот „играјќи“ околу женката повеќепати го удира со клунот нејзиниот гениталниот отвор се додека таа не исфрли тенок млаз на течност кој всушност е спермална течност. На тој  начин, со овој ритуал мажјакот пред да изврши копулација ја отстранува спермата од евентуалниот претходен партнер, а со тоа ги зголемува своите шанси за татковство.  
Стратегијата - отстранување на спермата е честа појава кај инвертебратните преставници. На пример, пенисот на вилинските кончиња е препокриен со остри влакненца и рокчиња кои имаат функција како со четка да ја исчистат спремата од претходниот партнер на женката, пред да ја внесат сопствената сперма во нејзиниот репродуктивен тракт. Кај вертебртаните организми идентична стратегија има аргентинската патка. Мажјаците кај нив, покрај тоа што го користат пенисот како четка, го користат и како ласо за да ја фатат женката, ако евентуално се обиде да им избега. Слична градба на полов орган имаат и чурулкарите (надфамилија Curculionoidea), иако не го користат за отстранување на спермата. Кај овие инсекти боцките на пенисот служат за да го раскинат репродуктивниот тракт на женката во тек на сексуалниот однос, со што се намалува можноста женката да стапи во односи со друг партнер. Предноста за женките од ваквото крајно невообичаено и сурово однесување е продолжување на нивниот животен век. Експериментално е докажано дека невините женки доживуваат длабока старост (месец дена), за разлика од женките кои имале само еден сексуален партнер и кои живеат 10 дена. Со секој нареден парнер, односно сексуален однос, животниот век на женката се  намалува.  

Полиандрија
Полиандрија е систем на парење при кој една женка во тек на една сезона на парење, се пари со два или повеќе мажјаци. Женките на некои видови животни за краток временски период имаат сексуални односи со поголем број мажјаци, но тоа не значи дека секој од нејзините партнери ќе биде татко на нејзиното потомство. Од генетска гледна точка може да се случи сите нејзини потомци да го содржат наследниот матерјал на само еден од нејзините партнери, односно потомството да биде генетски моногамно. При полиандрија, спермаланата компетиција се одвива во организмот на женката, пост-копулаторно. 
Пример за спермална компетиција има кај планинскиот гуштер Lacerta agilis. Кај овој вид гуштери, колку е поголем бројот на сексуални партнери кои ги има женката, толку е поголем и нејзиниот репродуктивен успех. При тоа, според DNA анализите, најголемиот број од нејзините потомци има ист татко. Интересно е што мажјакот кој е татко на најголемиот или евентуално на сите нејзини потомци, генетски најмногу се разликува од мајката во споредба со другите мажјаци со кои таа се парела. Очигледно, женката има можност на некој начин да изврши селекција на спермата и да ја „одбере“ онаа која генетски е најнеслична со неа, со цел да ја минимизира можноста од вкрстување во блиско сродство. Со селекција на спермата, таа ја намалува можноста да татковци на нејзиното потомство бидат нејзините возрасни синови, иако имала сексуални односи со нив.  
Спермалната компетиција се среќава и кај летечкиот гуштер Ctenophorus fordi кој при оваа компетиција користи друга стратегија. Мажјакот, за да го зголеми својот успех во компетиција со спермата на другите мажјаци, го продолжува времетраењето на копулацијата. Односно ако мажјакот бил сведок на претходент сексуален однос на женката или ако не знае дали имала однос со некој друг пред него, тој ќе го продолжи времето на копулација да биде 60% подолго.   
Полиандријата кај птиците е ретка појава (само кај 1% од птиците) и најчесто е придружувана со промена на улогите на половите; мажјаците ги преземаат сите обврски околу потомството, додека женките одат во потрага по нови сексуални партнери. Кај полиандриските птици обратна појава има и во однос на половиот диморфизам. Женките во споредба со мажјаците се покрупни и/или се со поизразено обојување на пердувите. 
Досега се документирани два вида на полиандрија: симултана и секвенционална. При симулатана полиандрија секоја женка поседува поголема територија во рамки на која се наоѓаат помали територии за гнездење. На овие територии за гнездење, два или повеќе мажјаци ќе лежат на јајцата и ќе се грижат за пилињата. Женката може да има полов однос со сите мажјаци во тек на денот и на тој начин таа си обезбедува машка помош во одбрана на нејзината територија. Сите мажјаци со кои се пари ќе помогнат во одбрана на територијата, но секој мажјак ќе се грижи само за гнездото и пилињата на кои им е татко. Кај исклучително мал број животни се јавува таканаречената кооперативна симултана полиандрија. При оваа форма на полиандрија женката се пари со повеќе мажјаци кои потоа заеднички се грижат за гнездата и пилињата.   
Секвенционалната полиандрија е најчестиот тип на полиандрија. Кај овој тип полиандрија женката по парењето со првиот мажјак, откако ќе ги снесе јајцата, веднаш ја прекинува врската со него, го напушта и го остава таткото да лежи на јајцата, а потоа и да ги одгледа малите. За тоа време таа си бара втор партнер го повторува со него истиот протокол и заминува по трет партнер и т.н. 
Освен кај птиците, полиандријата е регистрирана и кај одделни преставници на инсекти, риби (некои видови од фамилијата Sygnathidae), водоземците (шумска жаба - Rana dalmatina) и цицачи (новозеландските мајмуни од фамилијата Callitrichidae и торбарите од родот Antechinus). Кај хуманата популација традиционално полиандрија се среќава кај жителите на Тибет, каде е нормално жените да имаат сексуални односи со сопруг и со неговите браќа. Полиандријата е присутна и во одделни региони од Непал, Бутан, Шри Ланка, Монголија, кај масаите во Кенија, Танзанија и т.н.
Полигинија
Полигинијата е систем на парење при кој еден мажјак се пари со две, или повеќе женки. Поландријата и полигинијата заеднички уште се означуваат со терминот полигамија. Кај животните, полигинијата е најзастапениот систем на парење. При тоа разликуваме главно две форми на полигинија: пологинија поради одбрана на територија и полигинија поради одбрана на женките.
Морските игуани, Amblyrhynchus cristatus од Галапагоскиот Архипелаг, живеат во колонии кои често бројат повеќе од 1000 индивидуи. Секоја година од октомври до јануари, мажјаците стапуваат во компетиција за поделба на територијата на помали „парцели“ кои тие би можеле да ги одбранат и на кои би се пареле со женките. Единките во рамките на колонијата, имаат репродуктивно синхронизирани копулации кои се одвиваат само во тек на неколку дена во јануари. Со ваквата синхронизираност во копулациите, пред сè се намалува успехот на предаторите кои ги напаѓаат малите птици. Исто така, бидејќи сите женки од колонијата во ист временски период лежат на своите јајца, се намалува можноста една женка да го уништи гнездото на друга женка. За разлика од женките кои се парат само со еден мажјак, мажјакот во рамките на својата територија се пари со онолку женки со колку ќе може.  
Друг пример за полигинија се морските лавови, Mirounga angustirostris. Успехот на мажјаците во освојувањето партнерки кај морските лавови  зависи од тоа колку се силни и колку се големи. Морските лавови имаат, исто како и игуаните, куса репродуктивна сезона во тек на која мажјаците и женките во голем број се собираат на таканаречените плажи за репродукција. Мажјакот во компетиција со други мажјаци ќе ја брани својата територија на која се наоѓа групата женки со која се парел. Тој ќе ја брани првата група женки со кои имал односи се додека не родат малечки, а дури потоа ќе се обиде да привлече и втора група женки за парење. При оваа компетиција, јасно е дека само најкрупните и најсилните морски лавови ќе бидат во можност успешно да го одбранат својот харем од останатите мажјаци. Иако на овие „мајстори“ отпаѓа многу мал процент од вкупниот број на мажјаци (само 4%), тие ќе бидат одговорни за 85% од сите копулации кои настанале на плажата во тек на една сезона на парење. 
Во примерите кои ги наведовме, способноста на мажјаците да ја одбранат својата територија им овозможува да бидат полигамни. Женките по правило ги бираат мажјаците кои имаат добра територија (богата со хранливи ресурси и/или со соодветен простор за подигање на потомството) и кои се во состојба да ја одбранат. На тој начин женките си обезбедуваат сигурно место на кое ќе можат да ги положат јајцата и/или да ги одгледаат своите малечки. На женката многу повеќе и е од корист да се пари со мажјак кој бил со други женки ако има добра територија, отколку да се пари со „невин“ мажјак кој поседува лоша територија. Првиот пример кој го наведовме е пример за полигинија при одбрана на територија, за разлика од морските лавови каде има полигинија поради одбрана на женките. Полигинијата поради одбрана на женките често се среќава кај овците, горилите, гуштерите и лилјаците. Предностите од овој тип на полигинија за двата пола се повеќе од очигледни. Мажјаците се парат со поголема група женки што им овозможува да имаат поголем број потомци и на тој начин да го зголемат својот репродуктивен успех. Женките исто така при полигинија го зголемуваат својот репродуктивен успех благодарејќи на мажјакот кој ги брани нив самите, но и нивното потомство од предаторите. 
Кај многу животински видови женките се дисперзно распространети така да обидите на мажјаците да ги одбранат индивидуалните територии би ги чинеле прескапо. Во вакви случаи, мажјаците за да потенцијално си обезбедат партнерки, се обидуват со своите перформанси да ги надминат противниците. Генерално посупешни ќе бидат мажјаците кои се попостојани, поиздржливи, поодмерени и поперспективни, од оние кои се поагресивни и од физичка гледна точка поимпозантни. Ваков тип на полигинија се среќава кај видовите кај кои репродуктивната сезона на женките е исклучително краткотрајна. На пример, крабите од фамилијата Limulidae излегуваат на копно за да ги положат јајцата само во определени ноќи кога има поволна плима и осека. Мажјаците во голем број се собираат на плажите и ги чекаат женките кои пристигнуваат. Кога мажјакот ќе здогледа женка ќе се прилепи за неа со своите специјални клешти и ќе изврши фертилизација на јајцата кои женката потоа ќе ги положи на плажата. Овие клешти се високо специјализирани и софистицирани што од мажјакот бара вештина и способност да ги извади а потоа стави во женката, во оптимална позиција која ќе овозможи фертилизација на јајце клетките. 
Лек
“Lek” зборот потекнува од шведскиот збор att leka што во буквален превод значи играње. Во секојдневниот живот овој термин се користи за да се опишат послободни игри и активности кои пружаат задоволство. Истражувачот Паул Шерман во однос на однесувањето на животните, терминот лек го опишува како “природна верзија на бар за самци”. Инаку лек преставува определена територија или подрачје на кое се собираат мажјаците за да ја бранат територијата и да „парадираат“ на неа. Најчесто, секој мажјак е вклучен во одбрана на многу мал простор од лекот, но сите мажјаци бранејќи мали делови всушност заеднички ја бранат целата територија. Овој систем за парење е релативно поретко застапен кај животните, но е присутен кај различни таксони. Најзастапен е кај птиците и инсектите (кај 2000 вида), а се среќава и кај рибите, влечугите и цицачите.
Лекот се формира пред и за време на сезоната за парење на дневна или повеќедневна основа. Секогаш истите мажјаци се сретнуваат на традиционалните места, каде се парат и заземаат иста позиција во арената за парење (сл. 7). Во неа повремено или континуирано, мажјаците индивидуално „спарингуваат“ со своите соседи, или екстравагантно визуелно или акустички парадираат (изведуваат свадбени танци, гимнастицираат, ги шираат пердувите, вокално се натпреваруваат и т.н.). 



Сл. 7. Во лек арената за парење секој мажјак, алфа (мажјак со највисок ранг), бета, гама и т.н.  е одговорен за одбрана на дел од територијата кој не е поголема од неколку метри во просек. При тоа постојат разлики во големината на индивидуалниот простор. Алфа мажјакот, односно доминантниот мажјак секогаш има поголем простор во споредба со останатите мажјаци. 

Женките ги посетуваат овие лек-арени за да си одберат партнер за копулација. При тоа, тие ќе го преферираат како партнер доминантниот, или подоминантните мажјаци. Во самата арена, мажјаците секогаш заземаат положба која е во согласност со нивното место во хиерархијата, така да доминантниот мажјак секогаш е во центарот на арената. Интересно е дека мажјаците од овие арени воопшто не и помагат на женката во одгледувањето на потомството. Најчесто, женката нема никаква корист во однос на користење на ресурсите на територијата која ја поседува мажјакот со кој се парела. 
Постојат два вида лек системи за парење: класичен и вокален (анг: exploded).  Во класичниот лек, индивидуите за додворување и натпреварување се собираат во арена во која секоја единка е во видното поле на останатите. Поради ова, помеѓу нив физичкото натпреварување е честа појава и преставува главен свадбен ритуал кај одделни видови. Така на пример кај еден вид риба, Copadichromis eucinostomus мажјаците се натпреваруваат во градење замоци од песок. За да го изградат замокот кој е во форма на цевка со големина од околу 1m, на ови риби големи околу 10cm потребни им се две недели напорна работа. Оној мажјак кој ќе изгради највисок замок го чека награда, ќе биде избран од женките за копулација. При класичниот лек, единствената корист која ја имаат женките е што на едно место се собрани сите мажјаци за да си избире свој партнер. 
Кај вокалниот лек, арената во која се собрани мажјаците е поголема, па во оваа арена женката може, покрај партнер за копулација, да си обезбеди и храна за себе. Овој тип на лек се базира пред сè на вокални сигнали, односно на вокалните способности на мажјаците. Тоа последователно резултира со развиток на вокалниот апарат кај мажјаците кои го користат ваквиот систем на парење. Така на пример, кај еден вид лилјаци, повеќе од половина на телесната празнина отпаѓа на ларинксот. Во текот на сезоната на парење тие со часови, од зора до самрак,  со своите крици се обидуваат да ги привлечат женките. Најпознатиот пример за вокален лек е крештењето на новозеландските папагали кои во сезоната на парење се поставуваат со километри одалечени едни од други и со своето крештење им упатуваат сигнали на потенцијалните партнерки. 
Од сите мажјаците во арената (лекот кај птиците во просек брои 25-30 мажјаци) само еден или неколкумина ќе имаат сексуален однос со женките. Затоа се наметнува прашањето - зошто мажјаците формираат лек арени кога од нив корист има само мал број од членовите? За објаснување на овој феномен, главно постојат 4 теории. Едната од нив е таканаречениот „hot-spot“ модел. Според овој модел, во сезоната на парење мажјаците се собираат во лек-арени бидејќи се работи за локации кои се најчесто посетувани од страна на женките и на тие места е најголема шансата да се сретнат единки од спротивниот пол. Според „hot-shot“ хипотезата, мажјаците веројатно се одлучуваат да формираат арена околу најквалитетниот мажјак за да потенцијално го зголемат сопствениот репродуктивен успех. Обично, мажјаци кои се најблиску до доминантниот алфа мажјак, имаат нешто поголеми шанси за парење, од оние кои се на периферијата на ареаната. 
Алтернативната хипотеза која го објаснува лекот е наречена “женките бираат”. Во тек на еволуцијата, според овој модел, арените настанале како одговор на потребите на женките, за кусо време да извршат споредување на поголем број потенцијални партнери. На тој начин женките се кус временски период изложени на опасност, со оглед да перформансите на мажјаците кои го привлекуваат нивното внимание, истовремено го привлекуваат и вниманието на предаторите. 
Според хипотезата наречена “роднинска селекција”, од формирањето на лекот, освен мажјаците кои се во центарот на арената, корист имаат и оние кои се на периферијата. Кај некои видови птици, мажјаците од лекот се браќа или полубраќа. Пониско рангираните единки, привлекувајќи женки за неколкумина од свои доминанти браќа или полубраќа своите гени ги пренесуваат индиректно благодарение на лекот. Овој модел се базира на идејата дека на еволуцијата не и е важно дали во следната генерација гените во генски фод ќе потекнуваат директно од родителите или од сестрите, браќата, братучедите и другите блики роднини.   

� Empatija e sposobnost da se so`iveete i da ja razberete  emocionalnata sostojba na druga личност (na primer pateweto, zagrozenosta i sl.) preku percipirawe ili zamisluvawe na situacijata vo koja taa личност se nao|a.


� Ampleksus e forma na pseвdokopulacija pri koja vo tek na pareweto, ma`jakot so prednite ekstremnteti cvrstо ja opfa}a `enkata. 


� Hiperfagija: prekumerno zgolemen apetit i prekumerno vnesuvawe na hrana.


� Neofobija – postojan strav od se {to e novo:  nova situacija, novo mesto, nova sredina i dr.   

